
الفصل الأول
كان في الوكت داك .. قبل عشرين سنة .. انا كان عمري عشرة سنوات تقريبا.. وانا كنت ذكي ولماح وفصيح. وعندي عدم مبالاة غريب .. وما بخاف زي الاطفال .. وبتصرف كاني زول كبير .. .. يوم سمعت النقاش داير بين امي وابوي ..
و امي قالت لي خش جوة يا فتحي. اامي كانت قاعدة في سرير وابوي كان واقف على حيلو وبتكلم .. وشكلو خجلان من الكلام البقول فيهو.. لانو صوتو كان عادي مارافع صوتو .. اناقمت دخلت الاوضة .. وبقيت بعاين بي شق الباب .. وكنت خايف انو يقوم يزعل في النقاش ويضرب امي .. انا بخاف عليها شديد..
لانه كم مرة ضربها.. وانا كنت ببكي اكتر منها ..
ودايما بتناقش معاها بصوت عالي .. وبنهرها وهي بتكون ساكتة.. بس يطلع.. امي تخش الاوضة .. وتقعد تبكي .. انا كنت بحس بي الم مابعدو الم ..
خلفية القصة دي.. اصلا انا امي متزوجها ابوي فوق مراة.. يعني انا ود المراة التانية .. امي غريبة من منطقة مسافتها زي نص ساعة من حلة ناس ابوي .. لكن يعني في نفس الخط .. وزوجة ابوي الاولى بت خالتو لزم .. ومنطقة ناس ابوي اساسا حتة شمال الجيلي .. وناس امي قدام شوية جنوب شندي ..
وكان حصلت زمااان مشاكل.. وانا كنت صغير في السن .. عمري ماتم سنة .. وحصل طلاق بين امي وابوي .. وامي سافرت بيت اهلها هناك ..
فترة بتاعة قريب تسعة سنوات .. وابوي ساكن في الخرطوم باولادو .. في شمبات الاراضي ..
المهم ادخلو الاهل والاصحاب.. ومازالت المحادثات بتاعة الصلح .. لغاية مارجعو امي لابوي .. كانت فرحة مابعدها فرحة ..
انا كنت فرحان انو امي وابوي رجعوا لي بعض.. والحكاية دي كانت بالنسبة لي كأني ولدوني من جديد .. حتى طريقة نومي في السرير اختلفت.. وبقيت باكل بي مزاج.. وبتكلم مع اصحابي ونحن اطفال .. بقول ليهم ابوي ساقني الحتة الفلانية.. ابوي جاب لي الحاجة الفلانية .. حتى لو بالكضب .. بس كانت الحكاية عن الموضوع عاجباني.. ومبسوط منها.. وحتما" اصحابي ح يصدقوني .لانو ابوي معانا في البيت ..
وماكنت في الوقت داك عارف المشاكل .. الحصلت بين ابوي وامي وسببت الطلاق.. كانت شنو بالضبط .. لكن طبعا امي حكت لي لاحقا" وح احكي ليكم بالتفاصيل ..
المهم في اليوم ده الانا بحكي عنو ده .. كان عمري حوالي 10 سنين .. ولمن امي قالت لي خش الاوضة جوة.. ماعايزاني اسمع الكلام .. لكن انا كنت مسلط ..
ودخلت الاوضة وقفلت الباب وقفت جمب الباب عشان اشوف واسمع .. بس لاحقا" ندمت على وقفتي دي .. ابوي كان بتكلم مع امي ..
وقال ليها انا بس ماعايزك في حياتي .. (يعني داير يطلقها تاني)..
قالت ليهو الله يخليك يا الامين .. انا ماعندي قبلة غيرك
وانا جيت على نفسي ونسيت كل الحصل زمان.. ورجعت ليك عشان فتحي يعيش بين امو وابوهو..
الله يخليك يا الامين ماتتخلا عني تاني ..
قال ليها .. انا مابهمني فتحي يعيش وين .. انا عندي اولاد غيرو .. ومامستعد اضحي باولادي الكبار.. عشان ولدك المامعروف مصيرو شنو؟
احتمال يطلع زي خالو .. خالي البتكلم عنو ده عندو قصة براها بحكيها فيما بعد ..
ولو كان ماكان.. في النهاية ده ولدي وبرجع لي. خليهو معاك يومك التتزوجي انا بجي بشيلو منك..
قالت ليهو انت ليه مامقدر ظروفي يالامين .. انت عارف وضع بيتنا.. وعارف الحاصل .. وانا واقعة ليك تحت كرعيك.. البتقولو لي بعملو .. والله لو قلت لي امشي لي عايدة وغسلي ليها رجليها انا مستعدة (عايدة دي زوجة ابوي)
انت هسي كل يوم بتضربني .. حصل يوم انا شكيتك لي زول؟؟
ماصابرة ساكتة عشان ولدي.
قال ليها لالا .. ماينفع خلاص.. انتهينا لمي عفشك بكرة الصباح انا بجيب العربية وادويك بيتكم .. قالت ليهو لكن هسي انا سويت شنو؟ وسببي شنو البطلقوني بيهو .. قال ليها بس انا ماااعايزك في حياتي كلامي ده ماواضح؟
قالت ليهو طيب اصبر شوية شوفني .. والله انا ح اسعدك .. واكون خادمك المطيعة.. والله ماح تندم ..
قال ليها انا كلامي العايز اقولو قلتو وخلاص.. وطلع على كدا ..
انا طبعا عارف بعد الكلام ده امي حتبكي شديد ..
وانا كنت بسمع في الكلام .. وقلبي بتقطع من الترجي والذلة الحاصلة لي امي .. والواجعني اكتر انو متحملة كل الاهانة دي عشاني انا .. عشان اتربى مع ابوي .. عشان اعيش حياة كريمة .. مع الزول ده ..
امي انسانة جميلة وصغيرة في السن .. وطيبة وحنينة .. بعكس الصفات الموجودة في زوجة ابوي .. كانت كبيرة في السن .. وصعبة شديد .. والناس كلهم عارفين انها حاسدة وحاقدة.. وقلبها اسود .. الا انا الماعارف عنها شي .. انا في الفترة ديك ماكنت ملم بالوضع .. وماعندي عنها اي معلومات ..
غير انها ام معاذ وياسر اخواني الكبار .واختي سهير. لكن امي ما امهم .. بقول اولاد ابوي.. اولادي ابوي .. وبقول ليها خالتي عايدة.
المهم لمن ابوي قال كلامو البيوجع القلب داك ومشى .. انا جريت من جنب الباب .. واترميت على وشي في اللحاف.. ودخلت اصابعي في اضني.. عشان ما اسمع البكاء من امي ..
فترة كدا طلعت اصابعي.. سمعت امي بتبكي بي حرقة.. وبتتنخج زي الكانو في زول قتل ابوها .. انا ماقدرت اطلع
اقول ليها مالك؟ ..
ماعايزها تحس اني عارفها بتبكي .. بعد شوية حسيت بي حركة خطواتها .. جاية ماشة على انا في الغرفة .. غمضت عيوني .. وقبلت على الحيطة.. وعملت فيها نايم نوم عميق .. براحة امي قفلت النور بتاع الاوضة .. وسدت الباب .. وطلعت بكت بكا.. انا حسيت بانو في نار مولعة في قلبي.. وقعدت ابكي كتامي ..
قبل شهر او اكتر من اليوم ده.. انا صحيت الصباح لقيت امي وشها مورم .. وعينها الشمال حولها سواد .. سألتها قلت ليها ده شنو يا امي الفي وشك ده؟
قالت لي ضربني الباب .. وانا عارفها بتكذب علي.. لاني عارف ابوي بضربها ..
بس هو بغتنم فرصة انا نايم في اوضتي .. او انا في المدرسة .. وينتقم فيها .. حقارة بس ..
ماعارف انا امي عملت ليهو شنو؟ مرات احس بيهو بتكلم معاها كويس.. ومرات بتكلم معاها زي التقول هي عاملة جريمة..
بس انا عارف امي .. وعارف طبايعها وانا ولدها الوحيد .. وباريها زي ضلها .. ماعندها اي شرور .. ولا انسانة خاينة ولا كذابة .. بس مسكينة وطيبة.. الطيبة الكعبة ديك.. لدرجة المسكنة ..
قعدت افكر واسمع في امي بتبكي .. قلت انا لازم اتصرف. لكن اتصرف اعمل شنو؟؟
انا لسه صغير.. قلت اشرد اهرب.. عشان امي تلقى حريتها وتمشي تقعد مع اهلها ..
امي ابوها راجل كبير لازم السرير .. وامها اللهي حبوبتي مراة مسكينة وطيبة .. امي وارثة منها الطيبة والمسكنة الزيادة عن اللزوم ..
اهل امي مساكين .. وحالتهم المادية صعبة شديد .. امي عندها اخو واحد واخت .. اخوها مسجون .. واختها بدرية شغالة في القضائية .. وهي العايشة البيت ..
بي عكس حالة ناس ابوي ابوي زول عندو قروش واملاك بس زول بخيل معانا انا وامي .. ساكنين في نص بيت ايجار
وناس ياسر اخوي عندهم بيت ملك في شمبات الاراضي على جيهة شارع الانقاذ ..
انا لازم اقوم الليلة بالليل.. اخلي امي نايمة.. اصلا الليلة ابوي ما قاعد معانا بمشي لي بيت ناس ياسر اخوي. وباكر بجي عشان يسوقها يوديها اهلها.. وهي ما ح تمشي حتقعد تبكي ليهو وتحنسو وتتذلا .. انا لازم اسبق الحوادث ..
اقوم براحة اخلي امي نايمة.. واهرب امشي حتة بعيدة.. اركب مواصلات ان شاء الله اقول ليهم ودوني دار الايتام ..
بس المشكلة انا ماعندي قروش مواصلات .. انا لو لقيت قروش بمشي لي عطبرة.. او ممكن امشي مدني.. قالو مدني بعيدة.. اها طيب امشي وين امشي وين؟؟؟ ..
ايوااا صاحبي محمد حاتم .. قال اهله من حتة اسمها الدويم.. انا اقوم امشي اسأل من مواصلات الدويم .. واي زول كبير يسألني بقول ليهو انا اهلي في الدويم .. بمشي الدويم بقعد في جامع او في مستشفى .. ومابكلم اي زول بي ابوي اسمو.. منو ولا امي اسمها منو ..
يكوسو لي هنا.. ومايعرفو انا مشيت وين.. وامي تمشي اهلها وترتاح من الذلة والاهانة بي سببي .. كفاية خلاص ..
وانا بعد اكبر .. بجيهم زول كبير .. واقدر احمي امي واصرف عليها لمن اشتغل ..
طيب والقروش القروش البمشي بيها .. انا هسي لازم اشوف امي خاتة القروش وين .. عشان بعدين لمن هي تنوم انا اقوم اشيل حق المواصلات .. وحق الفطور واهرب بس ..
ده كلو وانا كنت في العمر داك ... وتفكيري بتاع زول عنده عشرين سنة ..
وعزمت امري على الهروب .. اصلا ماكنت بخاف ولا بلاوز .. والله امشي سقط لقط ذاتو ..
وخلاص اكدت على الحتة الاسمها الدويم.. وانا الدويم دي على وين .. ماكنت عارف اتجاها.. بس بسأل من المواصلات البتوصلني ليها .. محمد حاتم قال لي بعيدة.. امكن تلات ساعات العربية ماشة حتن تصل ..
يلا هسي لازم اعمل خطة اعرف بيها محل القروش امي خاتاهن وين ..
قمت كشكتا في الاوضة .. ورميت لي كوز بتاع نيكل في الارض.. عشان امي تعرف اني صحيت وتبطل البكاء.
بعد شوية ولعتا النور. وفتحتا الباب. وطلعت بتمغى كدا زي الزول الفعلا قام من النوم ..
قلت يا امي انا جيعان عايز طحنية .. اديني قروش امشي اشتري طحنية من الدكان .. امي طبعا" قشت وشها من الدموع زي كل مرة .. وقعدت تتبسم معاي.. ابتسامة مقلوعة من وسط الالم .. وانا حاسي بيها .. قالت لي انت يافتحي جنك طحنية .. انا اشتريت ليك طحنية جوة .. قلت ليها بس انا عايز طحنية بالزبادي ..
قالت لي انت بس يعني لازم تمشي الدكان ده؟
طيب طيب دقيقة.. اجيب ليك قروش تشتري زبادي .. وتعال سريع ماتتاخر .. دخلت جوة انا دخلت وراها .. فتحت الدولاب وطلعت شنطتها الصغيرة السودا البتطلع بيها ..
وفتحت السستة .. وطلعت لي منها قروش .. وهي ماعارفة انا ناوي علي شنو؟
انا متأكد انها ح تتألم لمن امشي.. لكن احسن من الالم الانا شايفو ده ..
خلاص مشيت الدكان .. واشتريت الزبادي .. وجيت خلطت الطحنية بالزبادي .. وقعدت اكل ماقدرت اكل كلو كلو .. قدر ما ادخل اللقمة في خشمي .. ماتنبلع لي من الوجع الحاسيهو جواي ..
بس لي متين الشمس تغيب.. و الحتة تضلم وامي تنوم .. وانا تاني ريحتي مافي زول يشمها ..
الى اللقاء ..
الفصل الثاني
اليوم داك الوحيد انا شعرت بي قلق من تصرف معين .. وكل ما اتذكر.. اني ح اهرب قلبي بضرب. وحاسي بي خوف من المجهول .. لكن عدم المبالاة برضو غالب على قلبي ..
بالليل وبعد العشاء .. امي دايما بتراجع معاي دروسي.. ومرات بتحكي لي قصة ..
اليوم داك لا راجعت لي .. ولا حكت لي.. بس ساكتة وسارحة وظاهر عليها غم يضيق منه البحر ..
قالت لي ماتنوم يافتحي.. النقوم اعمل عمل ليك عشاء.. قلت ليها انا هسي موش اكلت قبل المغرب؟ ..
قالت .. ياتو اكل ده؟ ياها الطحنية بالزبادي .الخليتها في مكانها دي؟ ..
لي انت اليومين ديل يافتحي اكلك كعب .. بتقوم تعيا..
قلت ليها بس انا نعسان عايز انوم ..
قالت لي خلاص نوم .. ولو صحيت من النوم جيعان .. صحيني اقوم اعمل ليك حاجة تاكلها.
طوالي عملت فيها نايم .. بعد مسافة كدا .. عايز اشوفا نامت ولاصاحية .. قلت ليها يا امي؟
قالت لي ايوة يا فتحي.. مالك؟
قلت ليها نحن بنمشي لي ناس جدو برعي متين؟.. جدي برعي ده ابوها ..
قالت لي في الاجازة حبيبي .. البلد بعيدة ..
قلت ليها طيب.. ماهدي خالتي بدرية بتمشي كل يوم وتجي .. قالت لي بس المسافة بعيدة شديد.. وخالتك بتتعب شديد .. في المشية والجية ..
قلت ليها طيب ابعد بلدنا.. ولا ابعد الدويم؟
قالت لي لالا.. ابعد الدويم.. بلدنا ساعة وشوية.. بتصل برااحة .. لكن الدويم سفر عديل ..
لكن انت الدويم سمعت بيها وين يافتحي؟
قلت ليها عندي صاحبي اسمو محمد حاتم في المدرسة.. اهلو من هناك ..
قالت لي طيب طيب .. نوم باكر وراك مدرسة .هسي انت ماقلت نعسان. قلت ليها ايوة ..
طبعا انا حولوني في مدرسة قريبة هنا .. من المدرسة الفي بلدنا
.. ولسه انا ماتميت 4 شهور في المدرسة دي.. ابوي عايز يطفشنا تاني .. ويرجعوني هناك تاني للمدرسة الفي البلد ديك ..
يعني في سنة واحدة اتحول من المدرسة واجيها راجع .. يعني بهدلة شديدة ..
تاني بعد مسااافة كدا تقريبا نص ساعة .. براحة كدا قلت ليها يا امي؟
ماردت لي.. خلاص كدا اتأكدت انها نامت ..
براحة قمت فتحت الاوضة.. نحن كنا نايمين في البرندة انا وامي بس .. ومتربسين البرندة .. لكن الاوضة مقفولة بالاوكرة بس ..
فتحت الاوضة براحة عشان ماتجيب صوت .. ومشيت على الدولاب .. فتحت الدولاب .. وطلعت الشنطة حقت امي .. ولقيت فيها قروش ماكتيرة ..
المهم شلت زي نصهم كدا .. مابتذكرهم كانو كم بالضبط .. وختيتن في جيبي .. ولميت هدوم من ملابسي .. لفيتهم في فنيلة .. وطلعت براحة .. فتحت الباب وسبحان الله انا متخيل امي اليوم ده بالذات ما حتنوم ..
لكن اصلا ماصحت بي .. بس بعد ماطلعت من باب البرندة .. بقيت متحير .. اخلي الباب فاتح وامي براها؟ ولا اقفلو من برة؟ والصباح ماتلقى زول يفتحو ليها ..
المهم اتوكلت على الله وتاكيتو ليها .. وقلت مابتجيها عوجة يعني الحرامي مايجيها الا الليلة؟
اتخيل انا شايل جزمتي البمشي بيها المدرسة في يدي .. و حاضن لفافة الهدوم كدا تحت اباطي .. فتحت باب الحوش وطلعت واصلا الرزة بتاعتو بتتقفل من جوة ..
نحن ساكنين في نص بيت في بحري (كوبر) قريب للميدان الفيهو المصحة ..
والبيت مؤجر من مراة لئيمة لأمة .. انا من اشوفها مابتبشر خير.. هي ساكنة في النص التاني .. يوم واحد في الشهر الساعة 6 صباحا بتدق الباب .. يا ياسامية ياسامية .. الشهر جاء يختي.. وانا عايزة حق الايجار ..
امي تقول ليها خلاص لي بعدين لمن يجي الامين .. تقول ليها وانتي ماعارفة التاريخ؟ .. مالك ماشلتي القروش منو امبارح؟
تقول ليها والله ما اتذكرت يا عزيزة .. لكن الشهر الجاي كان الله حيانا بشيلا ليك من من بدري .. وكل شهر بالطريقة دي
يعني نحن مابنستاهل يشتري لينا بيت صغير قدرنا كدا.. يكون ملك حقنا ومافي زول يجي يطلب مننا حق الايجار؟
وهو عندو قروش الناس مابتاكلها ..
مشيت قطعت الشارع .. عشان امشي على جيهة السوق .. اسأل من العربات البمشن الدويم .. وانا كنت متخيل ممكن الزول يسافر الدويم بالليل عادي .. لانو الوقت كان قريب الساعة 11 ونص
اول زول لاقاني سألته.. قلت ليهو انا عايز المواصلات البتمشي الدويم ..
قال لي الدويم شنو ياولد؟
قلت ليها انا اهلي من الدويم.. ماشي الدويم ..
قال ياولد كدي تعال فهمني .. ده شنو الشايلو ده؟
قلت ليهو دي هدومي..
قال لي اهلك وين.. ؟؟ قلت ليهو اهلي خلوني هنا وسافرو.. انا ماشي محصلهم ..
الزول قعد يعاين لي .. ويتلفت طب قبضني من يدي .. وقال لي لو ما اتكلمت الحقيقة .. انا بوديك بسط الامن الشامل.. يقفلوك في الحراسة .. والعساكر يدقوك فوق راسك الماكن ده ..
قلت ليهو لو قلت ليك الحقيقة بتساعدني؟
قال لي ايوة بساعدك ..
قلت ليهو انا هارب ماعايز اقعد في بيتنا ..
قال لي جدا مافي مشكلة.. ارح معاي البيت وبكرة الصباح اوديك لي مواصلات الدويم .. الدويم بعيدة وبالليل مافي ليها مواصلات ..
وانا طبعا" .. مشيت مع الراجل .. لانو زول شكلو زول صالح..
الراجل كان جاي من على المحطة .. شايل ليهو كيس بتاع عيش ومعاهو حاجات في كيس تاني ..
قال لي نحن موش بقينا اصحاب؟ وانا ح اساعدك؟ .. وريني اسمك منو؟
قلت ليهو اسمي فتح الرحمن الامين ..
وساكنين وين انتو؟ قلت ليهو ساكنين بيهناك قدام .. وصفت ليهو قال لي ساكنين في بيت عزيزة؟
قلت ايوة انت بتعرفها؟
قال عزيزة في زول في كوبر مابعرفها؟ .. دي مراة تحفة الله يعينكم عليها ..
قال لي تمشي معاي البيت.. واديك شنطة صغيرة.. تخت فيها هدومك .. وتلبس كويس عشان مافي زول يعرفك هارب .. وباكر الصباح اركبك المواصلات تمشي الدويم .. مافي اي مشكلة ..
الكلام ده كلو ونحن ماشين على بيتو ..
لمن وصلنا البيت.. لقيت اولادو نايمين .. ومراتو صاحية .. لمن شافتني قعدت تسأل فيهو .. ده منو يا الطاهر؟
قال ليها ده زول ضيف صاحبي .. قالت ليهو سجمي صاحبك شنو كمان الشافع ده ..
واهلو وين حايم بالليل كدي؟
قال ليها اصبري بحكي ليك .. تعالي قومي ا لينا عشا .. ودخل معاها على جيهة المطبخ كدا.. اظنو حكا ليها عني ..
اخدو مسافة بتكلمو مع بعض.. وانا قاعد في السرير .. منتظرو يجي يقول لي نوم .. وفرحان اني لقيت لي زول يساعدني .. وخلاص بقت افكاري في طريق السفر ..
لمن جا طالع قال لي نحن موش بقينا اصحاب؟
قلت ليهو اصحاب شديد .. قال لي يلا انا اسمي الطاهر .. قلت ليهو عارف ..
قال لي عرفت من وين؟ ..
قلت ليهو هسي خالتو دي قالت ليك يا الطاهر.. قعد يضحك .. وقال لي انت والله ماهين ..
اها ياصاحبي .. ممكن تحكي لي سبب الهروب .. ولا بتدس على صاحبك السر؟ ..
قلت ليهو خلاص بكلمك براك .. يعني عشان المراة ماتسمعني ..
قلت ليهو ابوي عايز يطلق امي. وهسي هي مابيه تمشي. .. عشاني انا .. يعني قاعدة معاهو غصبا عنها عشاني انا.. وهو بشاكل معاها .. وبضربها عشان ماعايزها .. وانا عايز اهرب عشان هي تمشي اهلها
عاينت للراجل .. عيونو اتملن دموع .. وقال لي ولايهمك ..
لو عايز انا براي بي نفسي ممكن اوديك الحته العايز تمشي ليها ... لكن انت معاك قروش؟؟
قلت ليهو ايوة معاي قروش ..
قال لي كدي اشوف .. لمن طلعت ليهو القروش.. قال لي دي بسيطة مابتعمل ليك حاجة .. انا بديك قروش زيادة ولمن تجي من الدويم ترجعهم لي كويس؟
قلت ليهو كويس..
المراة جابت العشاء من جوة عيش بي لبن ..
قال لي انت اتعشى ونوم ماتنتظرني .. انا في زول عندي معاهو قروش امشي اجيبهن منو واجي.. عشان اديك منهن ..
قلت ليهو كويس ..
طلع وخلا معاي المراة .. وانا قاعد اتعشى مطمئن .. بعد اقل من ربع ساعة .. الراجل دق الباب .. وزوجتو مشت فتحت ليهو .. جا وجاب معاهو امي !!!..
لاحول ولاقوة الا بالله .. متين مشى ليها .. وصحاها وجابها وجا ؟؟..
امي تبكي.. وقلبها مقطوع.. ونفسها قايم.. ولابسة سفنجة ومالابسة توبها كويس ..
الفصل الثالث
امي وقفت وبقت تعاين لي انا يادوب خلصت العشاء ولسه الصحن قدامي .. قالت لي حرام عليك يافتحي .. مالك انت داير تكتلني؟ انا القاها منك .. ولا من ابوك ؟.. حرام عليكم انا تعبت .. تعبت والله ..
هارب ماشي الدويم؟ ومخليني لي منو؟ وانا عايشة اساسا" عشان منو؟ انت عايزني بعدك انتحر؟
وقعدت في السرير المقابلني .. والساعة ماشة على 12 نص الليل .. اخدت نفس وهدأت شوية.. وعيونها حمر من البكا.. انا ماقادر اعاين ليها ..
عاينت لي عم الطاهر. وعاينت لي زوجته .. وقالت ليهم..
بس اقول ليكم .. ربنا يجزيكم خير .. وان اشاء الله ربنا مايبتليكم
وما يحرمكم من اولادكم.
قوم يافتحي قوم ارح .. انت لو ماشي الدويم انا زاتي بمشي معاك .. انت لو هارب انا ذاتي بهرب معاك.
ومسكتني من يدي وودعتهم.. ومسكت المراة باستها بي جاي وبيجاي .. والمراة دموعها في عيونها.. وتعاين لي امي بي كل شفقة ..
ولمن نحن طالعين,, المراة قالت لي. يافتحي خليك ولد شاطر. وماتحرق حشا امك .. انت ياولدي ماعارف يعني شنو الام .. ربنا يمرقنا من حقها ..
ولمن نحن طالعين من البيت بتاع ناس الطاهر .. امي قعدت تتكلم معاي .. وانا حسيت انو الطاهر كلمها بالسر .. السبب الخلاني انا اهرب .. امي قالت لي انت ليه مابتحكي لي يافتحي؟
انا موش قاعد احكي ليك اي حاجة؟
قلت ليها ما قاعده تحكي لي وبتكذبي علي ..
قالت لي متين بكذب عليك ..؟؟
قلت ليها كل مرة ابوي يضربك .. انت مابتكلميني .. وبتكذبي علي.. تقولي لي ضربني الباب .. ولمن يجي يتشاكل معاك بتقولي لي خش جوة عشان ما اسمع ..
قالت لي بس والله يافتحي انا ماعايزاك تكره ابوك .. لانو معاملتو معاي بقت كعبة .. لكن هو من جواهو طيب .. بس الناس مؤثرين عليهو .. وبملو ليهو راسو مني ..
قلت ليها طيب.. هو موش عارفك انتي شنو؟ ليه يسمع كلام الناس؟ .. يعني الناس ديل اعز منك ؟؟
قالت لي ايوة طبعا" اعز مني .. اصبر انت لمن تكبر بتعرف اي حاجة ..
قلت ليها انا هسي كبير.. انتي شايفاني شافع يعني .. ؟؟
قالت لي ايوة انت كبير .. وراجل ونص .. بس انا ماعايزاك تكره ابوك.. والله ابوك زول كويس بس .. البسوي فيهو ده غصبا عنه .. انا عارفة ظروفو والحاصل عليهو ..
بس انا يافتحي هسي. عايزة اديك وصية.. اوعك تكلم ابوك تقول ليهو انك كنت عايز تهرب .. لانو بكتلك .. واوعك يعرف الحكاية دي ..
انا وصيت عم الطاهر مايتكلم .. عشان الكلام مايصل ابوك.. قلت ليها كويس ..
قالت لي انت عارف لو انا الصباح صحيت من النوم .. ولقيتك مافيش ح اعمل شنو؟
قلت ليها اها.. ح تعملي شنو؟
قالت لي ح امشي الدكان واشتري سم .. واجي اشربو .. واموت وخلاص .. لاني اصلا مافي فايدة لي حياتي .. لاني انا عايشة عشانك انت ..
انا بالجد الوكت داك خوفت.. لاني متأكد انها ما كانت بتخوف فيني .. كانت جادة وممكن تعملا والله .. دي امي وانا بعرفها .. قلت ليها خلاص يا امي.. والله تاني مابفكر اعمل حاجة زي دي .. بس انا لو قلت ليك نمشي الحتة الفلانية نمشي طوالي ..
قالت لي خلاص تمام مافي اي مشكلة ..
اها وصلنا الشارع حق البيت .. كان في اولاد قاعدين في الشارع .. بتونسوا ..
لمن جينا ماشين بي جنبهم .. واحد فيهم قال (والله البلد دي.. الله يسترنا فيها ساي .. الرجال مافي والنسوان يلعبن .. والله نحن حقو نتصرف ننضف الحلة دي من الوسخ) ..
امي اصلا ما اتلكمت.. مع انو هو قصد انو امي تسمع كلامو .. لكن انا فهمت كلامو قاصد شنو؟ .. والله قربت افلعو بالحجر .. هم جيرانا. بس انا مابعرف اسماهم كويس.. لكن الاتكلم ده عندو اخوهو قدري.. اسمو وليد بنادوهو بقولو ليهو وللي ..
المهم الكلمة شكلها ضايقت امي شديد .. لانها تهمة واضحة .. وامي حاولت تطششني من الكلام .. قالت لي .. عليك الله يا فتحي هسي انا طلعت العب؟ حصل يوم شفتني بلعب؟ .. انا لعبة واحدة مابعرفها .. لابعرف كورة.. ولابعرف كشتينة.. ولابعرف اي شي .. غايتو امي دي .. ماعايزاني افهم اي شي ..
وانا والله العظيم كنت عاااارف اللعب القاصدو الولد ده شنو ..
لكن عملت لي امي رايح من الفهم. قلت ليها طيب تعالي اعلمك لعبة .. قعدت تضحك ونحن داخلين البيت ..
غايتو انا طيبة امي دي مالاقتني.. هسي كانت بتبكي .. اصلا الناس الزي ديل مصايبهم كتيرة وبلاويهم الحمد لله ..
بعد دخلنا جوة قلت ليها يا امي انا عايز اقول ليك كلام لكن عليك الله ماتزعلي مني .. قالت لي قول في شنو؟ مابزعل ..
قلت ليها انا شلت من قروشك الفي الشنطة.. حقتك عشان اركب بيهم المواصلات .. لكن يهوديل كلهم معاي ..
قالت لي ولايهمك حبيبي .. مافي مشكلة قروشي زي قروشك .. بس تاني لو عايز حاجة قول لي.. ماتتعود على الحركة دي ..
قلت ليها حاضر ..
قالت لي تعال نوم هنا جم كرعي ديل.. انا تاني مابخليك تنوم في سرير براك.. قلت ليها يا امي انا بقيت كبير .. ولو خايفة مني اهرب .. والله بوعدك تاني مابهرب الا انتي معاي ..
قالت لي لالا انا ذاتي بقيت بخاف.. لازم ترقد جنبي .. وهي فعلا كانت خايفة من هروبي .. وبقت من اليوم داك ما مطمنة ..
قالت لي هسي عليك الله في داعي للحركة العملتها دي .. ساهرت وباكر عندك مدرسة .. قلت ليها بكرة انا ماماشي المدرسة .. قالت لي ليه؟
قلت ليها انتي ابوي موش قال ليك امشي اهلك؟
قالت لي انت عرفت من وين ..؟ قلت ليها سمعتو ..
انتي ليه تقعدي معاهو وهو ماعايزك .. انا ذاتي ماعايز اقعد معاهو ارح البلد .. انا هنا مامرتاح ..
قالت لي خلاص بكرة بجي يودينا.. كدي انت نوم باكر يحلها الله .. الله كريم .. واليوم داك نومتا جنب امي ..
شوف الحصل باكر الصباح .. امي قامت ستفت حاجاتها .. وربطت الشنط .. ونوت على السفر لمن لقت دي رغبتي .. وانها ممكن لو اصرت تقعد ح تفقدني ..
الصباح ابوي جاء.. والله انا من شفتو قلبي وجعني.. وبقيت بعاين ليهو زي الشيطان .. بقيت مابحبو نهائي ..
وعايزو باي طريقة يسوقنا يودينا لي ناس جدو برعي.. في البلد
بعد ماكنت فرحان بي رجوعو لي امي.. هسي بقيت ماعايز اشوفو ذاتو ..
جاء ولا قال صباح الخير.. ولا قال السلام عليكم.. بس صاري وشو .. وشكلو متضايق وموقف عربيتو بره ..
قال لي امي قبل ماتعملي اي حاجة.. انا عايز أسالك سؤال .. واوعك تدسي او تنكري .. امي قالت لي خش جوة يا فتحي .. عشان خاطري يافتحي .خش جوة ..
قلت ليها كويس ..
ودخلت في الوضة وبقيت بسمع .. قلت والله الليلة يهبشا.
انا ما اسكت ليهو .. قال ليها ده منو الجاك امبارح بالليل وطلعتي معاهو نص الليل؟ ؟؟
امي طبعا" ارتبكت.. وسكتت ساي .. وانا عرفت انو الاولاد الكانو بره ديل كلموه .. قالو ليهو مرتك دي امبارح جاها زول هنا وطلعت معاهو ..
لكن المفروض يكونو كلموهو.. قالو ليهو لمن رجعت جابت معاها ولدها ..
قالت ليهو اسمع يا الامين.. انت موش عايز تطلقني وتوديني بيتنا؟
يلا ارح انا مستعدة .. ماتسألني اي اسئلة .. قال اقسم بالله تتكلمي تتلكمي .. ماتتكلمي اطق ليك راسك بالحيطة دي.. هسي افتحو ليك نصين ..
انا هنا فتحت الباب.. وجيت طالع .. قلت ليهو انا بكلمك .. بوريك منو الجاها هنا .. انا بقول ليك ..
قال لي قول يافتحي الجا هنا منو وريني ..
قلت ليهو ده عمو الطاهر .. هو لاقاني في الشارع بالليل .. وساقني بيتهم .. وجا هنا عشان يكلم امي تجي تسوقني ..
قال لي انت البوديك ناس الطاهر بالليل شنو؟.. قلت ليهو طلعت بالليل .. وكنت ماشي الدويم ..
طوالي قعد في السرير وقال لي قلت شنوووووو؟
امي اتلافت الموضوع وعالجتو سريع .. قالت ليهو الولد ده قاعد يهلوس .. ومرات بطلع بالليل براهو بدون مايحس.. عم الطاهر اتلقاهو ودخلو على بيتو .و جا دقالي الباب انا مشيت جبتو وجيت .. تاني في شنو يا الامين ..
عليك الله نحن مستعجلين ارح ودينا بيتنا .. قال ليان شاء ليها سبحان الله .. البشوف كلامك امبارح مايشوف كلامك الليلة ..
قالت ليهو سبحان مغير الاحوال .. نحن اقدارنا بيد الله ومامعروف الخير يكون لي منو ..
ان شاء الله ربنا يعوضني ابرك واخير .. انا واثقة في ربنا ..
وانا طبعا كنت حاسي بي حاجة غريبة واي وانا بعاين لي ابوي في وشو .. وماكنت عارف الحاجة الحاسيها دي اسمها شنو .. لاحقا" عرفت اسمها خيبة الامل ..
شال الشنط وختاهن في العربية .. وامي ركبت في الكنبة الوراء وانا ركبت معاهو قدام واتحركنا ماشين على بلدنا ..
الفصل الرابع
اول ما اتحركنا.. ابوي ساكت ومبوز وصاري وشو .. وامي ساكتة لكن شكلها عادية .. وانا متوتر .. لي متين نصل عشان اتخارج من الجو المتوتر ده .. مسكنا الطريق السريع .. ومابتسمع غير صوت الساتك مع الظلط والهواء.
بعد شوية ابوي ضغط على المسجل بتاع العربية .. واشتغل شريط بتاع واحد بتكلم عن الدين .. وبتكلم قال الله وقال رسول الله .. صلى الله عليه وسلم .. ونحن نسمع .. وانا كلام فاهمو .. وكلام مافاهمو .. بس في كلام عن العدل والظلم .. والخوف من الله .. انا التفت على امي .. لقيتها مربعة يديها .. ومتبسمة وبتعاين للشارع .. انا استغربت في الابتسامة دي ..
لكن خمنت انو ابتسامتها كانت من كلام العالم الكان بتكلم .. وابوي يسمع في الكلام الهو بعيد منو كل البعد .. اسوء حاجة انو الزول يكون بدعي التدين .. وهو ابعد الناس من الدين .. والاخلاق السمحة البيدعو ليها الاسلام ..
بعد شوية قفل الجهاز .. وبقى يتكلم معاي .. قال لي اها يا فتحي ح تكون شاطر وزول واعي .. وتسمع كلام امك في كل البتقولو ليك ..
وما تعمل اي مشاكل ..
انا برسل ليكم التحويل من المدرسة بكرة بعد بكرة ..
امي قالت ليهو ماتزعج نفسك انا بتصرف.
لانو اصلا هو ماعارف حاجة عن دراستي .. انا الان في خامسة. وهو ماعارف انا في سنة كم.
امي القايمة بالمصاريف .. من انا في الروضة هناك .. من شوية المصاريف البتطلعهم من الدروس الخصوصية البتعملا للشفع
طبعا امي قبل تجي للخرطوم. كانت شغالة استاذة متعاونة .. في المدرسة الدرسة البقرا فيها انا.. مع استاذة شادية .. استاذة شادية الماسكة مدرسة الاساس عندنا في البلد.. صحبة امي وبتبقى ليها. ولمن امي تكون ماعندها شغل في المدرسة.. استاذة شادية بترسل ليها اولاد تامنة.. تعمل ليهم دروس خصوصية بالقروش ..
وتدفع لي مصاريفي .. وتساعد ناس جدو برعي .. وابوي ماقاعد يرسل لينا قروش.. ولا بعرف ليهو شي .. الله يخليهو لي اولادو البريدهم ديك ..
اها يازول بعد ساعة تقريبا وصلنا الحلة .. شمال الجيلي بشوية يعني ماكتير .. وانا كنت فرحان ومبسوط.. اول حاجة بلاقي جدي وحبوبتي الحنينين ..
واصحابي الاتربيت معاهم في البلد .. وامشي الزراعة واركب الحمارة .. واهم حاجة اتفكا من الانسان المضايق امي ده .. ضوقها العذاب والجحيم في فترة خمسة شهور ..
دخلنا جوة وابوي سلم على جدو .. وقال ليهو يا عمي انا وسامية ما اتفقنا .. ومابنقدر نواصل مع بعض .. انا بسمع في الكلام .. ومتذكره كلمة كلمة .. جدي قال ليهو .. الله كريم يا الامين .. كل بامر الله
كل شي قسمة .. ربنا مسطرها عندو .. مافي زول بختار حياتو ولاعمرو ..
الفيها خير ربنا يسويها.. والخير فيما يختاره الله ..
ابوي قال ليهو ونعم بالله ياعم برعي .. انا بمشي وقريب برسل ليكم الورقة .. انا صراحة في الوقت داك ماكنت عارف الورقة دي ورقة شنو؟
وابوي كان بتكلم بي كل برودة اعصاب.. كأنو عايز يبيع ليهو غنماية في السوق .. كأنه ماعارف التبعات البتحصل علي انا ووالدتي من القرار ده ..
لكن زي مابقول جدي (الله غالب) ..
جدي قال ليهو اصبر يا الامين.. افطر الوكت وكت فطور .. عندنا فطير بي روب .. مابتلقاهو في بلدك ديك .. افطر وامش الله يرضى عليك ..
قال ليهو لالا مشكور ياعمي.. انا بمشي وان الله رفع القدم .. بجيكم بي مهلة .. وطلع طوالي.. انا قاعد في ضل الغرفة بتاعة جدي .. كنت بتمنى يسلم علي.. او يقول لي مع السلامة يافتحي .. لكن عاين لي كدا .. كأني ود الجيران ومشى ..
رجعنا لي حياتنا المريحة.. وانا مشيت قعدت مع حبوبة.. ومسكتني عليها كدا وبكت .. وامي قاعدة معاها لسع ماطلعت توبها اللابساهو .. اظنها حكت ليها كل الحاصل .. انا قلت ليها ياحبوبة .. عندكم هنا احسن من الخرطوم.. انا تاني ماماشي هناك .. قالت لي نحن ذاتو مابنبقى بلاك ..
حسيت باحساس جميل.. خصوصا اني اطمنت علي امي انها هنا في مأمن..
انا لمن كنت في الخرطوم.. لو مشيت المدرسة بكون مقلق عليها .اخاف ابوي يجي يتشاكل معاها.. اويضربها وهي مابتقدر تعمل معاهو اي شي ..
المهم بالاختصار ..
حياتنا كانت حياة بسيطة ومريحة ومافيها .. اي تعقيد ولاخوف ..
بالمساء قريب الساعة ستة مساء .. خالتي بدرية جات من الشغل .. شغالة في القضائية .. بتمشي وتجي يوميا كل المشوار ده .. عشان جدي وحبوبتي براهم .. سلمت علي امي وبكو الاتنين ..
وانا حسيت امي عايزة تحكي ليها الحصل .. مشيت بي غادي .. واديتهم راحتهم يحكو ..
طبعا البيت مافيهو زول غير حبوبتي وجدي .. وياها بدرية البتجي الفترة المسائية .. والصباح قبل الشرقة بتركب تمشي .. بس زوجتي خالي صلاح المسجون.. اهلها قريبين من هنا.. وعندها ولد عمره سنتين.. قاعدة مع اهلها.. من يوم صلاح اتسجن .. لكن مرة مرة بتجينا ..
اهااا خالي صلاح .. وما ادراك ما خالي صلاح .. زول احمق .. وماعندو اخلاق بي تعريفة .. بالله التقول امي ما اختو .. جنو مشاكل وفوضى.. هسي انا لمن اعمل مشكلة في المدرسة.. بقولو لي طالع لي خالك ..
لكن انا شخصيا شايف صلاح زول حقاني.. وما برضى الحقارة.
بس احمق نعم ..
المهم قصة سجنو دي ..
كان في واحد من ناس الحلة .. عايز من صلاح قروش .. صلاح كان شغال تجارة بين الغرب وبورتسودان.. ماعارف طبيعة التجارة شنو بالضبط .. المهم كان متدين قروش من واحد .. اسمو ود هجو .. والظاهر خالي التجارة كسرت معاهو.. وماقدر يوفي بالدين.. وبقى يتزاوغ من الزول ..
اها يوم اظنو ود هجو لاقى صلاح قدام الناس.. وضايقو شديد في القروش .. وخالي زهج فيهو ..
وقال ليهو ياخي كرهتني بقروشك.. وشنو وشنو؟ .. قام الزول اتلاءم على خالي.. وسمعو كلام ماكويس .. يعني كلام مابجي فوق الخشم ..
قام خالي بالعكاز.. ضرب ود هجو في راسو.. فتح ليهو راسو .. وود هجو وقع غمران .. طوالي شالوهو على المستشفى .. وفتحو فيهو بلاغ ..
المهم الراجل الحمد لله ما مات .. واتعالج وبقى كويس ..
وفي المحكمة ثبتت التهمة على خالي .. انو شايل قروش وضرب سيد الحق والكلام بشهود ..
وخالي لانو زول احمق .. ماقدر يقول في المحكمة انو الزول استفزاهو.. وقال لي كلام ماكويس .. شافها القصة في حقو ماحلوة ..
المهم اتطبقت عليهو تهمتين .. قروش الزول وغرامة
.. ومع عدم الدفع زيادة في مدة السجن.
طبعا من يومو الدخل السجن.. تاني ناس البيت مافي زول واقف في راسهم .. غير خالتي بدرية .. بي مرتب غايتو ممشية الوضع بي يالطيف ..
اها لمن بدرية لاقت امي .. قالت ليها انا اخدت لي سلفية من البنك في شكل بضاعة .. واحتمال تجيب لي قروش كويسة .. عايزاك تساعديني .. نقدر نطلع صلاح ..
امي قالت ليها اسمعي يابدرية .. انتي عارفة صلاح بجي بضيع قروشك .. وبعدين تبقى مطالبة من البنك .. خليهو في سجنو.. ونشتغل انا وانت في البضاعة .. ونحاول نسدد للبنك لغاية ما القروش تبرد لينا .. بعداك نمشي ندفعها للراجل .. ونطلعه ..
واحتمال لوقت داك يقبل التسوية .. لكن انا مابخليك تجازفي مع صلاح ..
اها يازول امي مشت للاستاذة شادية .. ورجعوني المدرسة.. وامي حكت للاستاذة الظرف .. والاستاذة الله يبارك فيها ساعدت امي شديد ..
وخلتها تدرس .. ومسكت دروس خصوصية ..
والايام مشت .. والشهور بقت تجري .. وخالتي بدرية كرعيها حفو من الجري .. واي زول يتقدم ليها لي زواج ترفض .. وتقول انا ما من البنات البعرسو في الزمن.. ده الله كريم علي .. وعدت سنة وسنتين القروش ما تسددت .. لانو مصاريف البيت ومصاريفي انا بتاعة الدراسة .. وجدي عيان كل يومين تلاتة بودوهو المستشفى ..
وابوي ما جايب خبر.. ولا حصل يوم رسل لينا تعريفة .. ولاجا عشان يشوفني انا حي ولاميت ..
واصلا امي مافكرت تقاضيهو.. او تطالب بي حقي منه .. لانها كانت بتقول كل شي عند الله مابروح .. وانا برفع شكواي لي الله القوي .. بس..
انا في سنة تامنة جدي اتوفى الله يرحمو .. وفرق علينا فرق شديد خلاص. والبيت ده بقى كئيب وشكلو حزين .. وامي بكت عليهو بكا اسبوع وشها مورم ..
والدنيا مسخت عليها.. وبقت تسرح كتير.. وحالتها بقت ما تمام .. لكن حبوبتي كانت صابرة .. وصلاح خالي طلعوهو بي أذن .. جاء العزاء معاهو عسكريين .. ورجعوهو السجن راجع ..
امي وفاة ابوها اثرت عليها شديد ..
لكن انا الحمد لله كبرت .. وبقيت بتكلم مع امي .. وبحاول ادعمها نفسيا" .. وكلما اكبر شوية بفهم الحياة اكتر .. بقيت في ايام الاجازة بشتغل .. وانا في العمر داك .. بمشي بحش القش للمزارعين .. مع الاولاد وبدونا قروش كويسة .. وبوفر للمدرسة .. بقيت قايم بي مصروفي .. لكن مابقدر اساعد تاني ..
اها يازول بعد جدي اتوفى بي شهرين.. ناس امي وبدرية سددو القروش للبنك بالكامل ..
ومشو معاهم عمران ابونسرين مراة صلاح .. مشو لي ود هجو وقعدو معاهو .. وحصلت تسوية.. واستلم القروش ومشو طلعو صلاح ..
الكلام ده كلو حصل في ظرف تلات سنين ..
صلاح لمن طلع جاب زوجتو في البيت .. هو زوجتو قاعدين في اوضة .. وانا وامي وخالتي وحبوبتي قاعدين في اوضة .. وهو قاعد عاطل ماشغال .. وامي وخالتي لسع في نفس الشغل ..
وبقو عايشنو هو وزوجتو بصرفو عليهم .. ومرتو تجي تشيل القروش من امي زي الكانو عندها حق عندها .. ولو مالقت عندها تصر وشها وتنقنق ..
وانا متضايق من الحكاية دي .. عليك الله ده راجل ده .. اخواتو الاتنين شغالات .. ويعيشن فيهو هو ومرتو ..
انا اتكلمت مع امي.. قلت ليها يا امي.. اتكلمي مع اخوك ده .. خليهو يشوف ليهو شغل .. بدل يقعد كدا في البيت .. حارس مراتو ..
قالت لي هوي يافتحي .. صم خشمك ده.. موش الحمد لله ربنا طلعو من السجن.. ونحن قاعدين معاهو مطمئنين .. هسي هو لو كان في السجن.. نحن بنكون كيف حالتنا .. خليهو بي راحتو .. يرتاح شوية من عذاب السنين .. العداها في السجن دي .. ان شاء الله نتقسم اللقمة مع بعض الصبر سمح ياولدي ..
براهو بزهج من العطالة وبقوم يشوف ليهو شغل ..
واستمر الحال بالطريقة دي.. وانا متضايق من شغل امي.. ومن عطالة خالي .. وعدم احترام مراتو .. وطال الزمن وصلاح ماعايز يقوم يشوف ليهو شغل ..
في النهاية بقى يتزهج فينا .. ويوم يشاكل امي.. ويوم يشاكل بدرية .. ويوم يشاكلني انا .. ويتسبب في اقل سبب .. عندو ولد عمره بقى خمسة سنين.. مضر مضرة .. يجي يشرط لي كراساتي
ولو اتكلمت معاهو القيامة قامت ..
و نسرين قاعدة تملا ليهو راسو .. وبتقول ليهو فتحي حاقر بالولد .. وكم مرة لطشني بلا سبب .. وانا بقيت عايش في نفسيات .. وانا في مرحلة دراسية حرجة وممتحن .. ومحتاج لي صفاء ذهني .. ومصر اني انجح في دراستي عشان امي ماتحتاج لزول .. وترتاح شوية من التعب الهي فيهو ده .. الله يسامحك يا ابوي ..
الفصل الخامس
اتخيل تلات سنوات ابوي مافكر يوم من الايام يجي يشوفني .. او يسأل مني .. حتى لي وفاة جدي برعي ماجا .. ولاحتي رسل مرسال عشان يعزي امي او يعزي صلاح ..
انا بقت تجيني افكار شيطانية .. ياربي احتمال ابوي ده يكون شاكي في نسبتي ليهو؟ يكون ماشايفني ولدو؟ لكن الغريبة انابشبه ابوي اكتر من امي .. صورة نسخة من ابوي .. مرات بنساهو.. واتذكره لمن لمن اشيل المراية.. من شدة الشبه البيني وبينو ..
امي بدت تتضايق من معاملة صلاح لي .. والتحريش البتعمل فيهو نسرين عمران .. وماقادرة تتكلم .. لانو صراحة المراة لمن تكون مطلقة وقاعدة في بيت اهلها .. بتحس بي عدم انتماء
وكانها غريبة .. خصوصا لمن تكون عندها اطفال بتحس انها عبء على اسرتها ..
مع انو امي عندها حق في البيت زيها وزي صلاح .. لكن مرات بتديني احساس انو صلاح متكرم عليها .. ومقعدها في بيتو.. خلي صلاح .. امي شايفة انو نسرين البيت حقها اكتر منها هي .. غايتو الحمد لله ..
انا امتحنت بي كل البلاوي والنفسيات دي .. والحمد لله جبت نتيجة كويسة شديد.. واول مابدت الاجازة نزلت شغل.
ومرت الايام في الفترة دي خالتي بدرية خطبها واحد من ام درمان .. وجونا في البيت واتكلمو طلبوها وحددو مواعيد المناسبة .. بس كانت امي خايفة وبدرية برضو .. ومتوجسين من الزواج ده .. اولا الفشل الحصل لي امي .. امي خايفة علي بدرية يحصل ليها نفس الحصل ..
وبدرية مقلقة ماعايزة تخلي امي وحبوبة براهم.. لانها شايفة انها مسؤلة منهم الاتنين ..
بدرية خالتي والله افضل من مية راجل .. غايتو عندها قلب حار .. ياسلام والله .. انا دايما بفتخر بيها ..
حبوبتي بقت تودي وتجيب وذاكرتها تعبانة .. واكتر الوقت هي برة الشبكة.. مع انها ماكبيرة شديد .. الدكتور قال عنها زهايمر مبكر .. مرات بتقول لي ياصلاح .. ومرات تصلي العشاء الساعة 12 ضهر .. كانو بقولو انو اثرت فيها وفاة جدي .. لانها مابكت عليهو نهائي ..
وبدرية زي ماحكيت .. هامة بي امي وشايفة انو المسؤليات عليها ح تكتر ودي حقيقة.
ومرت الايام .. والاجازة انتهت وانا قبلوني في مدرسة في الجيلي .. وبدرية اتزوجت وسكنت ام درمان .. وبقت بتجينا كل اسبوع ..
وخالي صلاح يطلع وبقى يشتغل.. بعمل شنو مابعرفو لكن بجيب مصاريفو .. وامي بقت قايمة علينا انا وحبوبتي ..
اها يازول باختصار في نص سنة اولى .. انا حسيت انو المدرسة دي مقابر لي طموحاتي .. وضعيفة .. الغياب في الاساتذة كتير .. اغلبيتهم مشو يشتغلو في المدارس الخاصة في الخرطوم .. والمدرسة مهملة اهمال شديد ..
وانا طبعا دخلت بي مجموع كبير .. وحاسي بانو موضعي مع المدرسة دي ح يكون موش ولابد ..
لكن طبعا ماعندي حل غير المواصلة .. بطلع الصباح بمشي المدرسة بالمواصلات.. وبجي راجع المساء بالمواصلات ودي طبعا ميزانية ماساهلة بالنسبة لينا نحن. الوضع مابستحمل ..
لكن الحمد لله ربنا ممشيها بقدرتو ..
يوم من الصباح قمنا وامي قامت بدري جهزت لي حاجاتي وجهزت الشاي والفطور لي حبوبتي .. وانا لبست وداير اطلع خلاص ..
امي قالت لي عليك الله يافتحي كلم نسرين قولي ليها ماتنسى بعدين تختي الفطور لي حبوبة .. لانها ما بتتذكر فطورها مرات ..
وامي مشت تصحي امها للشاي ..
انا لمن كلمت نسرين.. وجيت راجع .. وانا لابس خلاص لقيت امي مخلوعة .. وقالت لي كر علي يا فتحي .. صلاح صلاح .. نادي لي صلاح سريع ..
جريت قلت لي صلاح ياخالو امي قالت ليك تعال ..
قال لي في شنو؟؟ انا مستعجل مارق عندي مواعيد .. قلت ليهو والله ماعارف لكن شكلو في مشكلة كدي تعال ..
صلاح جا وانا جيت معاهو .. قال ليها في شنو يا سامية؟ .. قالت ليهو امي ياصلاح .. امي ..
قال ليها امك مالا؟ قالت ليهو ماعارفة تعال شوفها .. ابت تصحى لي .. ماعارفة الحاصل عليها شنو؟
انا خفت خوفة شديدة خلاص.. قلبي بقى يدق دق شديد.. .. صلاح دخل واء طالع ..
قال ليها .. والله ياسامية .. امي دي شكلها كدا ... قالت ليهو اوعى تقول ياصلاح ..
قال ليها لكن مافي نبض ولافي نفس .. صلاح اتلفت علي.. وقال لي نزل شنطتك دي يافتحي .. وامشي جري لي محمود .. قول ليهو تعال لينا سريع .. خليهوي يجيب معاهو سماعتو محمود ده جيرانا مساعد طبي .. اناجريت كلمت محمود لقيتو كان طالع .. رجع جاب السماعة وجاء .. دخل عليها .. وجاء طالع قال ليهو البركة فيكم ..
والله التقول صبت فوقنا مطرة .. امي دي انهارت .. وكضمت
وانا مشيت قعدت في الواطة .. وفي حاجة قعدت لي في حلقي
ودموعي ديل نزلن .. يعني جدي وحبوبتي الاتنين؟ رحلو وتاني ماح اشوفهم ..
حبوبتي كنت بحس بيها شفيعة لامي (محامي) قدام صلاح ومراتو .. مع انها كانت بتطش لكن مابترضى اي زول يغلط على سامية بتها ..
وكانت بتريدني ريدة ماطبيعية .. وكلما تحضني عليها بتقعد تبكي وتقول لي امي الولد ده محروم من حنان ابوهو لازم تعوضيهو ..
حتى لمن ذاكرتها ضعفت .. بتختني في مكان ولدها الوحيد وبتقول لي تعال ياصلاح .. الله يرحمك يا الغالية ..
طبعا خالتي بدرية وزوجها جو للبكاء.. وبدرية دي بالغت في البكا ..
وامي لمن شافت بدرية بدت البكا من اول وجديد ..
على كل حال حبوبتي رحلت .. وانتهت ايام العزاء .. وبرضو ابوي ماجاء للعزاء .. وانا ماعارف عنو اي حاجة .. وكل ما ادور اسأل منه امي .. اغير راي ..
وامي اصلا ماقاعدة تجيب طريقو .. وانا ماعارف الحاصل عليهو شنو؟ مات ولا حي .. المهم بقى بالنسبة لي زيو زي اي شخصية غريبة ..
بعد العزاء انا وامي بقينا قاعدين برانا .. في القسم الغربي من البيت .. وصلاح باولاده في القسم الشرقي ..
وامي التزاماتها قلت بقت بس علي انا ونفسها ..
يوم من ذات الايام انا سألت امي.. قلت ليها يا امي ابوي اصلا ما اتصل عليك عزاك في ابوك ولا في امك؟؟ .. قالت لي ماعزاني والله يافتحي.. لكن هو احتمال يكون ماسمع ..
قلت ليها كيف يعني ماسمع؟؟ هسي ده عذر؟؟ .. وليه مابسأل من الناس .. يعني انا هسي ماولده ليه مابسأل مني ؟؟..
قالت لي يا فتحي ابوك مشاغيلو كتيرة.. ومرات بنسى نفسو ..
قلت ليها يا امي الكلام البقولوهو للشفع ده انا بقى مابقنعني ..
عليك الله ماتحسسيني باني شافع ..
قالت لي اها اقول ليك شنو يعني؟؟ اقول ليك سمع؟؟ .. وماعايز يجي؟ ولا اقول ليك ابوك ماعايز يشوفك؟
انا بظن بيهو الظن الكويس بس .. وهو غايب .. والغايب عذرو معاهو.. الحاصل في الحقيقة شنو ربنا عالم .. وابوك هو المسؤؤل يوم القيامة من تقصيرو ما انا ..
قلت ليها طيب مادام انت هسي رايقة كدا .. انا عايز اسألك سؤال..
ابوي ده سببو معاك شنو؟ يعني انا الكلام ده حارقني من زمااان
ومالاقي اسألك منو .. يعني ليه اليوم داك قال ليك انا ماعايزك في حياتي .. واصلا زمان لمن انا كنت صغير المشاكل الحصلت شنو خلتو يطلقك ..
سكتت مسااافة .. وجرت نفس عميق .. وراهو وجع مدفون في اخر الجوف ..
قالت لي مالك يافتحي ياولدي داير تفتح لي جروح .. وتشيل احقاد انت ماقدرها قلت ليها لو عايزاني ارتاح نفسيا.. احكي لي الحقايق ..
قالت لي كويس اتعدل كويس احكي ليك ..
شفت يافتحي .. يوم انا واقفة مكتبة في الخرطوم .. في زول وقف جنبي ..
وقال لي السلام عليكم ..
قلت ليهو عليكم السلام ..
قال لي انتي سامية برعي؟ .. قلت ليهو نعم .. انت منو؟؟ ماعرفتك ..
قال لي انا ود عمة ابتهاج .. ابتهاج دي صحبتي .. هسي مسافرة ليها سنين في اوربا ..
المهم كانت بتقرا معاي في الجامعة .. قال لي انا ودعمتها وشفتك يوم في بيت ناس خالي .. اللهو ابو ابتهاج دي ذاتها ..
قال لي كدي انتي اطلعي من المكتبة ونتكلم ..
طبعا انا استغربت في الزول ده .. ولمن قال لي ابتهاج.. اطمنت طلعت معاهو طوالي ..
لانها صحبتي شديد .. زي اختي وبمشي معاها بيتهم طوالي وهي جات معاي هنا كم مرة .. المهم قال لي انا سألت منك ابتهاج .. وقلت ليها انا عايز البت دي .. وابتهاج قالت لي بي طريقتك معاها ..
والحقيقة انا كنت متابعك كم يوم والليلة بس لقيت لي فرصة اتكلم معاك .. لوعندك فرصة تقعد نتكلم في حتة ولو ماعندك فرصة تديني وقت الاقيك فيهو ..
كان زول جرئ وما متردد .. وانا اول حاجة اتبسطت من شجاعتو ..
قلت ليهو جدا ماوراي حاجة بس دقيقة اخلص من المكتبة واطلع ليك ..
اشتريت حاات العايزاهن من المكتبة وطلعت ليهو .. راكب عربية جديدة وشكلو زول مرتاح وعندو قروش ..
وانا في الحقيقة على حسب ظروف ناس ابوي.. كنت عايزة اتزوج باي شكل كان .. عشان اخفف عليهم العبء والحمل ..
المهم طلعنا قعدنا برة تحت شجرة. على الشارع العام ..
قال لي والله انا عايزك على كتاب الله وسنة الرسول .. وما عندي اي ملعبة وضياع وقت .. لكن في الاول لازم احكي ليك ظروفي. انا متزوج بت خالتي .. اسمها عايدة وعندي منها ولدين وبت .. لكن ما متفقين ..
وانا اصلا ماكنت عايزها.. اتزوجتها مرضاة لي والدتي..
كانت بتتمنى اني اتزوج عايدة بت اختها .. وانا حققت ليها رغبتها .. واتزوجتها وعايدة عارفة كدا كويس .. ومتفق معاها من زمان اني لمن القى الانسانة العايزها ح اتزوج .. وماعندها اي مانع ..
وانا هسي لقيتك انتي وعايزك .. انا زول الحمد لله ربنا منعم علي بالمال .. عندي املاك .. ومحلات تجارية .. وعندي وعندي .. وساكن في بيت ملك طابقين حدادي مدادي ..
ولو قبلتي بي بيتك جاهز في الطابق الاول في بيتي ذاتو .. عايدة بي اولادة تحت وانتي فوق ..
قلت ليهو لكن انا مستحيل.. اتزوج راجل مراة.. والحاجة المابرضاها لي نفسي مابرضاها لي مراة تانية ..
قال لي والله انا حكيت ليك الحقيقة .. كان بامكاني اغشك واخدعك .. زي مابعملو الرجال .. واقول ليك انا ما متزوج .. وبعدين تتفاجئي بالواقع .. وماح تقدري تتصرفي .. لكن انا كنت واضح معاك ووريتك الحقيقة ..
قلت ليهو خلاص.. انا سمعت كلامك .. خليني افكر واستخير.. وارد ليك خبر مع ابتهاج.. لو وافقت بكلمها ولو رفضت بكلمها .. قال لي جدا .. وانا منتظرك اسمع منك خبر يفرحني ..
قلت ليهو ربنا يسوي الفيها خير ..
الفصل السادس
اها يافتحي انا طبعا" .. لمن مشيت وشاورت امي وابوي في الموضوع وقلت ليهم الزول اسمو الامين ووضعو كيت كيت .. ابوي قال لي الراجل محلالات ليهو اربعة .. ونحن ماعندنا اعتراض انو راجل عندو دين واخلاق وقدرة .. يتزوج للمرة التانية اذا كان ضامن العدل ..
امي قالت لي دي حياتك وانتي البتقرري .. فيها لانو نحن ماماشين نعيش معاك ..
بدرية اختي كانت ماموافقة.. يعني بتقول لي مشاكل الضرات والمكايدة مابتخليك ترتاحي في حياتك .. لكن انا الحالة الكنت شايفاها على وضع البيت.. بتخليني اضحي .. بس المهم القى لي زول اتلم عليهو.. واريحهم من مسؤوليتي ..
خصوصا كان خالك صلاح عديم مسؤولية .. ويمشي الغرب يعدي ليهو تلاتة شهور.. زي الهو ماعارف الحاصل على البيت.. ويجي كل مرة .. ايد ورا وايد قدام .(ماشايل قروش)
وبدرية كانت بتقرا .. وانا في اخر لي سنة في الجامعة. المهم اتوكلت على الله .. واستخرت الله سبحانه وتعالى ..
وعرفت انو ربنا مابختار لي الا الخير .. وهسي بعد كل الحصل لي.. عرفت انو ربنا اختار لي الخير .. انا لو ماطلعت من الموضوع ده كلو الا بيك انت.. ده خير مابعدو خير ..
اها المهم يافتحي انا وافقت بي ابوك .. وبعد التخرج بي كم شهر كدا .. تمينا العرس
واهل الامين ماجو العرس.. الامين قال كان عندهم وفاة في الجزيرة ..
اها في الفترة الاولى بعد شهر العسل.. انا كنت قاعدة مع اهلي .. وهو بمشي وبجيني في الاسبوع مرة واحدة .. بقول لي بهز في البيت ومرات يقول لي عندي ظروف عندي ظروف ..
وانا ماحاولت أساله من الظروف دي شنو؟ لانو لو عايز يحكي لي كان حكا لي ..
بعد فترة انا ظهر لي حمل .. الكلام ده بعد خمسة شهور من الزواج .. والفترة دي كلها مافي زول جانا في البيت هنا من اهل الامين .. لا امو ولا اخواته وولا اخوانه .. المهم لمن هو عرف انو انا حملت .. ساقني وداني لي البيت الفي شمبات ده.. وكان مجهز في الطابق الفوق ..
لمن انا داخلة عايدة واولادها طبعا ساكنين في الطابق الارضي .. وانا طبعا ماكنت متوقعة انا بلاقي شنو؟
ونحن داخلين قلت لهو ممكن ادخل اسلم على اولادك وامهم .. طبعا على اساس انها هي موافقة على زواجي من الاول .. قال لي ايوة ممكن مافي اي مشكلة ..
لمن دخلت لقيت المراة معاها اخواتها .. واولادها واولاد اخواتها وامها .. واخوات الامين يعني عماتك التلاتة .. المهم الاسرة كلها ملمومة في البيت ..
وانا دخلت عليهم بكل طيبة خاطر .. ومبتسمة ومبسوطة من اللمة .. دخلت عشان اسلم عليهن.. واشوف اولاد الامين اللي ح يكونوا زي اولادي .. اي زول بمد ليهو يدي بقبل مني كدا .. لمن حومت على الناس القاعدين كلهم.. زول قبل سلامي مافي ..
عاينت للامين كدا وعيوني اتملن بالدموع ..
ومافضل لي الا تتشق الواطة وتبلعني من الاحراج والكسفة .. انا لو كنت عارفة ما ح يسلمو علي .. ما كان ختيت نفسي في الموقف ده ..
بس طوالي قلت للامين يلا نمشي يا الامين .. والناس ديل ساكتين .. بس امو اللهي حبوبتك .. قالت ليهو ان شاء الله يا الامين ربنا يحرق قلبك.. زي ماحرقت قلب عايدة ..
وامها هي قبلت علي انا .. قالت لي كمان بلاخجلة جاية تسلمي علينا يسلموك للبوليس ان شاء الله .. يا الهاملة يا المقطوعة .. بس قامن هاجن كلهن مع بعض ..
وبقن يتحجزن دايرات يهجمن علي .. والامين مسكني من يدي .. ووقفني بي وراهو .. وقال لهن كدي واحدة التجي جاي .. وطلع بي فوق .. فتح باب الشقة ودخلني .. جوة وانا بس انقديت بالبكاء.. وكنت متفاجئة مفاجأة غريبة.. لاني كنت مفتكرة انو الناس ديل على الاقل يتعاملو معاي بي اصول ..
ماشرط يحبوني.. بس يكفو شرهم .. بس انا الحمد لله مارديت بي كلمة وكنت متبكمة بس ومتفاجئة وخايفة ..
لمن دخلت بيتي .. قلت لي الامين .. انت يا الامين ليه ماوريتني انو الموضوع عامل كدا؟؟..
انت موش قلت لي الناس ديل رضيانين بي زواجك ..
قال لي اقول ليك الحقيقة .. الناس ديل اساسا" ماعارفني اني اتزوجت الاقبل يومين .. دي الحقيقة ..
قلت لكن يا الامين الحقيقة بتنفع شنو بعد كدا؟ .. هسي كيف انا اقدر اعيش مع الناس ديل كدا؟؟ والله كدا صعب ..
انا بخاف والله.. والله انا كدا مابكون مطمئنة.. يعني انت لو ما معاي الليلة كانو دقوني ..
المهم يافتحي انا من خلال كلام الامين.. عرفت انو غشاني وغشا مراتو واهلو .. وماكان صريح.. انا لو الامين كان صريح معاي من البداية .. كان ممكن يكون في كلام تاني.. لكن في النهاية نقول الحكاية كلها لي قسمتك انت ..
المهم انا قعدت في الطابق الفوق زي المسجونة.. ومابقدر امرق لانو لو نزلت بنزل في حوشهم هم .. وبقيت خايفة..
الامين من يطلع انا بقفل بابي علي .. وتاني مابطلع الا لمن يجي .. حتي حاجاتي بتاعة الاكل والشراب بجيبهم لي الامين لمن يجي بالليل ..
ويومو المايكون معاي .. انا بكون قاعدة براي ومتوترة .. ولو احتجت لاي حاجة مابقلقاها ..
وبدت معاي رحلة الاحقاد والقوائل والمطاعنة .. وبقيت عايشة في جو .. ان شاء الله ربنا مايقسمو لي مسلمة ..
وقصص ومأسي لو حكيت ليك من هسي لمتين مابتخلص .. بس احكي ليك اخر واحدة ..
يوم الولد الصغير الاسمو ياسر ده .. دق لي الباب ..
فتحت ليهو الباب.. ودخل جوة بقيت اتونس معاهو .. كان عمره زي عشرة سنة او اكتر شوية .. دخل لقيتو ليك ولد ظريف.. ومن اول يوم حبيتو .. عملت ليهو عصير .. وحاولت اولفو علي عشان يجيني طوالي .. لاني كنت خايفة من الوحدة دي تسبب لي مرض نفسي ..
بس هو قاعد يشرب في العصير.. امو وخالتو جن داخلات .. ومسكن منو الكباية كشحنها وكسرنها .. والام شاتت العدة القدامها بي كراعها ..
وانا مشيت اتكرفست في الكورنا خايفة منهم .. ونبذوني وشتموني .. وقالو لي سقتي الولد عايزة تسمميهو .. قلت ليهم والله جاني براهو .. والله انا دايرة اديهو عصير بس .. اسممو كيفن يعني؟ انا مابخاف من الله اسمم لي طفل.
خالتو قالت لي ابدا انتي سقتيهو بالدس .. اظنك عايزة تتخلصي منه .. دي جريمة اختطاف ..
الولد قال ليها لالا انا جيت براي .. عايز اسلم علي خالتو .. امو قالت ليهو يلا امشي قدامي.. انت مابتفهم اي حاجة ..
وساقنو ومرقن .. وانا برجف اليوم داك كلو لغاية المساء ..
ابوك جاء .. هايج وكورك فيني .. وقال لي ده شنو العملتيهو ده؟
انتي شكلك كدا موية تحت التبن .. قلت ليهو في شنو يا الامين؟
قال لي كمان بتسألي؟؟ زي الكأنك ماعارفة ؟؟..
قلت ليهو وريني مالي.
قال لي انتي سوقتي ياسر بالدس.. وقفلتي الباب عليك وسقيتيهو عصير صح؟
قلت ليهو ابدا .. ياسر جاني براهو.. وقعد اتونس معاي .. وصح اديتو عصير.. والباب فاتح .. المهم حكيت ليهو بالحصل
قال لي دقيقة دقيقة. العصير كبيتي ليهو فيهو شنو؟
قلت ليهو ولا اي شي.. من علبة التانج الانت جبتها .. عملت ليهو عصير عادي بالسكر .. اهو الولد ناديهو وأسأله..
قال لي بس كلام الولد بختلف من كلامك ده .. الولد قال انتي سوقتيهو من جنب الباب .. وقفلتي الباب عليهو .. وقال ليك انا ماشي.. قلت ليهو لو كوركت بخنقك ..
وكبيت ليهو عصير .. وكبيتي حاجة سوداء غريبة في العصير .. هو ماعرفها شنو؟
طيعا يافتحي انا حسيت بانو روحي بتتسلا من جسمي. من شدة الكذب والافتراء ..
وقلت ليهو لاااااااااااا اله الا الله .. اللهم لا اعتراض في حكمك يارب .. الولد قال ليك كدا يا الامين؟؟
قال لي ايوة قال كدا .. كمان طفل زي ده بعرف يكذب قدر ده ؟؟ ومشكلتو معاك شنو؟؟ عشان يقول فيك تهمة قدر دي ..
قلت ليهو اسمع يا الامين ..
انا قلت ليك الكلام ده ماحصل.. ووريتك الحصل .. انت حر.. تصدقني ولا تصدق الولد .. اساسا" اذا كان مافي ثقة بين الزوجين.. يبقى الحياة ماعندها طعم .. قام ضربني كف في وشي .. انا تاني بقيت ملفاهمة حاجه ..
قال لي بتتلاءمي علي .؟؟
بس انا بحذرك..اووعك تاني واحد من الاولاد ديل.. تطلعيهو فوق هنا ..
قلت ليهو انا ماطلعتو .. لكن تاني لو واحد فيهم دقه لي الباب.. والله مابفتح ليهو ..
ده اليوم الاول يبدا فيهو يتكلم معاي كلام فيهو عدم احترام.. ويمد يدو علي .. انا والله اليوم داك بكيت بكا .. وحسيت بي ظلم وقهر عجيب .. لكن صبرت وسكت .. وابيت احكي لامي ولا ابوي ..
قلت اسامحو وربنا غفور رحيم ..
ومرت الايام .. يوم كنت بكنس قدام الباب في السلم .. الولد ياسر تاني جاني طالع .. طوالي انا قفلت الباب من برة .. عشان مايدخل جوة .. وانا برة طبعا" ..
قام قال لي ياخالتو .. انا عايز اقول ليك كلام سري.. بس ماتكلمي ابوي ولا امي.. لانهم بدقوني لو عرفو ..
قلت ليهو حاضر ياياسر قول .. قال لي انا امي قالت لي كذب على ابوك.. وقول ليهو خالتو اختطفتني.. وقفلتني في الحمام .. وقالت لي لو بكيت بخنقك .. وادتني عصير وكبت فيهو حاجة سوداء..
امي قالت لي لو قلت كدا لابوك.. انا بديك هدية .. بلي استيشن ..
وقالت لي عشان ابوك يطلع المراة من البيت لانها شريرة ..
لكن بالجد ياخالتو.. انتي ماشريرة الشريرة امي .. تقول لي ماتكذب .. وتاني تجي تقول لي كذب ..
انا اسف ياخالتو لاني كذبت فيك.. وقلت كل الكلام القالتو لي قولو .. بس هي برضو ماجابت لي البلي ستيشن ..
ياسر بتكلم وشكلو زعلان من امو ..
انا قلت ليهو ولايهمك ياياسر.. انا ماشريرة.. انا بحبك .. وماتقول على امك الكلام ده. امك ذاتها بتحبك ..
انا بكلم بابا يجيب ليك البلي ستيشن ..
وفعلا لمن جا الامين.. قلت ليهو انا طالبة منك حاجة.. انا كان وعدت ياسر اجيب ليهو بلي ستشين.. وهسي انت منعتو مني .. ومابقدر اشتريهو ليهو.. عليك الله عشان خاطري .. اشتري ليهو واحد .. وقول ليهو ده من خالتو ..
واصلا ماحكيت لابوك الكلام القالو لي الولد .. لانو الولد وثق فيني.. وقال لي ده كلام سري ..
بس وكلت امري لله .. وقلت انا اتعامل بالطيبة وبي اصلي ..
ابوك قال لي جدا بشتريهو ليهو ..
وفعلا اشترى ليهو الجهاز.. وقدام امو.. قال ليهو ده من خالتو سامية.. هي وعدتك بيهو صح؟
قال ليهو صح وعدتني ؟؟ والام ساكتة ماقالت اي شي .. بس من اليوم دا الولد بقى يصرح قدام الناس انو بحب خالتو سامية .. وبتمنى انها تكون هي امو ..
اها يوم ياسر قدام امو وابوهو .. كان بلعب بالبلي ستيشن .. قام قال لابوهو.. بابا انا ماشي لخالتو سامية اسلم عليها ..
امو بدون ماتشعر ضربتو كف .. الولد قعد يبكي .. وقال ليها انا مابحبك انا بحب خالتو سامية .. انتي شريرة وهي طيبة ..
انا هسي بكلم ابوي بالحقيقة يا كذابه ..
قالت ليهو لو فتحت خشمك ده بكتلك .. ابوهو ساقو قال ليهو تعال ياياسر .. وجابو لي فوق .. قال ليهو اها ياياسر انا جبتك .. احكي لي ماتخاف .. الحقيقة شنوالعايز تقولا لي؟؟ ..
قال ليهو شفت يابابا.. امي قالت لي كذب على ابوك.. عشان يطرد المراة من البيت .. لانها شريرة .. حكا ليهو كل الكلام. وكان الكلام قدامي .. ابوك يسمع في الكلام .. وشكلو خجلان من روحو .. لانو استعجل وظلمني.. اول حاجة عاين لي كدا .. وقال لي انا بالجد اسف ياسامية ..
وقام طوالي نزل ليها تحت.. ماعارفة عمل ليها شنو.. المهم كانت شكلة لي رب السماء .. وطبعا كلها اتطربقت في راسي انا ..
والناس كلهم اعتبروني انا السبب ..
والمراة ساقت اولادها ومشت اهلها.. وقالت ليهو تاني مابتشوفني لو ماطلقت المراة دي ..
وشكت لي اهلها .. وامو قاطعته .. واخواتو قاطعوهو .. والمراة ماخلت زول ماشكت ليهو .. شي كضب وشي صاح .. وقالت فيني مالم يقله مالك في الخمر ..
واخوانها واعمامها جو للامين في بيتو .. وكانو عايزين يدقوهو لكن في النهاية اتفقو معاهو على انو.. اما يطلقني
او يطلق ليهم اختهم ..
الفصل السابع
طبعا ابوك .. عرف انو غلط .. غلط كبر انو يتزوجني .. لكن شايف كونو يرضخ للشروط دي ويطلقني .. كدا ح تكون.. عايدة واخوانها انتصروا عليهو.. وهزموهو .. حتى قدام اصحابو تاني ماعندو كلام يقولو ..
انا طبعا" لمن شفتو متحير .. قمت قلت ليهو انت وديني بيتنا .. وقول ليهم طلقتها .. انا اصلا بعد فترة بسيطة المفروض امشي عشان اوضع هناك .. لغاية ما انا اوضع .. بتكون الامور مشت تمام .. وح نرجع عادي .. وانت حاول فهم عايدة براحة .. وهي ح تقبل.. مافي مراة بترغب تخرب بيتها بي نفسها ..
قال لي خلاص مافي مشكلة .. بس هسي خليني اعمل ليهم عملية تأديبة ..
وصح في الفترة الاولى اصلا ابا يقول ليهم انا عايز اطلق دي ولا اطلق دي .. بس طبعا" زيو وزي اي اب.. بحب اولاده شديد ..
وعايز يمشي يسلم عليهم وخايف من ردة الفعل بتاعة الاهل ..
والناس بدت تتكلم .. وقالو المراة الجديدة .. طلقت عايدة وقعدت في بيتها .. وانا منظري بقى شين شديد..
طوالي قلت ليهو يلا يا الامين وديني البيت .. وتعال لي في اي وقت .. متى ما جيت مرحب بيك .. والبيت بيتك ..
غايتو بالاختصار رجعت بيتنا هنا.. وقعدت مع امي .. لغاية ماولدتك انت.. وكانت اسعد لحظات حياتي .. ماتتخيل الفرحة الفرحتها.. لمن ختوك لي قدامي.. وانا بعاين ليك وانت قطعة من قلبي .. كنت جميل وشعرك ده اسوااااد.. وكابي في جبهتك كدا زي شعر الهنود ..
ابوك بقى معاي مازي .. زمان يعني المحبة الكان بشوفها منو قبل الولادة.. بعد الولادة قلت كتير ..
وبقى يعدي عشرين يوم مايجي .. وانا مستغربة المفروض بعد جبت ليهو ولد .. يحبني اكتر .. لكن حصل العكس .. ماعارفة ليه .. طبعا انا مابضمن البتقال بي وراي من الحريم ديك شنو .. لاحظ.. لسع هو ما ملطلقني ..
المهم بعد عديت شهرين تلاتة كدا بعد الولادة ..
قال لي خلاص نرحل نمشي اسكنك في بحري بعيد منهم .. بس انا ماعايز المراة دي ولا اهلها يعرفو انك رجعتي .. قلت ليهو والله يا الامين دي حياة ماعندها طعم.. ولافيها راحة ولا سعادة .. يعني نحن نعيش حياتنا زي الحرامية.. كاننا عاملين لينا جريمة ..
قال لي معليش يا سامية .. محنة وتعدي ان شاء الله .. قلت ليهو طيب .. ما مشكلة .. انا ماعندي قدامي غير الصبر والرضا بالواقع.. خصوصا" بقى عندي منك جنى .. يعني انا لازم عشان ولدي اقبل باي تنازلات ..
لكن لو عايز راي انا .. خليني امشي اسكن في امدرمان .. لي سبين
اولا بكون بعيدة منهم .. ومابعرفو عني اي حاجة ..
الحاجة التانية .. بكون قريبة من خالتي حياة .. ومابحس باني متوحدة..
وافق على الموضوع ده .. ومشى اجر لي بيت في امدرمان قريب لي بيت حياة خالتي .. طبعا" حياة دي يا فتحي .اخت امي الاصغر منها طوالي .. وماعندها اولاد متزوجة وساكنة في ابروف .. تتذكر مشينا ليها في ابروف؟. قلت ليها اي متذكرها واصلي ..
اها ابوك قال لي ده بيت مؤقت .. لغاية ما اشتري ليك بيت ملك .. المهم انا كنت عايشة وممشية الحياة ..
لانها دي قسمتي وانا ارتضيت بيها .. واي رفض لي الحياة الربنا قسمها لي دي .. ح يكون خيار اسوء .. واسوء مافيهو اني احرمك من ابوك .. وكنت مستعدة لاي تنازلات بس عشان انت ماتنشأ بعيد من ابوك ..
على هذا الاساس رضيت بالبيت الايجار .. ورضيت انو يجيني في الوقت البريحو .. حتى لو اسبوع ماجاني مابزعل منو .. مرات يجيني من الشغل زي الساعة تلاتة.. يقعد معاي لغاية صلاة المغرب ويمشي ., وكان نادرا انو يجي يبيت معانا .. يعني بس ماعندو فرصة يجي الا بالنهار ..
وطبعا هناك لمن عايدة واهلها عرفو انو انا طلقوني وخلاص طلعت من حياتهم .. رجعت لي بيتها وعاشت حياتها طبيعية ..
وانا مزعزعة وخايفة ومحرومة من اقل حقوقي الشرعية والطبيعية ..
في يوم من ذات الايام .. جاتنا واحدة صاحبة خالتي من بحري .. وانا الوكت داك مع خالتي في البيت .. واتونسنا
وخالتي حكت ليها عني وعن مأساتي ..
المراة دي راجلها كان صديق محمد اخو عايدة .. وده كلو نحن ماعارفنو .. المهم مشت حكت ليهو ..
والراجل مشى اتكلم مع محمد قال ليهو انتو ناس ملاعين وماعندكم رحمة .. كيف تجبرو الراجل يطلق مراتو .. وهو متزوجها بالحلال وعندو منها ولد ..
ومحمد اخو عايدة عرف انو انا ساكنة امدرمان.. وما اتطلقت.. ومشى محمد حكى لامه واخواتو وعايدة عرفت .. والمشاكل بدت من جديد .. ودخلو الامين من خرم ابره.. وضيقو عليهو حياتو .. وتاني عايدة ساقت اولادها ومشت البيت وطلبت الطلاق .. وحلفت ماترجع الا تشوف ورقة طلاقي بعينها ..
والامين جاء شاكلني.. وكفتني.. وقال لي كيف تحكو للمراة اسراركم
ودي المرة التانية يدقني .. وبرضو صبرت وسكتا ..
وماحكيت لي خالتي اي حاجة .. بعد يومين جاني وجاب لي ورقتي.. وقال لي انا طلقتك انا ماعايزك في حياتي .. انتي براك ضريتي نفسك هسي لو بقيتي ساكتة.. مافي زول بعرف عنك حاجة ..
تاني جبتي لي المشاكل .. امشي اهلك خلاص .. البيت ده تاني مابقدر ادفع فيهو ايجار بعد اليليلة ..
قلت ليهو خلاص مامشكلة بس خليني قاعدة في البيت .. خليني اربي ولدي بطريقتي .. قال لي لالا اتخارجي طوالي ..
ولو عايزة تتزوجي اقنعي من الولد ده.. انا مابقبل ولدي يعيش في بيت راجل غريب .. حتى لو كان من اهلك.. يومك التتزوجي انا بجيك اشيل ولدي منك ..
انا طبعا بكيت بكا في الدنيا دي لمن جاني هبوط .. وفي النهاية قلت الحمد لله على ولدي .. انا ماعايزة زواج اصلا .. فتح الرحمن ولدي وابوي ..
وتاني ماعايزة اخش في تجربة جديدة .. ومشيت حكيت لي خالتي انو طلقني وما وريتها السبب عشان ماتتحسس وتندم انها هي السبب ..
خالتي قالت لي يازولة فيها خير .. اصلا حياتك ماكانت عاجباني ليك .. الحمد لله والبركة في ولدك..
والله انتي تتزوجي سيد الامين وسيد قبيلتو .. المهم بالاختصار سقت ولدي اللهو انت .ياحبيبي .. ومشيت جيت اهلي هنا .. وريت ابوي وامي الورقة .. وبدري قالت لي ده الوضع الطبيعي .. لاني زمان كلمتك قلت ليك الموضوع ده مخستك ..
المهم يافتحي بعد الطلاق انا كنت مرتاحة نفسيا وماعندي مشكلة.. وبديت اشتغل براي ..
عشان اعيشك واساعد ناس البيت .. وما احس باني عالة عليهم .. ولامتقلة عليهم بولدي .. كنت بمشي المدرسة وامي بتمسكك لمن ارجع ..
وابوك بقى يجيني في الشهر مرة .. وتاني بقى يجي بعد كل ستة شهور .. تاني في سنة مايجي ..
ومرت السنوات وانت كبرت..
وشفت الباقي بي عيونك ..
قلت ليها طيب يا امي .. ليه رجعتي تاني..؟؟ بعد الحصل ده كلو .. وسكنتي في كوبر؟
قالت لي الحصل في الفترة دي.. مرو على كم نفر.. جو هنا اتقدمو لي للزواج.. وانا رفضت عشان ما افقدك .. وعشان ماتتربى مع الانسانة الانا شفتها ديك .. انا اضحي بي حياتي واموت ولا اشوفك انت تتبهدل وتتمرمط ..
ايوة صح كنت بتمنى انو الامين يرجع لي.. وانت تعيش بين امك وابوك .. لكن كانت شبه مستحيلة ..
اها طبعا في الفترة دي .. صاحبة خالتي ديكا الكانت سبب في نقل الكلام ..
وراجلا اللهو صاحب محمد اخو عايدة .. كانو حاسين بالذنب انو بقو هم السبب في طلاقي .. لكن طبعا انا مالايماهم .. لانو مصيرو يجي يوم.. وعايده واهلها يعرفو.. انو انا ما اطلقت ويحصل الهسي حصل ..
صاحب محمد بقى جاري وعايز يرجع المياة الى مجاريها .. وصاحب اخوان عايدة كلهم .. وعشوش زوجتو دي صاحبت عايدة .. والعلاقة امتدت .. واقنعو اخوان عايدة يضغطو عليها .. وفعلا عايدة اخوانها اصرو عليها .. انو الامين يرجع مرتو وولدو .. ويأجر ليهم في مكان بعيد من عايدة ..
وفي النهاية عايدة وافقت مضغوطة .. ولمن انا جبتك وجيت وسكنت في كوبر .. وحولناك في المدرسة الفي كوبر .. بقى خار عليها .. وكترت القوايل والصواطات .. وبقت ترسل لي القوالات في محلي .. وصاحباتها وجاراتها واخواتها يجوني في البيت .. وهي تاخد الاخبار منهن .. وتكلم الامين بي حاجات كدا.. انت ذاتو تستغرب فيها .. وتكضب فيني للامين ..
عشان الامين يطلقني براهو .. والغريبة انو ابوك بصدقها هي في كل مرة .. مع انو كل مرة بظهر ليهو انها هي الكذابة.. وانا الصادقة .. ويجي يضربني زي الشافعة ..
احكي ليك واحدة من الجرايم الماممكن زول عندو ضمير يعملا ..
يوم الامين جاب لي توب .. اسمو الاباتشي.. كان في الزمن داك طلع موضة .. وكان غالي .. المهم في حريم تلاتة جني زيارة في البيت .. وانا اصلا" ماشكيت فيهن .. كنت قايلاهم من حريم الحلة من كوبر ..
اها الحريم ديل مشن كلمن عايدة قالن ليها ضرتك جابو ليها توب الاباتشي .. وعايدة لمن جا الامين قالت ليهو .. مرتك شايلة التوب وحايمة بي كوبر وقالت انك جبت ليها توب وماجبت لي انا .. قال ليها توب شنو؟
قالت ليهو انت موش جبت ليها توب الابتشي. لونك كحلي .. حايمة بيهو كوبر بيت بيت ..
الامين جاني منفوخ .. وقبل مابيتكلم معاي مسك التوب حرقو وضربني.
وقال لي عشان تاني تتفشخري مع الحريم ..
وقدر ماحاولت اقنعو ابا يقتنع لي .. وبقى يكرهني عمى .. وكل مرة يقول لي انتي مابتنفعي معاي واقعد احنس فيهو ..
لغاية اليوم الانت سمعت فيهو الكلام داك ..
وده الحصل كلو يا فتحي ..
طبعا هنا انا حسيت اني كنت بحضر لي في فيلم رعب .. لمن القصة دي خلصت .. انا حسيت نفسي زي العندي ملاريا والله بدون مبالغة ..
قلت ليها يا امي انا سمعت قصتك دي كلها .. بس انا عندي ليك اقتراح في شكل طلب ..
الفصل الثامن
قلت ليها. انا عايزك تتزوجي .. موش ممكن؟ عارفة ليه؟ عشان اشوفو بجي يسوقني كيف؟ والله لو اتزوجتي تفشيني فشة.
انا كبرت يا ااستاذة. انتي قايلاني صغير زي زمان يجيي يسوقني؟.. والله ما امشي معاهو ..
صح انا عمري مافايت 15 سنة.. لكن بعرف كيف يعني زولة في عمرك ده .. تدمر حياتها قصاد طفل واحد.. وتقعد تربي فيهو وتمتنع عن الزواج.. عشان خايفة عليهو يضيع من يديها ..
انا لازم اقيف معاك زي ماوقفتي معاي ولا مافيني فايدة ..
عارف ردت علي قالت لي شنو؟
قالت لي انت ياود ما نصيح؟ ده اخر ما توصلت ليهو؟ منو هو الراجل البتزوجني بعد كدا؟ الفتوات ماليات البلد. البتزوج ليهو عزبة ولدها صبي منو؟
قلت ليها مافي شي بعيد على ربنا. وانا ماقلت ليك امشي فتشي .. بس عايزك توعديني من الليلة.. لو جاك اي انسان محترم واتقدم ليك. ماترفضيهو .. انا ماعندي اخوان ولا اخوات .. عايزك تجيبي لي اخو او اخت. يكون لي رفيق في الدنيا دي ..
وهي طبعا تضحك .وتقول لي والله البسمع كلامك يقول عمرك 40 سنة .. عليك الله سيبني في حالي .انا هسي ماناقصة وجع راس .. كمان راجل تاني لالا بعيد بعيد ..
قلت ليها طيب عندي اقتراح تاني .. خليني امشي لي ابوي اشوفو وين واسلم عليهو.. واطالب بحوقوقي .. انا موش عندي حقوق؟ والمفروض يديني حقي زي اخواني؟
قالت لي والله كدا زعلتني يا فتحي .. هسي انت محتاج لي حاجة؟؟ .. تمشي تشحدو عشان يقول المراة جوعت لي ولدي واهملته؟
انا مابمنعك تمشي تشوفو وتسلم عليهو.. لكن انت لو محتاج لي حاجة.. يبقى فعلا انا مافيني فايدة ..
قلت ليها والله ماقصرتي معاي ابدا .. وماعارف انا اعمل شنو في الدنيا دي.. عشان اقدم ليك ذرة من بحر التضحية العملتيهو معاي.
قالت لي انت ياولد الكلام ده بتحيب فيهو من وين؟ ..
قلت ليها انا ود الاستاذة ..
قالت لي خلاص انا بكلم صلاح يمشي معاك تشوف ابوك وتسلم عليهو وبس.. تجي راجع حتى لو مدا ليك قروش توعدني ماتشيلا منو .. واوعك تقعد هناك ولايوم وخالك يكون معاك انا من الشفتو تاني مابكون مطمئنة عليك .. قالو ياولدي في المثل (المابخاف من الله .. اولالك تخاف منو)..
طبعا انا مشيت البيت ده قبل كدا مرتين تلاتة مع ابوي .. لمن كنت في كوبر. بس مابقعد هناك كتير .. لكن مالاحظت لاي تعامل كعب
امكن لاني كنت صغير شوية ومابلاحظ لي حاجات كتيرة ..
اها يازول مرت الايام وماكلمت صلاح .. وكلامي القلتو ليها اني عايز اشوف ابوي ده ما اشتغلت بيهو.. وانا ابيت اٍسألها تاني .. في نهاية السنة دي .. قالت لي اسمع يافتحي طبعا انت طلبت مني تمشي تشوف ابوك .. وانا قلت احسن تمشي في الاجازة لانو مامعروف احتمال يمسكك معاهو يومين تلاتة .. عشان كدا انا بخليك تمشي في الاجازة ..
وافقت علي كلامها.. اصلا ماقاعد اخالفها في كلام والحمد لله ..
في ايام الامتحانات الاستاذ.. قال لي تنادي ولي امرك .. وجيت كلمت امي قلت ليها انا عايز اسوق معاي صلاح خالي للمدرسة لانو المدير قال لي نادي ولي امرك.
قالت لي لالا بمشي معاك براي .ماعندك ولي امر اكتر مني .. وتاني يوم لبست وركبنا مشينا المدرسة .. قعدت مع المدير وانا قاعد معاهم.
المدير قال ليها انا عايز اقول ليك كلام .. احتمال انتي تستغربي فيهو .. وتشوفيني مجنون .. لكن انا زول عندي ضمير والمابرضاهو لي نفسي ما المفروض ارضاهو للناس ..
الولد ده ولد ممتاز .. وذكي وشاطر ومستواهو الاكاديمي اكبر من المدرسة بي كتير .. انا عايزكم تحولوهو لي مدرسة تكون مستواها افضل من كدا .. لانو هنا ح يرفع لينا المدرسة .. لكن هو ح يكون مستواهو اقل من قدراته ..
امي دي لمن سمعت الكلام ده بكت .. المدير طلع ليهو منديل من صندوق مناديل قدامو ومداهو ليها .. قالت ليهو والله يا استاذ انا عارفة كدا كويس.. لكن ظروفنا مابتسمح بي اكتر من كدا ..
قال ليها ليه؟ وين ابوهو؟ ..
قالت ليهو ابوهو منفصل عني .. وما قاعد يصرف عليهو بصرف عليهو براي .. وماعندي استطاعة للمدارس الخاصة ..
قال ليها طيب انا بحاول اشوف ليهو بي معرفتي مدرسة نموذجية في بحري يكمل فيها .. ممكن ولا برضو صعبة؟
قالت ليهو ان شاء الله.. ربنا يديك العافية ويبارك فيك.. ماكل الناس بقكرو بالطريقة دي انت زول عظيم يا استاذ ..
بالمناسبة انا كلام الاستاذ ده اداني دافع كبير .. فعلا المدرسة كان فيها نقص شديد .. في الاساتذة .. وفي اقل مقومات الدراسة لكن الاساتذة الفيها كانو مخلصين اخلاص عجيب .. وكان الواحد فيهم بدي ست حصص في اليوم .. والله يطلع من الفصل ده يخش في ده بدون اي راحة .. ودي حاجة انا شاهد عليها .. حتى المدير بدي حصص .. ومهتمين شديد وعندهم دروس اضافية لكن في النهاية
الحاصل انو في دمار ممنهج للمدارس الحكومية.. والايد الواحدة مابتصفق ..
امي مشت وبقت تتكلم مع صلاح. وحكت ليهو الكلام .وقالت ليهو انا في احتمال ارحل بحري .. اشوف لي شغل هناك قريب. واجر لي بيت قريب للمدرسة البحولوهو فيها ..
صلاح فرح فرح شديد خلاص بالحكاية دي .. وقال ليها ايوة كدا كويس .. اصلا صلاح نحن مسببين ليهو ضيق.. وعايز يتخلص مننا
وداير يسكن في البيت براهو ..
ارتاح للحكاية دي شديد .. وامي حست بالشعور ده. وانا بعاين ليها اصيبت بأحباط وخيبة امل واضحة.. دي امي وانا اكتر زول بفهمها وبحل شفرات ملامح وشها ..
من اليوم ده بقت جادة في انها ترحل وتمشي بحري .. وبقت متواصلة مع المدير .. والامتحانات انتهت .. وانا منتقل لي سنة تانية. في يوم من الايام جانا المدير في البيت العصر .. ولاقى امي وقال ليها انا حولت الولد ده في مدرسة في بحري. انتي تشوفي ليهو طريقة .. وانا ان شاء الله بساعده وبقيف معاهو للنهاية ..
اها يازول لمن جات الاجازة امي قالت لي .. انا كلمت صلاح يمشي معاك لابوك .. لكن شكله ماعندو رغبة في الحكاية دي .. رايك شنو امشي معاك براي؟
قلت ليها البتشوفيهو يا امي انا ماعندي مشكلة .. انا عايز امشي اشوفو واسلم عليهو .. واشوف شعوره شنو بي وجودي ..
وعندي حاجات في راسي .. قالت لي يا ولدي مافي داعي تشيل ليك احقاد في قلبك .. ادفن الالم .. ياما في قلبي ده مدافن الم انت ماعارف نصها .. انا ماحكيت ليك الا القليل .. كل يوم بالليل بشكي حالي لي رب العالمين .. ودعوة المظلوم مابتخيب ..
المهم يازول يوم جمعة كدا لبسنا الصباح وركبنا مشينا نزلنا شمبات .. ومشينا البيت امي قعد في مظلة بعيد وقالت لي امشي براك انا بنتظرك هنا.. انا مابمشي .. قلت ليها كيف يعني؟
قالت لي انا ما مرحب بي.. وماعندي علاقة بي البيت ده.. انت ديل اهلك.. وده ابوك امشي سلم.. وماتشتغل بي ..
قلت لي ليها طيب انتي جيتي معاي لشنو؟ قالت لي جيت ارفقك بس.. امشي امشي اكسب الزمن.. ماتخليني منتظره كتير ..
قلت ليها معنى كدا انا لازم اجي سريع .. قالت لي لالا .اخد راحتك انا بنتظرك هنا لغاية المغرب ..
انا مشيت ودقيت الباب .. طلعت لي مراة مابعرفها .. انا متذكر عايدة دي ماعايدة .. قلت ليها انا بسأل من ناس الامين ..
قالت لي وين ناس الامين يا انت؟؟ .. ناس الامين باعو البيت ده زمان ورحلو .. نحن ساكنين هنا لينا سنتين ونص ..
قلت ليها طيب ماعارفة رحلو وين؟
قالت لي والله ماعارفة.. لكن يتخيلي الامين مسافر طول .. انا طبعا استغربت شديد في الخبر ده ..
مشيت سريع لي امي .. امي لمن شافتني جيت سريع افتكرتهم طردوني .. قالت لي مالك؟
قلت ليها ناس ابوي باعو البيت ورحلو .. قالت لي مستحيل .. كيف يعني يبع بيتو؟؟. وقعدنا الاتنين متحيرين .. قالت لي ماسألتها رحلو وين؟؟ .. قلت ليها ماعارفة قالت ..
قالت لي طيب انا عندي فكرة.. ارح نمشي لي خالتي في امدرمان.. هي بتعرف الاخبار دي كلها ..
ولا اقول ليك حاجة؟؟ تعال معاي .. مشت دقت باب من ابواب الجيران.. طلعت ليها حبشية ..
امي قالت ليها ماما في؟.. قالت ليها ايوة موجود ..
قالتليها. قولي ليها سامية في الباب ..
المهم جاتا تاني .. قالت ليها خشي ليها .. امي دخلت وانا دخلت معاها.
ولقينا المراة راقدة مكوعة متحننة.. واكرمتنا بواسطة الحبية عصير وشاي .. امي عرفتها بي نفسها ..
قالت ليها بالله انتي مراة الامين التانية؟؟.. ياحليلك والله ..
من يوم جيتي لامن رحلتي ماشفناك ..
امي قالت ليها وين الناس ديل؟؟ .. باعو بيتهم ورحلو وين؟
قالت ليها انتي اصلو ماعندك اخبار منهم يعني؟
قالت ليها ابدا والله.. نحن بعيدين شديد ..
المراة عاينت لي انا كدا وقالت ليها.. والولد ده منو؟
امي قالت ليها ده ولدي .فتح الرحمن ود الامين.
المراة قالت ماشاء الله تبارك الله .. معقول؟ والله لكن الايام والسنين بتجري .. لكن انتي ليه الفترة دي كلها ماجبتي الولد يسأل من ابوهو؟ ..
امي قالت ليها المفروض ابوهو اليسأل منه .. ده طفل ..
لكن انا هسي انا جبتو يسأل منه.. وانا سألتك وانتي ماوريتيني وين الناس ديل؟؟
قالت ليها والله ماعارفة اقول ليك شنو؟ كدي اشربي الشاي القدامك ده وانا بوريك ..
الفصل التاسع
المراة بعد شربنا الشاي قامت من كويعتا ديك .. وقعدت على حيلا ومدت كرعيها الاتنين.. وقعدت تتكلم .. قالت ليها طبعا ياحبيبتي .. ماشفتي الحصل الولد الكبير الاهبل الاسمو معاذ ده .. واحد خملة وابوهو مدلعه .. وابوهو بخاف منو موت .. والولد باري ليهو شلة خسيسة .. وبتاعين هلس. امي قالت ليها هلس يعني شنو؟
قالت ليها صعاليق وتافهين.. يا حبيبة امك .. اها شفتي يابت امي الولد.. كل يوم جاي بي مشكلة .. وابوهو طبعا مطول ليهو يدو في القروش .. وعندو عربية كوريلا.. شاحنها اولاد وحايمين الشوارع يكوركو ويصفرو..
كم مرة قبضوهو ناس النظام العام وابوهو يمشي يفكو .. وبعزق قروش ابوهو دي بعزقة .. قالو بدفع للبنات بالملايين .. في البداية كان ابوهو بتكلم معاهو زي الخايف منه .. تاني بقى بنهر ابوهو في الشارع ويشاكله .. في ناس قالو مرات بضرب ابوهو .. لكن ماشفناهو الموت حار ..
لكن الشفناهو بوريك ليهو صبرك علي .. بس الشي المتأكدة منو .. انو بقى يعامل ابوهو زي الهو سيد الحق.. والامين مؤجر عنده ..
الولد ده بكره امو كراهية اصلو انا ماشفتها في حياتي .. وعداوتو كلها بس لي امو.. وابوهو واخوهو ..
طبعا اختهم ديك اتزوجت وساكنة في السلمة.
اها الولد يايمة كل يوم ماشي زايد في البسوي فيهو .. يوم امو اتاخرت ماكوت ليهو قميصو.. دي نحن حاضرنها .. جاها قدام الناس لطشها لطشة السواد والرماد ..
لامن ورم ليها وشها ..
اها يوم كدي قالو حصلت تهمة في بلاغ .. بتاع اغتصاب طفلة في الديوم.
وناس المباحث جو بالليل صحو الولد من نومو ساقوهو ..
وطلع هو المغتصبين .. وحكمو عليهو بي سبعة سنين سن معاهو اربعة تاني وهو خامسهم..
بس من اليوم داك عايدة بقت ماطبيعية .. وتتكلم براها وتسرح .. وكل يوم حالتها ماشة متأخرة .. ودوها للشيوخ ماخلو ليها حاجة .. في النهاية قابلو بيها الدكاترة.. واظنها رقدت مستشفى اكتر من تلات مرات واصلا مابقت كويسة
وبقت تجيها خيالات .. كم مرة تقوم بالليل تمشي تهاجم الجيران وتقول ليهم الامين متزوج منكم .. واتوهمت عديل .. عشرة خمسطاشر يوم لاتستحمى لاتسرح شعرها ..
قام الامين سفرها المانيا .. وهناك قالو ليهو المراة دي عندها مشكلة الجينات الوراثية .. وفعلا المرض ده عندهم في الاسرة موجود .. عندهم خالهم قالو لغاية مامات هو عيان .. وهسي بيني وبينك الولد الاسمو معاذ ده ماطبيعي برضو .. الشي الشفتو عليهو .. شغلة جن عديل ..
بس الولد الكويس الصغير الاسمو ياسر ده ..
طبعا عايدة مسكينة ياسامية.. كترن عليها الهموم الصدمات .. عرسو فوقها مرتين.
امي قالت ليها مرتين؟؟؟
كيف يعني؟؟ الامين اتزوج تاني بعد انا مشيت؟
قالت ليها .. اومال شنو؟؟؟
قالو ليك يا يمة عايدة سمعت بانو الامين متزوج في اللاماب .. والناس بقو يتكلمو .. وعايدة اصلا ابت تتكلم معاهو بس ..
ركبت مشت اللاماب .. معاها اختها ليلى .. قالن يمشن يدقن العروس دي .. لمن وصلن هناك قالو العروس مسكتن الاتنين ودقتن دق العيش .. ومعطت عايدة وسلمتها شعرها في يدها ..
وهم ضربوها في عينها وشقو ليها جبهتها .. وحصلت مشكلة وبلاغ .. والمراة طلبت تعويض دفعه الامين.. وطلبت الطلاق بالمحكمة وشالت منو قروش لا ليها اول لا ليها اخر ..
والامين اتبشتن.. وحالتو بقت تحنن.. اها بعد عايدة طبعا عيت .. والامين باع الوراهو والقدامو.. عشان يعالج المراة لي اولادها .. لكن ما اتعالجت.. وباع البيت ده ..
واشتروهو الناس المقاطيع ديل مابعرفهم جاين من وين ..
والامين مشى اشترى ليهو بيت في السامراب .. وهسي قالو عايدة في السامراب معاها ولدها الاسمو ياسر .. واخواتها .. وحارسنها وبالليل بقفلوها في الاوضة.. عشان ماتمرق ..
اها بعد داك الامين طبعا سمعنا قالو سافر .. لكن سافر وين ولشنو ما اتعرف ..
في ناس قالو مطالبنو قروش.. وفي ناس قالو مرق يشتغل .. والحقيقة مامعروفة .. غايتو ده كل العارفاهو.. والحلة هنا كلها عارفة.
النصيحة لله يابت امي .عايدة كانت زولة مواصلة.. والناس كلهم بعرفوها ومتابعين اخبارها .. هسي عندنا جارتنا (عرفة) دي.. البابها فاتح علينا دي.. قالو اول امبارح كانت مع عايدة في البيت وجابت اخبار لا ليها اول لا ليها اخر.. لكن انا لاهسي مامشيت شفت الشمار شنو؟
امي تسمع في الكلام قامت بكت .. قالت ليها مالك ياختي بتبكي؟؟
بت خالك ولا بت عمك .. انا قلت احتمال امي دي بكت.. لانها حست بانو الله انتقم ليها من الناس ديل .. والمراة شافتها متأثرة. قايلاها حانة عليهم ..
امي قالت ليها لالا مافي حاجة .. بس هسي انا عايزة اعرف الامين وين .. عشان اوصل ليهو ولدو ده.. يشوفو ويسلم عليهو.. الظروف مامعروفة ..
قالت ليها والله ياسامية عاد.. ما بعرفو لكن ان صبرتي لغاية ما يجي ابو اولادي بعدين.. بدينا الاكيدة اصلا كان مع الامين طوااالي وبكون عااارف اخبارو .. بس انا مابقدر اسأله براي .. لكن لمن اقول ليهو دي طليقتو وده ولدو .. بورينا .. رايك شنو؟
امي قالت ليها لكن هو بجي الساعة كم؟ ..؟ قالت ليها تلاتة تلاتة ونص بكون هنا ..
امي قالت ليها مامشكلة بنتظر.. احسن من ارجع ساي .. وقعدنا انتظرنا .. انا متمحن وقاعد بعاين .. في البيت الماخمج ده.. لابس لي بنطلون جنز .. وجزمة بيضاء .. ونضيف زي ولاد الخرطوم ..
المراة دي قاعدة في البيت براها.. مامعاها الا الحبشية دي.. بس من جات الساعة 2 بدو الناس يجو.. جات بتها بتقرا في الجامعة .. وجاء ولدها كان شغال.. وجاء راجلها واخوها .. والناس ديل اتلملمو ..
بس امي قالت ليها اسألي لينا الرال ده من الامين خلينا نمشي .. قالت ليها مابتمشو لو ما تغديتو ..
بعد الغدا انا بسأل ليك الراجل ده من الامين مشى وين؟
الجماعة ختو الغدا .. وانا طبعا دخلت مع الرجال.. الراجل وولده واخو المراة تقريبا.. وقعدنا نأكل .. والراجل بقى يدردش معاي .. زول ظريف خلاص ..
قال لي انت يازول والله بتشبه ابوك شبه التعاريف .. ومن متين ماشفت ابوك؟
قلت ليهو قريب الاربعة سنة ..
قال لي والله الامين ده ماعارف ,, اقول عنو شنو.. قلبو قاسي ولا اقول بخاف من مراتو واولاده .. والله انا لو في مكانه مابفرط في جناي لو القيامة قامت ..
اخو المراة شكلو الكلام اكل معاهو جنبه.. قعد يضحك ضحكة حسيسة كدا.. وقال ليهو ايوة انا متأكد انك ماممكن تعملا لو كنت سكران .. وقه قه قه قه.
قال ليهو والله انا اصلا ماعندي رغبة في المشاكل الزي دي .. اها عاجبك الحاصل ده؟
المهم الونسة كانت ونسة مقتضبة ومسيخة .. وراجل المراة شكلو زول ماعندو موضوع ومستهبل ساي لكن ظريف ..
اها انتهى الغدا والمراة كوركت لي راجلها.. مشى ليها اظنها سألته .. وجات كلمت امي .. امي بعد شوية .. طلعت وكوركت لي.. يافتحي يافتحي .. يلا نمشى مشوارنا طويل. طلعنا ..
في الشارع ونحن طالعين سألتها قلت ليها اها .. قالو ليك شنو؟ ابوي مشى وين؟ بس مايكون مات .. ونحن ماعندنا خبر ..
قالت لي المراة سألت راجلها .. وقال ليها الامين بسافر القاهرة وبجي.. شغال تجارة بين مصر والسودان.. ليهو قريب سنة ..
ولو عايزين تعرفو اخباره اكتر.. تمشي لي اولاده في السامراب .. وصفت لي البيت .. انت يا فتحي عايز تمشي ليهم تٍسأل منه؟ .. علي كيفك .. لكن بالجد انا بخاف عليك من المراة العيانة الفي البين دي .. هي وقت كانت نصيحة عملت معاي ماعملت.. بي حقدها وسوادة نيتها .. فما بالك هسي بقت عيانة وعنيفة .. ومهلوسة ..
فانا ما بنصحك تمشي ..
قلت ليها البتقوليهو يا امي.. خلاص ماماشي.. ارجعاكي اهلنا .. ورجعنا اهلنا ..
في الشاراع قلت ليها يا امي انا عايز اسألك سؤال
انتي قبيل لمن المراة بتحكي بكيتي ليه؟ متأثرة عليهم .. ولا شمتانة ؟؟ قالت لي والله لا دي .. ولا. دي ..
انا بكيت ندمانة .. انا كنت بدعو عليهم وبشكي لله .. وشفت بي عيني دعوة المظلوم عملت فيهم شنو؟ والله لو عارفة ده بحصل عليهم ما كان دعيت عليهم .. الله يمرقنا من الظلم يا ولدي .. لكن ابوك اصلو ما بتعظ ولابفهم ..
هسي من الحصل عليهو ده.. المفروض يعرف انو ظالمك .. ويجي يفتش عليك.. ويسأل منك.. ويشوفك محتاج لشنو؟
حتى لو ماعندو قروش.. نحن ما محتاجين لقروشو.. بس المفروض يكون قريب منك على الاقل .. انت تحس بي وجوده في حياتك ..
لكن يافتحي انا بوصيك .. اصلك ماتدعي عليهو .. وادعي ليهو .. وخلي قلبك مدافن للالم .. ورش المدافن بي موية السماح .. خليها تنبت فوقها زهور السلام والامان ليك ولي ابوك واخوانك ..
الفصل العاشر
الكلمة القالتها لي امي دي.. دخلت في قلبي زي النسمة .. بصراحة انا لمن المراة بتحكي قبيل .. حسيت بي شماتة كدا.. وجواي اقول يستاهلو كل الحصل ليهم .. لكن كلام امي ندمني على احساسي الاناني والجبان الكان جواي ..
انا وامي عايشين برانا.. والحمد لله اصلا ما احتجنا لزول .. يوم ناكلها بي موية.. ويوم نعملا سخينة .. شوربة بصل) نرش بيها العيش .. وناكلها نشرب فوقها الموية .. وحامدين ربنا وشاكرين
وكل مرة .. نقول .. شدة وبتعدي ان شاء الله ..
انا طبعا" شغال باليومية .. وامي اصلا مارضيانة شغلي .. لكن ماعندها حل غير كدا .. مافي طريقة يا اما اشتغل .. يا اما نحتاج للناس .. وحتى في شغل اليوميات ده.. يوم القى ويوم ما القى ..
وصلاح خالي قاعد .. ولا حصل يوم من الايام.. جاء سألنا.. قال انتو حيين ولاميتين.. ولابتاكلو شنو؟..
وانا اكتر شي مصبرني في الدنيا دي .. صبر امي ورضاها بالواقع..
اهاااا طبعا مدير مدرستنا حولني في مدرسة بحري النموذحية ..
قدام موقف الحاج يوسف .. وامي متحيرة تلقى حق الايجار وين .. وانا ذاتي متحير معاها ..
اذا كان نحن الاكل والشراب في تلتلة .. كمان ندخل لينا في برنامج بتاع ايجار؟ .. انا فكرت كتير اني اتراجع من قصة التحويل دي .. لكن امي مصرة عليها .. وحتتصرف كيف؟ ماعارف !!
امي عندها تلفون قديم كدي.. وحالتو تحنن .. زي حالتنا.. جايباهو ليها بدرية .. او بالاحرى هو كان حق بدرية .. واستغنت منو ادتو لي امي .. امي قالت لي شيل التلفون ده امشي بيعو .. وارتاح ليك يومين من الجري والتعب ده ..
قلت ليها اصلا ماتبيعي تلفونك .. وحتى لو بعناهو.. ما حيبجيب لنا حاجة .. تلفون عيان ساي ده ..
وفعلا التلفون ده كان فيهو خير.. وكان سبب لي حاجات كتيرة .. شوف.
بدرية اتصلت فيهو علي امي .. وقالت ليها عايزاك تنجضي الرياضيات والانجليزي بتاعة تامنة .. قالت ليها منجضاهم لمن محرقات .. قالت ليها طيب تمام ..
شوفي المكان العايزة تأجري فيهو في بحري .. وانا بدفع ليك المقدم ويبقى دين عليك .. لاني ح اكلم ناس كتيرين عايزين دروس خصوصية .. عشان تعملي ليهم دروس تقوية في باقي الاجازة دي رايك شنو؟
امي قالت ليها والهك تكوني حليتي لي كل المشكلة ..
اها امي وصت ناس يشوفو ليها نص بيت في الاملاك بحري .. عشان تكون المدرسة قريبة .. وما احتاج اركب مواصلات .. بس طبعا الاملاك غالية معروفة ..
انا قلت ليها يا امي الحتة دي غالية شديد.. وما ح نقدر نوفي حق الايجار .. قالت لي قول يالطيف نتوكل على الله .. وربنا ان شاء الله يقيف معانا .. بس نحن نتفاءل بالخير .. اصلو مابتحصل عوجة باذن الله .. هسي نحن حصل يوم احتجنا؟ حصل يوم جوعنا؟ حصل يوم مدينا يدنا لي زول؟ ربك كريم يافتحي ..
يوم انا طلعت الشغل .. لمن رجعت لقيتها مبسوطة .. وقالت لي الحمد لله يافتحي.. فرجت ان شاء الله ..
ح نرحل بحري.. اتصل علي السمسار .. وقال لقى ليهو نص بيت قريب للمدرسة .. يعني سبعة دقايق بي كرعيك بتصل مدرستك .. والبيت ايجارو ماغالي .. بس حالتو تكون كيف الله اعلم ..
واتصلت علي بدرية وورتها.. قالت ليها لقينا نص بيت بي كدا .. بدرية قالت ليها والله رخيص عديل .. وانا مستعدة ادفع المقدم ..
انا قلت ليها عارفة يا امي المشكلة وين؟ قالت لي اهااااا .. الله لاجاب المشاكل تاني ..
قلت ليها انا هناك مابلقى لي شغل يومية ..
قالت لي ان شاء الله ماتحتاج ليهو .. انا حا اشتغل دروس خصوصية للالاد والبنات .. الناس هناك بهتمو بي دروس التقوية مازي بلدنا دي ..
وفعلا ده الحصل ..
باختصار رحلنا بحري.. والبيت كان شكلو بشع وضيق .. اوضة وبرندة.. والحوش عبارة عن زقاق.. فاتح فيهو حمام بي هنا ومطبخ بي هنا .. زي قفص الجداد ..
لكن الله يهون .. اليوم داك كلو عديناهو ترتيب ونضافة في البيت .. ورصينا عفشنا وقعدنا ..
وخلاص صلاح برعي وزوجتو ارتاحو مننا تاني .. اصلا كنا عاملين ليهم وجع وش .. وقاعدين ليهم فوق نفسهم ..
اها يازول من تاني يوم طوالي.. امي لبست وقالت لي انا قايمة على الشغل يافتحي .. قلت ليها يا امي قولي بسم الله.. شغل شنو؟
قالت لي ح امشي اسلم على الجيران.. واتعرف عليهم .. واوريهم انا استاذة متخصصة في الرياضيات والانجليزي .. لو عندهم طلبة او طالبات انا مستعدة ..
الزول العندو هدف يا فتحي لازم يصر ويحقق هدفو .. وما يأجل ضربة البداية ولا شنو؟
انا طبعا بس بتبسم وبعاين ليها .. حبيبة انتي ياخ .. امي واختي وصحبتي واي حاجة ..
مشت جات قريب الساعة واحدة .. انا نمت وصحيت .. قالت لي ابشرك .. كدا انا عندي خمسة بنات.. وولدين .. ح يبدو معاي من بكرة ..
قلت ليها لكن يا امي هسي انتي ح تشتغلي ليهم وين؟ في الاوضة الواحدة دي؟ ولا في البرندة؟ ..
قالت لي الدراسة في البرندة.. وانت لو عايز تقرا او تاخد راحتك.. تخش الاوضة جوة .. الحياة مجاسفة يافتحي .. احسن ندافر ومانقعد مكتفين ايدينا.. نرجا عطف الناس علينا ولا شنو؟
قلت ليها كلام عقل ..
ومن تاني يوم البنات بدو يجو لي امي .. كل تلاتة مخصصة ليهم ساعة والاولاد اتنين .. والعدد ماشي زايد .. لانها بتتعامل مع الطلبة معاملة صديقة ما استاذة .. كلهم حبوها واتعلقو بيها .. امي بقت تشتغل من الصباح للمغرب .. لمن حسها بروح من الشرح ..
ماحصل يوم شفتها هاجت في طالبة.. ولاطالب ولانهرتو .. ولمن يجي وكت الوجبة.. مابتخلي الواحدة تمشي لو ما اكلت ..
حقيقة انا قلبي ما مرتاح.. امي تكون شغالة .. وانا الاجازة كلها اكون عاطل؟ ..
بقيت من الصباح بطلع على السوق.. بي كرعي السوق قريب .والف كدا واسأل من شغل اشتغلو ..
لفيت كتير .. مالقيت.. لكن بالاصرار الاتعلمتو من استاذة سامية .. بقيت كل يوم بمشي وأسال ..
بعد اسبوع ولا عشرة يوم .. في عمك كبير كدا عندو مكتبة ..
قلت ليهو ممكن اشتغل معاك.. ان شاء الله باليومية .. قال لي كويس.. انا اصلا محتاج لي لي زول يتحرك لي .. وانا بديك بالاسبوع يوم الخميس وبصرفك .. وفطورك غداك علي .. والشغل بنتهي الساعة خمسة .. والله فرحت بالشغل ده فرحة ..
ولمن مشيت كلمت امي مابقدر اوصف فرحتها. ..
وقالت لي انا موش قلت ليك ربنا ما ح يضيعنا؟.. يلا خليك زول هادي وامين ونشيط مع الراجل ده.. واخدمو زي كانك ولده .. واتعامل معاهو معامله راقية .. وحسسو انو الشغل بهمك.. والارباح بتهمك .. ولو زعل منك او هاج فيك.. ما تحاول تتعامل بردود الفعل .. اعتبرو زي ابوك واستحمل .. قلت ليها ابوي منو؟ واتبسمنا الاتنين وسكتنا ..
المهم الامور مشت تمام الحمد لله.. وامي سددت القروش لي بدرية ..
وانا كل اسبوع بجيب مصاريف الاكل والشراب.. وارتحنا الحمد لله وربنا مع المسكين ..
وانا شغال مع الراجل بي نفس الوصية القالتها لي امي ..
لمن فضل للمدرسة اسبوع تقريبا .. وخلاص انا بقيت في اخر اسبوع لي مع الراجل ده .. اتاثر تأثير شديد خلاص .. وقال لي اصلا مابلقى لي زول زيك تاني.. قلت ليهو اول ماتجي الاجازة انا بجيك تاني ..
في اليوم ده قال لي امشي اليلة جيب لينا فطور بي سمك ..
قلت ليهو سمك؟؟؟ احم احم .. قعد يضحك.. ووصف لي المكان.. واداني القروش.. وكنت فرحان الليلة حأكل سمك.. مابتذكر اكلت سمك متين ..
اها انا ماشي علي المطعم كدا .. في الشارع .. في دكان بتاع ملابس
ماعارف الخلاني اتلفت شنو؟.. لاحظت لي زول قاعد جوة الدكان .. بحسب ليهو في قروش .. ياربي ده موش...((ابوي)) ؟؟؟..
وقفت .. وركزت في الدكان جوه .. عاينت كدا شديد.. لقيتو ياهو ابوي اصلا ما بغبى علي.. بس لونو غمق شوية وضعف ..
لكن ياهو ياهو .. والله لمن شفتو فرحت فرحة .. قربت اكورك ليهو.. واقول ابووووي ..
واسمع ناس السوق كلهم الكلمة دي .. واحس اني بقولها من جوااي كدا ..
اها .. بي سرعة دخلت عليهو.. وانا فرحان فرح مايعلم بيهو الا الله .. لمن دخلت جوة قلت ليهو .. السلام عليكم ..
قال لي عليكم السلام .. سلم علي بي عدم معرفة كدا .. معقول يكون ابوي ماعرفني ؟؟
قلت ليهو انت الامين صح؟ .. قال ليهو اي انا الامين .. قلت ليهو عرفتني؟
قال لي ايوة عرفتك.. انت فتحي .. كيفك يافتحي ان شاء الله كويس ..
قسما بالله زي الكأنو .. بسلم على زول من ناس الحلة .. ماعندو بيهو علاقة .. كيف انت؟ وكيف امك؟ .. وشغال يعد في القروش .. قلت ليهو كويسين ..
لمن شفت برودة البشر ده.. في تعاملو معاي ؟؟
قلت ليهو معليش انا مرسل. مع السلامة ..
قال لي الله يسلمك.. تسلم .. ولا كأنه بعرفني .. اظنو قايلني جاي اشحدو قروش .. والله انا اتحرجت احراج.. وقلبي وجعني وجع .. طلعت منو وفي عبرة وقفت لي في حلقي ..
وماقدرت ابلعها كلو كلو .. ودموعي ملن وبقيت ابكي ماقدرت اسكت .. وبقيت اعضعض في اصابعي.. من الموقف ده .. ودموعي جاريات الشارع كلو لمن وصلت محل السمك ..
معقول في ابوات بالطريقة دي .. ؟؟
انا اتخيلت انو يفرح بي.. ويقوم يسلم علي.. ويقول لي متين كبرت وبقيت طويل كدا؟ .. ويقول لي والله مشتاق ليك يا ابوالفتوح ..
انا اصلا عارف الظروف المرت عليهو.. بس علي الاقل كان يوريني مشاعر الابوه .. ولاحتى سألني قال لي مالك هنا؟ ولاقال لي ساكن وين؟ ولا قال لي المرسلك منو؟.. بس حسسني انو هو ما ابوي.. ما اكتر من كدا ..
اشتريت السمك .. ورجعت بي شارع غير الشارع الفيهو هو .. ولمن وصلت لي عمك النور بتاع المكتبة .. قال لي مالك يافتح الرحمن عيونك محمرة كدا ؟؟ قلت ليهو محلات الشطة ..
احكي ليهو شنو؟. .. احكي ليهو خيبة حياتي ..؟ احكي ليهو المأساة الانا عايشها من يوم اتولدت؟؟
ختيت السمك.. وقال لي انت من قبيل مشتاق للسمك.. يلا غسل يديك وتعال .. قلت ليهو والله ياعمي مابقدر اكل .. فجأة كدا بطني .. اكل انت انا باكل بعدين .. قال لي لالا كدا انا بزعل منك .. ان شاء الله لقمة واحدة.. ماتخليني اكل براي ..
قعدت معاهو اطيب خاطرو بس .. بقيت ادخل اللقمة في خشمي.. تابا تنبلع لي.. وقدر ماحاولت اتناسى الموقف غلبني .. شلت لقمتين ودليتن بي موية وقمت ..
وعم النور بقى ملاحظ لي .. قال لي لالالا.. انت الليلة ماطبيعي كلو كلو .. حتى تعاملك مع الزباين ماياهو .. زمان تهظر وتضحك الليلة جادي .. وزعلان من شنو مابعرفك ..
وانا الوكت كلو افكر .. طيب ابوي ده الجابو هنا شنو؟ ياربي الدكان ده حقو؟ ياربي بتعامل مع سيد الدكان ده؟
انا ماعارف عنو اي حاجة .. عليكم الله.. هو العرس والولادة فايدتها شنو؟.. لو كان الناس قلوبها بالطريقة دي؟ .. الحمدلله على كل حال ..
لمن رجعت البيت.. اليوم داك حاولت اكون طبيعي.. وما احكي لي امي .. اترددت كتير احكي ليها.. ولا ما احكي ليها ..
في النهاية قلت لو حكيت ليها يعني ح يحصل شنو؟؟ غير امي تحزن وتبكي وتتألم .. كفاية عليها الالام الشافتها في حياتها ..
وصلت البيت زي الساعة خمسة .. وقلت ليها انا تعبان نعسان عايز انوم .. قالت لي خش نوم جوة .. بصحيك للمغرب ..
دخلت وغمضت عيوني .. وقبلت علي الحيطة وماجايني نوم .. المروحة مقفولة ما اتذكرت اشغلها ..
امي دخلت شغلت لي المروحة.. وفتحت الشباك الشمالي .. يجيب لي هوا .. وقلت باب الاوضة وطلعت ..
الله يخليك انتي يا البتساوي رجال .. بقيتي لي ام وبقيتي لي ابو .. حقك علي يا الغالية ..
الفصل الحادي عشر
موش قالت لي خلي قلبك مدافن للالم .. انا ما ح اقوليها الحصل اصلا .. والايام مرت على ماهي عليه .. وانا دخلت السنة التانية بنفس المستوى .. ولمن انا بقيت نزلت الدراسة .. امي بقت تفتش في ششغل بي مساعدة بدرية .. واخيرا اتوفقت لقت ليها شغل بتاع سكارتارية في مجمع عيادات في بحري .. وبتشغل وردية الصباح من 9 الى 3 الضهر.. طبعا" المرتب بتاعها كان ضعيف.. بس احسن من العدم .. خصوصا انو شغل مستمر.. ما منقطع زي الدروس ..
وبرضو بتشتغل بالعصر دروس وبعد المغرب دروس .. والله تعبانة تعب.. لغاية ما انا بقيت بحن عليها .. والغريبة انها مبسوطة وما بتشكي نهائي ..
يوم لمن انا خلاص فاض بي وماقدرت اتحمل حالتها ..
قلت ليها انا بعد امتحن تاني ماعايز اواصل قراية .. بفرغ نفسي للشغل .. بس قامت هاجت وزعلت مني لمن دمعت .. قالت لي عايز تضيع لي مجهودي كلو في الفاضي؟ .. انا في تحدي يافتحي افهم انا في تحدي ..
وعايزة اثبت لي الامين وصلاح .. والزيهم من اشباه الرجال .. انو المراة ممكن تصنع المستحيل .. ممكن تقود عجلة الحياة .. مايفتكرو انو المراة ضعيفة .. ودايما مفتكرين الحريم تحت رحمة الظالم .. انا ما ح استسلم ..
بس انت ساعدني بي حاجة واحدة.. لو عايزني انتصر.. وعايز رضاي.. ركز في قرايتك واتفوق في العلم .. انت لو ما اتخرجت من الجامعة انا مابرتاح نفسيا ..
وطبعا لو داير يوم اعكر مزاجها.. اتذكر ليها زواج .. ولا اجيب ليها سيرتو .. يعني مرة قلت ليها .. يا امي ماممكن تدمري حياتك بالطريقة دي .. قالت لي انا بعد الامين تاني مابعرس ..
ولا بجيب لي راجل يحقر بيك ويفرقك مني .. ويقول لي انا عرستك انتي وماعرست ولدك .. زي ماقال واحد لي صاحبتي .. الزمن ده الرجالة نادرة يا الغالي.. فرجاء" تاني في حاجتين ماتذكرهم قدامي ..
حاجة اسمها عرس.. وحاجة اسمها الامين ..
داك ابوك لوعايز تمشي تكوسو امشي .. ولو ماعايز .. ماتوجع لي راسي .. بس ساعدني انا معتمدة عليك بعد الله ..
ومن اليوم داك انا نسيت حاجة اسمها الامين .. واعتبرت انو ابوي اتوفى زمان الله يرحمه .. وماعندي اخوان .. امي بس .. امي ياها ابوي واخوي واختي وصاحبي ..
وبقيت منصب في دراستي .. والاربعة وعشرين ساعة انا بقرا .. في الاجازة بشتغل وبقرا .. وتاني اصلا ما سمعت عن ابوي ولا اولادو اي خبر ..
والايام كانت بتمر تقيلة وطويلة .. والشهور والسنين ماشة ..
وانا طبعا ماعندي اي اصحاب.. كل الزمن انا مع الشغل ولا مع المذاكرة ..
مرت السنين وامتحنت الشهادة السودانية .. وجبت نسبة كبيرة لامن امي شقت الاملاك بالزغاريد ..
و دخلت كلية الهندسة جامعة النيلين هندسة مدنية. وكانت دي رغبتي .. البقرا عشانها من الاساس ..
وكاانت سعادة للوالدة مابعدها سعادة .. ويوم ظهر لي القبول .. جمعت حريم الجيران .. عملت ليهم عزومة .. وتتبسم مافاضل ليها الا تكورك وتقول للناس انا انتصرت ..
والله السعادة الشايفها فوقها دي لو اتزوجت ما كنت بشوفها ..
طبعا بي صراحة. انا شايف سنوات الجامعة دي طويلة طويلة .. لمتين تنتهي.. وتنتهي معاها معاناة امي والامها ..
في اول سنة دخلت الجامعة .. حصلت قصة ماكانت في الحسبان ابدا" ..
طبعا" انا على حسب وصية امي .. كنت بعيد من اصدقاء السوء.. والحناكيش وناس دك المحاضرات.. والناس الوهم .. وبعيد من البنات ..
وماعندي علاقة باي مخلوق .. يعني تعاملي مع زملاي كلمة وغطايتها .. اجابة على قدر السؤال.. واتعلمت لي جدية كدا غريبة .. وماسك في صلاتي .. وتسبيحي ..
في بت كدا من سنة اولى .. مبارياني.. وعايزة معاي موضوع
مرة شالت دفتري .. وكتبت فيهو ..
حبيبي .. الزولة القيافة ..
الطويل القامة حبيبي ..
الكلو وسامة حبيبي ..
والشعرو سبيبي ..
حبيبي .. وكتبت تحت مع تحيات ألاء ..
وعملت قلب كدا .. فتحي ورسمت قلب <3 وكتبت الاء ..
انا لمن جيت شلت الدفتر وقريت الكلام ..
مشيت لاقيتها .. قلت ليها ياخت .. انا عايز اقول ليك كلمتين ..
انا ما من الناس البلعبو بي مشاعر الاخرين.. ناس الحب اللحظي بتاع الجامعة الكلو فجور ومعاصي ده مابنفع معاي ..
انا لو حبيبت بحب واحدة فقط في حياتي.. ومابزيدها لو عايز اموت ..
وبالمناسبة الزولة الانا بقصدها ما انتي .. فعليك الله لو سمحتي حلي عن افكاري لاني بالجد مافاضي .. طبعا هنا ظهرت شخصيتي بتاعة الزول الوقح عديم المبالاة ..
البت بكت.. ورمت دميعاتها زي حبات الماس فوق خدودها .. وانا قلبي اتألم من بكاها.. لكن بالعقل كدا .. قلت احسن تبكي وتتالم .. من تضيع لي زمني .. وتدخلني في دوامة ماعندها طعم ..
البت مشت حكت لي صاحبتها اسمها نون .. نون سألتها قالت ليها اسمو بالكامل منو الولد ده.. ورتها ..
نون قالت ليها بالمناسبة يا الوية .الاسم ده عندنا في الحلة ..
بس ياسر الامين ماعندو اخو صغير قدر ده .. عنده اخو واحد مسجون .. الزول ده لو اخو ياسر.. ابعدي منه .. الناس ديل عندهم مرض نفسي وراثه.. امهم عيانة ليها سنين .. واخوهم في السجن
قالو زمان برضو كان ماطبيعي وبضرب امو وابوهو ..
وقالو التهمة ملبسنها فيهو تلبيس .. انتي اصبري لي خليني امشي اسأل ليك في الحلة .. وبكرة بديك النتيجة .. لو ماأخوهو انا بعرف كيف ارميهو ليك في طرفك ..
واظنها مشت سألت في الحلة.. وقالو ليها الامين كان متزوج مرتين ..
بس مافي زول اداها التفاصيل .. لكن جاتها شبه متأكدة.. انو انا اخو ياسر المقصود ..
طوالي الاء الكلام حرقها .. بعد كلامي القلتو ليها داك .. اظنها عايزة تتفشه فيني.. او دايرة ترد كرامتها ماعارف ..
جاتني بعد كم يوم كدا .. قالت لي انت كان تحكي لي تقول لي انا ماعايزك عشان كدا. .. قلت ليها عشان شنو؟.. انا ماعندي سبب غير القلتو ليك.. قلت ليك انا ماعندي وقت افضيهو لي علاقات غير مثمرة ..
قالت لي كذاب .. عشان انتو عندكم مرض نفسي في الاسرة .. ماعايزني اكتشف الموضوع صح؟ قلت ليها انت يابت هبلة؟ عليك الله هسي ده كلام تقوليهو .. عليك الله لو الكلام ده فعلا حاصل .. هسي في داعي تقوليهو لي بالطريقة دي؟
انتي بتعرفي اسرتي من وين ؟.. عشان تجي تقولي كلامك ده .. ماعندنا حاجة زي دي.. وانا رفضتك بي اسبابي. قالت لي .. انا بسألك سؤال .. جاوبني بصراحة .. وبوعدك تاني ماتشوف وشي.. انت عندك اخوك اسمو ياسر؟
قلت ليها ايوة نعم .. بس انتي عرفتي من وين؟
بس قعدت تحكي لي بكل هبل وعباطة .. غايتو البنات ديل عندهن جنس لياقة .. اسكت ساي ..
حكت لي كل الحصل بينها وبين نون صاحبتها .. وماخلت صغيرة ولاكبيرة .. وانا اسمع فيها وحاسي بي جسمي ده قام شوك شوك ..
قلت ليها فعلا الكلام ده حاصل.. لكن المسألة القالوها دي.. في اهل مراة ابوي مافي ناس ابوي ..
ولا في ناس امي .. فهمتي يا استاذة؟ بعدين الحاجات دي قسمة من رب العالمين .. يعني ممكن تكون في حاجة في الجينات وماتأثر عليك اي اثر صح ولا انا غلطان .. بعدين ماصح انتو تتكلمو في الناس بالطريقة دي .. انتي تمشي تسأليها ليه؟
موش انا قلت ليك ماعايزك؟ وانتي بكيتي وانتهينا؟ تاني في شنو؟ تمشي تسألي عن اهلي وقبيلتي؟ .. عليك الله امشي شوفي مصالحك وسيبيني ..
اليوم داك انا كنت ماطبيعي .. وامي طبعا شغالة لي ياباش مهندس ياباش مهندس .. من قبل ادخل الجامعة .. والموضع الحصل في الجامعة ماحكيتو ليها ابدا ..
بس انا بقيت قانص لي نون دي صاحبة الاء. ولابدليها لبده ..
داير لي فيها فرصة .. يوم لقيت لي فيها فرصة .. قلت ليها نون كيفك ؟؟.. عرفتيني ؟؟
قالت لي ايوة انت فتح الرحمن الامين .. في بت في الدفعة دي مابتعرفك؟ ياكسار؟
ياخي جننت لي صاحبتي الوية بقت تهلوس بيك في نومها ..
قلت ليها خليني منها دي.. انتي اخبارك شنو؟ يانون انا عايز اسألك انتي ساكنة السامراب جم ناس ابوي؟
قالت لي ايوة جيرانا في نفس الشارع .. نحن في الناصية الشمالية وهم في الناصية الجنوبية .. نحن البيتنا فاتح في الكورنا حق الميدان .. عرفتو؟
قلت ليها ماعرفتو والله .. لاني اساسا بيت ابوي ده ماشفتو.. قالت لي قلت شنو؟
كيف يعني ماشفت بيت ابوك؟ .. حكيت ليها قلت ليها انا ابوي منفصل من امي وانا عايش مع امي .. وماقاعد اجيهم في البيت ده .. المهم انا قصدت احكي ليها طرف من حياتي عشان هي تحكي لي ..
قلت ليها انا طبعا اخر مرة شفت الناس ديل .. وانا عمري عشرة سنة تقريبا.. وماعارف عنهم اي حاجة .. حتي ابوي في التمانية سنة دي شفتو مرة واحدة بالصدفة .. اتلاقينا في السوق ..
قالت لي والله حكايتك تتكتب رواية .. اول مرة اسمع لي بزول كدا والله .. قلت ياريت الكلام يفضل سر بيناتنا .. هه (طبعا لو زول عايز يفك ليهو شمار يقول للبت الكلام ده سر) ..
قالت لي طبعا مراة ابوك عيانة ليها سنين .. وياسر اتزوج وزوجته عمت السنة الفاتت.. عنده منها طفلين .. فقدت بصرها مسكينة .. والله ياسر ماسك الاولاد .. وراعي مرتو .. وراعي امو .. اخوك ده غايتو ملاك في شكل انسان .. التقول الامين ما ابوهو ..
قلت ليها الامين مالو .. قالت لي الامين طبعا عامل ليهو دكان في الركن بتاع البيت .. وزول ماعنده اي احترام للناس ولاتعامل .. وزهجان الاربعة وعشرين ساعة .. لغاية ما الناس بقو يمشو الدكان البعيد .. ومايشترو منه بي سبب عدم تعامله مع الناس .. الناس قالو الحاجات الحصلت عليهو مؤثرة على نفسياته .. عيا مرتو .. وطلاق بتو .. وسجن ولده .. اخوك التاني داك.. قالو في السجن انا ماشفتو .. قلت ليها قلتي شنو؟؟.. طلاق بتو؟؟
بتو منو الطلقوها؟؟
قالت ياحليلك والله انت ماجايب خبر صحي ..
عندك اختك سهير حصلت مشاكل بينها وبين راجلها .. واطلقت وقاعدة في البيت باولادها ..
ابوهم ليهو سنيتن قالو ماجاء شافهم .. انا سرحت مسافة وقلت مسكينة سهير والله وجعت قلبي .. دي كلها عمايل ابوي بدت تظهر في اولاده ..
قلت ليها يعني ابوي صحتو كويسة؟ وناس البيت كلهم كويسين .. قالت لي والله بس يعني وضعهم المادي شوية كدا .. ياسر شغال ليهو في محل بتاع باسطة .. واختك غايتو مراعية معاهو البيت كويس .. لكن ابوك غايتو ما بتقابل ..
طبعا انا كل المستجدات دي ما كلمت بيها امي .. امي عايشة في دنيا خاصة بيها اسمها .. الشغل وفتحي والبيت .. بس تاني ماعندها اي موضوع ..
الحصل الانا ماكنت متوقعه.. انو البت الاسمها نون.. مشت كلمت امها بي كل القصة .. والام مشت كلمت سهير اختي .. وسهير كلمت ياسر
وياسر جاني في الجامعة ..
الفصل الثاني عشر
جاني واحد من زملاي .. قال لي في زول بسأل منك .. قلت ليهو يسأل مني انا؟ منو ده طالب ولا طالبة؟ .قال لي لا شكله زول من برة الجامعة .. راجل ..
انا قلت احتمال يكون ده خالي صلاح.. قلبو حن وجاني المهم لمن مشيت لقيت ليك ياسر اخوي .. ملامحو ما اتغيرت كتير .. غير انو ظهرت عليهو اثار السنين. شوية كدا .. اول من شفتو فرحت فرحة .. لكن كانت جواي في خوفة .. ماعارف من شنو؟ احتمال الاحراج اللاقيتومن الوالد .. يكون سبب في العقدة دي ..
ياسر كان قاعد لمن انا جيت عليهو.. قام علي حيلو.. وبتبسم بي طريقة جميلة خلاص ..
وشكله مبسوط لمن فرحان .. ويعاين لي منو فوق لي تحت .. يازول وسلام ومرحب .. واحساس جميل خلاص .. والله الزول ده سلم علي سلام .. اصلو ماكنت متخيلو ..
وبقى يهظر معاي .. قال لي اول انا متخيلك كبرت.. لكن ما كنت متخيل انك تكون كدا .. ماشاء الله بقيت اطول مني .. لالا انا كدا بغير.. شنو الوجاهات دي ياولد؟؟ .. لع لع ..
انا بعد ماكنت متوتر.. ومقلق من الزول ده .. لكن بي مقابلته والله اطمأنيت واتبسطت .. سبحان الله فعلا زي ماقالت البت التقول الامين ما ابوهو .. زول جواهو نضيف وبرئ شديد ..
وبقى يسأل فيني من امي واهلي .. ودراستي ..
صحتك وامورك والجامعة معاك كيف .؟
قلت ليهو والله الحمد لله كويس مية المية ..
وانا سألته قلت ليهو كيف ابوي .. وكيف خالتي عايدة .. وسهير ومعاذ ..
وبقى يفصل لي ابوي والله كويس ماعنده .. والوالدة كويسة .. والله
طبعا عندها حالة اكتئاب كدا.. بتجيها كل فترة .. تبقى كويسة مدة من الزمن وتاني تتلخبط .. انا طبعا" عملت فيها ماعارف اي حاجة ..
وسهير حاصل حاصل .. ومعاذ حاصل حاصل .. حكى لي بي كل شفافية وصدق .. لاكذب ولازور ..
قال لي ابوي ماقاعد يجيك؟؟ .. قلت ليهو ابدا والله .. شفتو مرة واحدة قبل سنين في السوق اتلاقينا بالصدفة ..
قال لي اها والحصل شنو؟ قلت ليهو مافي شي حصل .. اتسألمنا واتفرقنا ..
قال لي ماقاعد يرسل ليك مصاريف وكدا؟ قلت ليهو ابدا والله ماحصل ..
وفجأة غير نغمة كلامو.. وقال لي هسي انت البصرف عيلك منو؟ ودراستك .. قلت ليهو الله كريم يا ياسر .. والله اصلا الله ماحوجنا .. والحمد لله مستورة .. ربي يبارك لي في الوالدة ..
قال لي والله ابوي ده ربنا ما ح سامحو .. قلت ليهو ماتقول كدا عليهو يا ياسر اخوي .. في النهاية ده ابونا وربنا امر بالبر ..
قال لي لكن موش الوالد بكون قدوة حسنة لاولاده .. بصراحة يا فتحي ابوك قدوة سيئة .. بس انا ماعارف انت عملت ليهو شنو؟
والله لو انا جبت سيرتك ساي.. بقوم يشاكلني .. وكم مرة كنت عايز اجيكم هناك في بلدكم .. هو منعني ..
والله انا مشتاق لي خالتي سامية .. وكان نفسي اجيكم من زمان .. بس هو مانعني والله ..
وهسي لو عرف اني جيتك هنا حيمسح بي الارض ..
اصلو ما بعمل لي اي حساب.. بخاف من معاذ موت .. عشان معاذ مابحترمو وبديهو على راسه ..
قلت ليهو يازول الدنيا دي كلها كمها؟ وفيها شنو؟ عشان الناس تشيل في قلوبها .. اتعامل بي طيب روحك.. وبي اصلك ..
قال لي يازول نحن ح نتواصل.. وانت اصلك ماتعتبر نفسك براك.. انا اخوك .. قلت ليهو ان شاء الله خير.
المهم انا اتفاجأت عديل من شخصية ياسر .. يعني فعلا قالو لي الزول ده ممتاز.. لكن الشفتو اكتر من كدا بكتير ..
سبحان الله انا .. لو الزول ربنا موفقه وهاديهو .. حتى لو اتربي بين ام واب ما عندهم اهتمام بالتربية الصحيحة .. بقوم وهو مختلف .. وصادم لكل التوقعات .. ياسر اخوي كدا ..
انا قررت اكلم امي بزيارة ياسر .. اشوف ردة فعلها .. واشوفها بتقول شنو؟
قلت يا امي في بنت معانا في الجامعة .. وساكنة قريب لي ناس ابوي ..
وشكلها اتكلمت عني.. وياسر اخوي عرف انو انا في الجامعة .. وجاني هناك .. وحصل حصل ..
امي قالت لي فيها خير يافتحي .. في النهاية ده اخوك .. وما مشكلة انكم تتواصلو .. حتي لو عايز تمشي لابوك .. من حقك.. وانا لا بامرك ولا بنهاك .. انت بقيت راجل وتقرر في حياتك زي ما انت عايز .. وديل اهلك وانا ما الانسانة البمنع الزول من ارحامو ..
قلت ليها لي علمك .. انت اهلي وانتي كل دنيتي .. العايزك انا عايزو .. والماعايزك مابلزمني .. حتى لو جاني هنا .. وطلب مني امشي معاهو ..
طبعا احساس انو امي اتضايقت من القصة.. وقلقت كان واضح شديد ..
حتى قالت لي كلمة لاهسي متذكرها ..
قالت لي نحن كل ما نفقل باب الريح .. يجي الهو باعاصيرو ويفتحو
.. كل ماننسى الجروح تجي من جديد وتتفتح ..
قلت ليها ولايهمك.. انسي كانو مافي شي حصل .. طبعا سمعت في مابعد.. من البت الفي الجامعة.. انو ياسر اخوي حكى لي سهير .. وسهير شاكلتو.. وقالت ليهو البوديك ليهو شنو؟.. هو ابوهو ماعايزو ولا مشى ليهو .. وشنو وشنو ..
المهم هي كلمت ابوها ..
وابوي قال ليهو انا كلمتك قلت ليك لو مشيت للناس ديل.. ما عافي ليك .. وانت كسرت كلامي .. المهم منعو تاني من يلاقيني..
وانا اساسا الحكاية مافارقة معاي كتير .. اصلا ما متعود على وجود اخو في حياتي.
ما اخفي اني لمن شفت ياسر.. وطريقة تعامله معاي .. جاني احساس بتاع دفء وحميمية كدا.. اول مرة احس بيهو ..
لكن كان احساس لحظي طبعا .. وراح من وقتو .. وتاني ياسر اخوي بقى بالنسبة لي ذكرة طيبة .. ونقطة ضوء في نص العتمة ..
وتاني لاشفت ياسر.. ولاسمعت بيهو.. لانه البت الاسمها نون .. خلت الجامعة .. وماحاولت اسأل اي زول .. وبقيت منغمس في دراستي ..
ومرت السنين .. زي الكانها اسابيع ..
لغاية ما اتخرجت .. وعملت الخدمة الحمد لله .. وكل الوقت ده امي صامدة زي الجبل الاشم ..
وبقيت بفتش لي شغل .. وامي مبسوطة وفرحانة .. زي الكانها فازت في كاس العالم .. وربنا نصرها ونصرني معاها ..
يوم انا كان في زول صاحبي اخوي شديد .. ح يتزوج في الحاج يوسف .. كلمت الوالدة .. وقلت ليها انا الليلة احتمال اتأخر ..
وطلعت مشيت الزواج هناك من النهار .. وحضرت العقد .. في المناسبة دي شفت زول ..
وكأني الزول ده انا بعرفو .. وبقيت بعاين فيهو .. وهو بعاين فيني .. ياجماعة الزول ده والله انا بعرفو ..
كدي دقيقة.. شلت الكرسي.. ومشيت قعدت جنبو .. قلت ليهو السلام عليكم .. ياخي انا شايفك .. قال لي انت فتح الرحمن الامين؟
قلت ليهو ايوة نعم انت منو؟
قال لي والله سبحان الله .. يازول انت كبرت وبقيت طويل وعريض ماشاء الله.. لكن ملامحك الطفولية فوق وشك اصلا ما اتغيرت ..
انا محمد حاتم .. من الدويم.. كنت بقرا معاك في كوبر ؟..
قلت ليهو ايواااا .ياسلااام.. ياخي وقمت تاني سلمت عليهو.. من جديد..
قلت ليهو والله انا المفروض اصلا ما انساك .. وقعدت اضحك براي .. اتذكرت يوم قلت انا عايز اهرب الدويم .. بلد ناس محمد حاتم .. ههه
انت وين يازول؟ .. قال لي والله انا طبعا اتخرجت وسافرت السعودية ..
بي عقد عمل .. شغال في بنك هناك .. والحمد لله الامور ماشة .. انت اخبارك شنو؟
قلت ليهو والله انا اتخرجت لي فترة .. وكايس لي لي شغل ..
قال لي يازول شغل شنو في البلد دي؟ .. انت لازم تتخارج تشتغل برة لو اصلا عايز ليك مستقبل .. البلد دي هنا والله مقبرة الاحلام .. اصلك ما تفكر تبدا ليك شغل هنا .. لو بديت شغل هنا بتمرض وتاني مابتقدر تتخارج وبترضى بالوضع المزري ..
انت والله مجالك ده .. بره يعيشك ملك .. اسمع كلامي .. انا داير ليك الخير ..
قلت ليهو والله جزاك الله خير يا محمد .. وفعلا كلامك حاصل.. بس انا ظروفي الخاصة ما بتسمح لي اسافر .. انا والدتي براها .. مابقدر اسافر واخليها.. لازم اشوف لي شغل هنا .. عشان اكون قريب منها ..
قال لي المهم ده رقمي .. لو احتجت لاي مساعدة انا معاك .. وبساعدك والله ..
خلصت الزواج ورجعت بدري .. قعدت حكيت لامي .. قلت ليها لاقيت محمد حاتم.. الكنت عايز اهرب لي بلده .. قعدت تضحك .. قالت لي اوعة يكون داير تهرب معاهو تاني؟ .. قلت ليها والله شكلي كدا .. شوفي المرة دي .. عندي فرصة لي هروب منطقي وكل خير .. لكن ماح امشي .. عشانك ..
والمرة الفاتت برضو كنت ح اهرب الدويم هبالة وبرضو عشانك .. قالت لي كيف؟ احكي لي ..
حكيت ليها كلام محمد حاتم القالو لي عن السفر.. والعمل في الخارج ..
قالت لي .. ومالو لو سافرت وشفت مصلحتك .. ؟؟
لو كلامو صاح انا ذاتي بساعدك تسافر .. قلت ليها يا امي اخليك لمنو هنا براك؟؟ ..
وانتي زولة وحيدة .تسكني براك .. الناس ذاتها مابتريحك .. وعارفة المجتمع ونظرتو ..
قالت لي انا ما عندي غرض في زول البتكلم والبسكت .. اصلك ماتشيل لي هم.. لو لقيت ليك فرصة زي دي امشي ولا تتردد .. قلت ليها مستحيل ..
قالت لي انا مامشكلة .. ممكن امشي اقعد مع صلاح اخوي .. قلت ليها تمشي تقعدي مع صلاح عشان مراتو تشغلك خدامة؟ لالا مستحيل..
قالت لي بمشي اقعد مع بدرية اختي؟ قلت ليها انا مابقبل تقعدي ليك في بيت راجل غريب.. وانا حي ..
قالت لي يعني انا هسي بقيت ليك عارض في مصلحتك؟
واحسرتي يا فتحي!!! ..
طيب انا اعمل شنو يا اخوانا؟ انا دايراك انت تسافر.. وتكون نفسك ومستقبلك .. انا اعمل شنو؟؟ انا ان شاء الله اموت..
انا اصلا وجودي مافي ليهو اي طعم ..
انا طبعا التالمت شديد من كلامها و قمت علي حيلي .. وقعدت جنبها في السرير .. وسلمت ليها في راسها.. ومسحت ليها دمعتها .. وقلت ليها خلاص انا عندي ليك حل.. لو بتقبلي بيهو بسافر ..
قالت لي قول بقبل بيهو.. بس ماتقول لي ارجعي لابوي ..
قلت ليها ابدا.. لو ابوي بقى اخر قبلة .. مابخليك ترجعي ليهو .. انا عايزك تتزوجي .. وتقضي باقي حياتك دي من اجل نفسك وبس .. رايك شنو؟
سكتت مسافة .. وسرحت هناك.. قالت لي جدا انا موافقة .. بس لمن اتأكد انت مسافر وامورك جهزت .. طوالي انا بعمل الانت عايزو ..
قلت ليها انتي هسي الزول البسمعك.. يقول عندك عريس في يدك وضامنهاهو ..
قالت لي والله انا يافتحي .. انا في الشهر بتقدمو لي نفرين .. وبرفض .. والله لو وريتك الناس الرفضتهم .. ما اقل من 15 نفر .. وكلهم رجال بمعنى الكلمة ..
بس دكتور ابوذر ده .. ليهو سنتين واقف لي ومكرهني حياتي .. قال عايزني وما بتخلا عني الا يموت ..
قلت ليهو لمن يتخرج ولدي .. لمن انت اتخرجت جاني .. قلت ليهو لمن يعمل الخدمة.. بعد انت عملت الخدمة جاني.
قلت ليهو لمن يشتغل قال لي انا منتظرك .. دكتور ابوذر ده يافتحي
واحد من الدكاترة المعانا في المجمع .. وزول بحترمني احترام شديد
زوجته متوفية. وعندو منها طفلين.. ولد وبت وقال لي اطفالي مافي زول في الدنيا دي بربيهم لي غيرك ..
وانا والله شايفاهمو زول كويس .. بس انا مستحيل اتزوج واخليك
.. قلت ليها خلاص اتفقنا.. انتي هسي اتصلي علي دكتور ابودذر .. وقولي ليهو وافقت .. وكونك تهتمي بي طفلين فاقدين حنان الام.. انا بعتبرهم ديل اسعد طفلين في الدنيا ..
بس ارتبكت .. وبقت تدعك في يديها.. وعرقت عرق .. قالت لي والله عشانك انت انا اعمل المستحيل ..
بدت تفتش في الاسماء .. انا طبعا امنيتي انو امي تشوف حياتها .. انا بكون مرتاح نفسيا والله .. لانها ضحت معاي بسنين صباها .. المهم يازول ضربت ليهو للدكتور ..
وانا بسمع فيها .. قالت ليهو كيفك يادكتور .. انت ان شاء الله طيب .. انا عايزة اديك بشارة .. انا قبلت اكون ام (معمر ولجين) .. ديل اطفاله ..
وبقت تقول ليهو خلاص خلاص يادكتور.. عشان خاطري ماتبكي .. الله يخليك انا كدا بنهار .. الحمد لله .. والله ممايسعدني انا اكون ليك .. انت انسان ممتاز والله.. زيك قليل في الرجال ..
امي بتتكلم مع الدكتور وانا بعاين ليها مبسوط لمن دمعت ..
الفصل الثالث عشر
خلصت مكالمتها قلت ليها اها؟
قالت لي اها شنو؟ اول هو مصدق؟ هسي قعد يتنخج من الفرحة .. لكن يا فتحي والله دي مسؤولية كبيرة وانا خايفة منها طفلين الولد 11 سنة والبت 9 سنة .. وامهم متوفية .. والله الحكاية دي اصعب مماتتصور ..
قلت ليها كيف يعني كدي فهميني .. قالت لي اولا مابقدر اتصرف معاهم زي امهم .. يعني لو غلطو مابقدر اعاقبهم .. ولو خليتهم على راحتهم بتكون التربية فاسدة ..
قلت ليها ليه مابتعاقبيهم موش انتي ح تكوني في مقام امهم .. قالت لي صح بس في الحقيقة لا. يعني هسي كان هبشت لي واحد واهل امو عرفو بريحوني؟ ابوهم ذاتو احتمال يتحسس .. ومايقبل اني اتصرف معاهم زي تصرفي معاك انت مثلا .. انت ولدي وانا لي الحرية اربيك زي ماعايزة .. وكمان لو اديتهم حريتهم .. ح يطلعو عجين وبرضو اكون ما اديت مسؤليتي .. وما وفيت الامانة ..
اها فعلا انا اتحيرت .. قلت ليها طيب ح تعملي شنو؟ قالت لي بتصرف .. ان شاء الله. ح اتعامل معاهم بالحب والنفسيات .. ولو وصلت لي طريق مسدود .. بستعين بي ابوهم ان شاء الله ..
قلت ليها والله ربنا يعينك يعني انت من مسؤولية لي مسؤلية ...
المهم يازول انا اتصلت علي محمد حاتم وقلت ليهو .. اها يامحمد كلامك مايبقى ونسة يا عمك .. انا جاهز لي الهجرة ..
قال لي بسس ماتشيل هم انا عمي في السعودية .. ماعندو شغلة غير يسفر الناس .. هه ..
قلت ليهو خليهو يبدا لي الاجراءات ..
قال لي خلاص انا برجع ليك واوريك المطلوب منك شنو .. وجيت كلمت امي بالحاصل وامي اتفاءلت شديد.
وهي طبعا" بدت تجهز في نفسها وحددو الزواج بعد شهر .. وكلمت بدرية وكلمت صلاح .. واي زول ببقى لينا ادوهو خبر .. وبدرية قبل اسبوعين من العقد جات قعدت معانا .. جات قعدت معانا في البيت انا كنت بتمنى ابوي يسمع انو امي ح تتزوج .. عشان اشوفو ح يتصرف كيف ويكون شكله شنو؟
كمان قال يجي يسوقني .. والله كويس .. طبعا" انا ما مصدقو في حكاية يجي يسوقني دي .. لانه هو اصلا بكرهني وماعايزني .. يجي يسوقني كيف.؟ كلمة بجي اسوق ولدي دي قالها لي امي. عشان ماتتزوج .. بس حساده وحقد منه .. انا فهمتو اخيرا" ..
لكن كان الله سهل عليهو وجاني قال لي ارح انا عايزك .. بتصرف معاهو ان شاء الله ..
ياخي انسى .. استاذة سامية قالت لي ادفن الالم..
حصلت حاجة في النص كدا ما كانت في الحسبان قبل انا اسافر وقبل الزواج
حاجة اصلو مافي زول بتخيلا .. يوم كنت ماشي مع اصحابي بي شارع الميرغنية بي ورا .. لقيت ياسر اخوي واقف في الشارع .. وقفت الحتة كانت العصر .. جيت سلمت عليهو .. قلت ليهو مالك بي جاي قال لي والله الوالدة عيانة وجبنا لي العصبية هنا .. قلت ليهو وين ممكن امشي اشوفها .. قال لي لالا حالتها مابتستحمل .. ومدينها منوم بالوريد .. لكن تعال سلم على الزول ده ..
قلت ليهو الزول منو دقيقة .. انا طبعا" قايلو داير يسوقني لابوي .. كنت ح ارفض طبعا" لاني عارف الحاصل ..
قال لي اخوك معاذ طبعا طلع من السجن خلينا نعمل ليهو مفاجأة ..
طبعا بصراحة قلبي ده دق دق دق .. لاني عارف الزول السمو معاذ ده واجرامو. قلت ليهو جدا ارح وينو .. مشيت لقيتو قاعد في ضل شجرة وشايل ليهو سبحة .. اول من شافني قال ليهو.. اوعك تقول لي ده فتحي اخوي ..
وابتسم وجاني سلم علي سلام عجيب .. قال لي والله اصلك ما اتغيرت .. وليه مابتجي البيت .؟ انا طلعت لي كم انت ماجيتني .. ولاعارفين جيهتك وين .. وين ساكنين ؟؟
قلت ليهو ان شاء الله بجي .. ياسر قال ليهو والله يا معاذ ابوي ماعايزو يجي.
قال ليهو ليه؟ مالو عمل شنو؟ ابوي ده اكيد ماطبيعي .. طيب هو ماقاعد يمشي ليهو؟ قال ليهو ابدا .. طبعا" ياسر قصد يسمعني حكاية انو ابوي ماعايزني اجي البيت .. ليه ماعارف ..
انا قلت ليهو والله يامعاذ انا ذاتي ماعارف مشكلة ابوي معاي شنو ...
اصلو نهائي لاجاني ولابسأل مني ومرة لاقاني في السوق زي الكأنه مابعرفني .. انا ماماشي ليهو.. وماعندي رغبة اقابلو.. مادام هو ماعايزني.. لكن ياريت تسألوهو انتو من السبب .. معاذ قال ليهو انت ياياسر مأسالت ابوي من الكلام ده؟
قال ليهو هو بقبل زول يتكلم معاهو؟ انا مرة مشيت لفتحي في الجامعة .. لمن عرف كان عايز يقلب البيت .. من الهيجة والكلام الفاضي ..
معاذ قال لي.. ابوي ده بعرف ليك ليهو انا.. اصبر والله ما اخليهو .. هو قايل روحو شنو الزول ده؟؟ والله كرهنا بي تصرفاته الغريبة دي ..
ياسر قال ليهو .. هسي من الوالدة تعبت هو سافر.. على وين مابعرفو.. ومابجي الا يحس بيها بقت كويسة .. بقى يعمل الحركة دي كتير ..
معاذ قال والله قدر ما الزول يحاول يحسن تصرفاته معاهو مانفاع .. لكن بعد كدا انا مابسكت ليهو ..
الشي اللاحظت ليهو انو معاذ ده اتغير من الشخصية الحكو لينا بيها زمان .. امكن السجن ادبو وخلاهو يعرف طريق ربنا .. لكن برضو زول شكله صعب والله وجهامة كدا والله يضرب الحيطة يرميها .. ما زي ياسر ياسر نفس شكل ابوي في الطول والعرض .. انا اي طويل لكن ما عاتي زي معاذ ..
قال لي يازول انت اخونا ونحن مابنخليك عشان كلام ابوي لو ماراضي خليهو مايرضى .. حاجة مابترضي ربنا نحن مابنسمع كلامو فيها .. اديهو ارقامنا يا ياسر خلينا نتواصل يا فتحي .. بصراحة انا حسيت انو اخواني ديل واقفين معاي لكن بعد شنو؟
بعد ما كلمنا سنين العذاب والضيق والمجابدة انا وامي .. لكن الحمد لله ربنا اصلا ما اتخلا عننا ولافرط فينا ..
طبعا" لمن رجعت البيت برضو حكيت لامي وقلت ليها اخيرا الجماعة تاني ظهروا ولاقوني وحصل كيت كيت .. امي قالت لي خلاص معاذ مرق من السجن وابوك جاهو السم القدر غداهو ..
اوع تكون كلمتهم بي زواج امك او سفرك .. قلت ليها ابدا والله ولا اتذكرت ولاهم سألوني ولا اتخاصصو معاي .. كل الموضوع كان عن ابوي وشكلهم همهم الكبير عايزني اكون معاهم ..
قالت لي يازول الفيها خير ليك ربنا يسويها ..
لكن انا في راي ليك تحاول تتخارج تسافر سريع سريع قبل مايحصل اي شي ..
وقبل ما يمشي معاذ يضغط على ابوهو .. والقصة تبقى مافي صالحك وتمشي ليك لي زول اصلا ماعايزك من قلبو انت فاهمني؟ قلت ليها اي نعم فاهمك تمام التمام ..
قالت لي المهم انت اي خطوة تقوم بيها في الموضوع ده اديني خبر
انا
والايام مرت والمواعيد بتاعة العقد قربت وانا جماعتي بتاعين السفر مامنهم اي خبر .. ومحمد حاتم سافر السعودية وكل ما اتصل تلفون عليهو يقول لي اصبر .. وانا ترا صابر ..
شكلها امي ح تتزوج وتسكن في بيتها وانا اكون قاعد براي ..
مامشكلة المهم انا كدا بكون مطمن عليها وبكون مرتاح نفسيا ..
يوم امي نادتني قالت لي تعال توريك الهدايا الجابن لي دكتور اباذر
والله الزول ده عزاها عزة .. ياخي الدهب براهو يجيب الخلعة .. والملابس والحاجات دي كمية .. والقروش دي ربط ربط ..
قالت لي الشي ده ابوك ماجاب لي ربعه .. شوف السعد الجاني على كبري قلت ليها والله يا امي تستاهلي كل خير ..
والله لمن لبست الدهب كدا .. تشبه الملاك .. تشبه عروس في العشرين والله .. اصلا امي الزول البشوفها مابصدق انو انا ولدها بس بقول اخوها .. الكبر اصلا ماظهر فيها سبحان الله ..
قعدنا واتشاورنا في انو البيت ضيق على المناسبة .. واحتمال يجونا ناس كتيرين .. اتفقنا على انو نحتفظ بالبيت ده ونأجر بيت لمدة شهر بس نعمل فيهو المناسبة وكدا ..
امي قالت دقيقة .. اشاور خطيبي ه .. شاورت الدكتور قال ليها لو بتقبلو اعمل المناسبة في بيتي هنا في الصبابي.
وناسكم كلهم يجو يتغدو عندي.. ونعمل العقد عندي .. وانتي تكوني قاعدة في بيتك ده ..
وبعد المناسبة اجي اسوقك رايكم شنو ؟؟ قالت ليهو طيب القروش الكتيرة الجايبها دي نعمل بيها شنو؟..
قال ليها دي مهر ليك انت .. ماعندها علاقة بالمناسبة .. امي قبلت وشاورتنا ونحن قبلنا ..
امي قالت لي ابشر يا فتحي .. حق السفرية بي تذاكرها .. طلع ايويووي.. والله تصدق انا فكرت ابيع دهبي ده واسفرك بيهو.. كنت مفتكرة دي قروش العزومة هه .. لكن الله كريم .. انا مرق لي قريشات ولدي براحة .. عليك الله الام دي في زيها؟؟
المهم فعلا المناسبة اقيمت في بيت دكتور اباذر .. وانا وخالي صلاح واهلنا ملينا عربيتين ومشينا ليهم .. انا من الصباح اتصلت على معاذ وياسر اخواني .. وقلت ليهم الليلة زواج الوالدة .. وانتو مدعوين .. ه وطبعا اصلا ماكلمت امي بالعملية دي .. والاتنين جو حضرو العقد في بيت الدكتور وشافو الدكتور وشافو بيتو وشافو العز الح تنتقل ليهو سامية .. وقلت ليهم انا ح اسكن معاهم في بيتهم ده بيت كبير تلاتة طوابق .. وجنينة يجري فيها الحصان ..
انا مابفارق امي نهائي. وانا طبعا مستحيل اسكن مع زوج امي .. لكن هدفي كله يشيلو الكلام ده يودوهو لي ابوي ..
ومافي اي زول من ناس المناسبة عارف ديل منو ولاصلاح خالي مابعرفهم عليك الله دي حالة دي .. لغاية ما اتغدو وحضرو العقد ومشو ..
اها بعد المناسبة مباشرة .. الدكتور وقف عربيتو معاهو اخواتو اتنين..
وناداني انا وخالي صلاح .. قال تركبو عشان تمشو تسلموني مرتي وماشين على البيت نسلم الراجل عروسو ..
الفصل الرابع عشر
لمن وصلنا البيت هناك.. عشان ندي العريس مراتو..
انا جاني تلفون من رقم ياسر اخوي .. فتحت الخط .. ونحن يادوب نازلين علي البيت .. فتحت الخط ياسر قال لي يافتحي كيفك؟؟
قلت ليهو الحمد لله تمام .. قال لي ابوي عايز يتكلم معاك .. قلت ليهو جدا" حبابو ..
بقيت ماسك التلفون. والجماعة خشو جوة .. وانا وقفت برة.. مسافة كدا اظنها دقيقتين .. وسامع في التلفون كشة الكرعين كوشوت كوشوت .. شكلو ماشي على وين ماعارف ..
قال لي فتحي؟؟
قلت ليهو نعم.. قال لي .. امك قريبة منك؟
قلت ليهو قريبة نعم ..
قال لي لو سمحت اديني ليها في التلفون .. قلت ليهو جدا .. ولاسلم علي ولا سال من صحتي ولا قال لي مبروك ولا اي شي ..
مشيت دخلت الغرفة الداخلية الفيها امي وبدرية ..
اديت التلفون لامي .. قالت الو .. وبدا يتكلم معاها.. وهي تسمع .. بعد ما اتكلم كتير ..
انا سمعتها تقول ليهو.. اعوذ بالله منك يا الامين .. خليناك لي الله .. شكيتك على من هو اقوى مني واقوى منك .. بتمشي وين من حقي وحق ولدي يا الامين ؟؟..
بينا وبينك الميزان والحساب يوم القيامة .. وادتني التلفون وانهارت وقعدت تبكي .. وتقول حسبي الله ونعم الوكيل .. انا مسكت منها التلفون .. وختيتو في اضاني ..
قلت ليهو .. انت قلت لي امي دي شنو يا ابوي؟
قال لي خليها تقول ليك هي .. بس انت، انا عايز اقول ليك كلام .. تاني لو قابلت واحد في الاولاد ديل.. انا بفتح فيك بلاغ ..
قلت ليهو ياتو اولاد؟.. قال لي اولادي معاذ وياسر .. قلت ليهو ايوا .. اولادك ديل هم بنات ولا رجال؟ هم ماعندهم شخصية يتصرفوا؟
كلمهم هم انهم مايقابلوني .. لاني انا ماحصل سعيت عشان الاقيهم..
ولاحصل جيتك في بيتك ..
وانا والله اي زول يجيني. انا برحب بيهم .. لو عايز تشكيني امشي يهديك العدالة .. مع السلامة يا الامين ..
وقفلت منه التلفون .. عرفت انو قال لامي ولدك تاني مايلاقي اولادي .. المهم دخلت على امي.. لقيتها بتبكي بي حرارة .. قلت ليها يا امي الزول ده قال لك شنو؟
قالت لي الزول ده ابعد منه.. وابعد من اولاده يافتحي..
الزول ده اسوء مخلوق يلاقيني في حياتي .. اعوذ بالله من غضب الله.. اعوذ بالله.. حسبي الله ونعم الوكيل .. قلت ليها يا امي يعني انت ما ح تكلميني قال ليك شنو؟
قالت لي مابكلمك امشي شوف شغلتك .. اسمع يافتحي انا عايزة افسخ العقد ده.. ماعايزة زواج .. قلت ليها قلتي شنو.؟؟؟
قالت لي والله يافتحي الحكاية دي مافي الصالح انا ماعايزة .. قلت ليها اسمعي يا امي.. ماتعملي لينا فضايح.. عليك الله لو سمحتي .. اسمعي كلامي ده .. والله والله ..
تعملي حركة زي دي عشان الامين.. انا اشرد من البلد دي..
قسما بالله .. تاني ما اجي راجع .. لو القيامة قامت ..
قالت لي ليه يافتحي.. يافتحي انا القاها منك ولا من ابوك .. ابوك ماراضي انا اتزوج .. وعايزني اكون قاعدة كدا لمن اموت ..
وانت مارضيان انا اسيب الزواج .. انا اعمل شنو؟ يعني اشرب سم مثلا".؟
قلت ليها بعد الشر عليك.. انتي لو واثقة فيني .. كملي الموضوع ده وخلي علي الباقي ..
انا والله مصر على زواجك اكتر من اي زول.. عشان الزول ده .. وده تحدي بيني وبينو .. النشوف ..
سبحان الله .. انا لله انا اليه راجعون .. ان شاء الله ربنا مايخت ليهو مسلم.. في عداوة مع والدينو .. احساس اسوء من اي احساس.. لمن تحس انو واحد من والديك.. هو عدوك اللدود ..
المهم تحت الضغط.. والترغيب والترهيب مني لي امي .. قبلت بالموضوع .. لكن خانت خايفة لمن مرعوبة .. نحن بنتكلم جوة والناس قاعدين برة في البرندة .. العريس واخواتو الاتنين وصلاح خالي.
وشكلهم سمعو طرف من الكلام الداير بيني وبين امي.. لمن طلعت لقيت الناس ديل متوجمين ومتوترين .. قمت اتبسمت معاهم .. وقلت ليهم العروس جاهزة ياجماعة .. واخوات اباذر الاتنين ديل.. يعاينن لي بعض ومطرمات .. زي الكانهن اصيبن بي خيبة امل .. من الموقف ده ..
وده كلو بي سبب البيت الضيق .. يعني هسي لو بيت كبير.. انا وامي نتكلم ومافي زول يجيب لينا خبر .. ودكتور اباذر ده ساكت وصامت كدا.. بعد ماكان فرحان .. وبتكلم كتير ومبسوط .. طول المسافة من الصبابي للاملاك .. هسي حالتو بقت زي مشجعين الفريق.. وكت يجيبو فيهم قون .. يحاول يكون طبيعي لمن هو ماطبيعي ..
بس انا بحاول الطف في الجو .. وخالي صلاح يحك في راسو زي الاهبل.. ماقدر يواسيني في الموقف المحرج ده ..
ابوي عملها فينا.. الحمد لله..
يعني معناها معاذ وياسر .. لمن رجعو .. هو عرف انهم كانو في زواج سامية .. ومؤكد تكون سهير في توصيلة القوالة ..
يلا هو يكون شعر بالغيرة.. وعايز يفشل لينا المواضيع.. انا كدا عرفت ليه امي ماعايزاهو يعرف .. بس الحمد لله امي ماعرفت انو اخواني جو للزواج وانا دعيتهم .. كان ممكن يعمل فتنة بيني وبين امي ..
اعوذ بالله من النوايا السوداء .. اي زول عندو ابو. بحبو .. وبخاف عليهو.. وبحميهو.. وبصرف عليهو .. ده زول محظوظ والله ..
لكن انا الحمد لله .. كل الناس تقول ابوي.. بكل فخر .. الا انا .. ياريتني لو عشت يتيم ابوي ميت.. كنت على الاقل.. اقدر اترحم على ابوي .. والله ولاسلم علي.. بس اتصل عشان يمسح بينا الارض انا وامي ..
امي طبعا" البكا جوه بوظ ليها المكياج والحاجات دي ..
لكن بدرية مابتتوصى .. قامت بالترميم والصيانة السريعة .. وساقتها طلعتها برة .. امي طلعت برة مبتسمة ابتسامة .. كانها قطرة موية في نص النار .. مابتطفي النيران ولا بتسقي العطشان .. والاحباط فوق وشها ظاهر.. ماداير ليهو كلام ..
انا وصلاح خالي وبدرية واولادها قمنا ودعناهم ..
والعريس واخواتو ساقو معاهم امي وطلعو .. وانا براحة قلت (اللهم اني استودعك امي) ؟؟" فاحفظها بما تحفظ به عبادك الصالحين" ..
بعد طلعت امي.. صلاح قال لي بدرية .. الحيوان ده .. قال لي سامية شنوفي التلفون؟ والله الزول ده بعد كدا الا ارتكب فيهو جريمة .. بدرية قالت ليهو وانت مالك ياصلاح .. الموضوع بخص سامية .. وسامية انسانة واعية وفاهمة.. وقادرة تدافع عن نفسها .. لو غلبها هي براها بتشكي ليك
انا هنا دخلت في الموضوع .. قلت ليها يابدرية.. انتي لازم تفهمينا .. الزول ده قال ليها شنو؟.. احتمال يكون هددها .. ونحن لازم نعمل احتياطات التهديد وكدا ..
قالت لي لالا ماهددها ولاشي.. وتاني ماتسألوني عن اي شي .. انا قلت لو قعدت اتكلم بخلق بلبلة .. احسن اسكت انا وصلاح سكتنا وعرفنا انو بدرية ما ح تتكلم ..
بس انا لازم في الفترة دي اكون متواجد .. قريب لامي ..
اها يازول صلاح وبدرية بايتين معاي في البيت .. بدرية بي اولادها جوة .. وانا وصلاح بايتين برة.. لمن اتعشينا وهم نامو.. انا قمت طلعت برة .. اتصلت علي امي.. وقلت ليها وصلتي كيف؟ وانتو هسي وين؟ .. وردت علي عادي .. و قلت ليها الصباح والمساء توريني انتي وين ..
قالت لي ليه في شنو يا فتحي؟ .. ابوك جاك في البيت؟ او اتصل عليك تاني ؟؟
قلت ليها لا لا ابدا .. بس انا مقلق عليك .. قالت لي ماتقلق علي حبيبي .. انا في ايدي امينة .. دكتور ابوذر ان شاء الله ربنا يحفظو خاتيني في عيونه.
قلت ليها خلاص بكرة لمن تلقي نفسك براك.. ارجعي لي بتلفون .. قالت لي حاضر عيوني .. وهسي كدا شكلها مرتاحة شوية مازي قبيل .. قلت ليها تصبحي على خير .. وقفلت منها الخط .. وبقيت حاسي بي وحشة عجيبة خلاص ..
مامتعود انوم وهي بعيدة مني كلو كلو .. والله حكاية زول كبير وامه تتزوج.. الحكاية دي حارة خلاص.. مابعرفها زول الا زول جربها .. خصوصا لمن يكون وحيد عند امو.. وماعنده اب .. ربنا يعين بس ..
انا بي يالطيف غايتو نمت.. وصحيت الصباح بدري .. خاتي تلفوني جنبي .. منتظر اتصال منها .. اتصلت على بدرية قالت ليها عملتي شنو؟ وشربتو الشاي؟ وفتحي تعملي ليهو الشاي بي سكر بسيط عشان السكر الكتير بطمم ليهو بطنو .. وماتخلي صلاح يطلع لو ما فطر .. قالت ليها صلاح طلع الصباح بدري .. قالت ليها عليك الله يا بدرية.. عدي ليك يومين مع فتحي .. لغاية مايتعود على اني انا مافي.. ويقدر يدبر امورو براهو.. لغاية ماربنا يسهل ليهو السفر ..
انا طبعا بسمع في المكالمة كلها.. كلامها وكلام بدرية لانها بدرية تلفونها يلعلع صوتو عالي ..
واصلها ماقالت ليها اديني فتحي .. وانا ماقلت لي بدرية اديني امي في التفلون لاني عرفت انها مابراها .. لمن تكون براها ح تتصل علي .. في النهاية قالت ليها قولي لي فتحي بتصل عليك الساء ..
المهم انا اكنت عليها وخلاص ..
بعد مسافة كدا جاني تلفون لقيتو تلفون معاذ اخوي .. طلعت برة ورديت عليهو ..
قال لي اسمع يافتحي.. انت ابوي امبارح اتصل عليك؟
قلت ليهو ايوة .. اتصل علي وحذرني منكم.. وقال لي تاني اوعك تلاقي اولادي .. واتكلم مع امي كلام .. خلاها تبكي وتشكي لي الله ماعارفو قال ليها شنو؟
عليك الله يا معاذ .. اتكلم مع ابوي ده براحة كدا.. وقول ليهو سيب الناس ديل في حالهم ..
نحن ماعايزين منو حاجة .. وانا متنازل من اي حقوق.. لو اصلا عندي حق معاكم .. وبوعدكم.. ما ح يجي يوم اطالبكم بي حاجة .. عليك الله كلمو كدا .. قوليهو الناس ديل سيبهم في حالهم ..
لانو انا خلاص فاض بي والله .. وكل شي في الدنيا دي الا امي .. مابقبل اي زول يأذيها ..
معاذ قال لي يازول كلامك وقع لي .. لكن اسمع.. اول حاجة انت لازم تجي هنا في البيت .. ونحن نواجهو بالكلام ده .. انا وانت وياسر ذاتو واقف معانا ..
لانو نحن مابنقبل الظلم الهو بعمل فيهو ده .. طيب انت امك ماكلمتك قالت ليك قال ليها شنو؟؟ خلاها تشكي فيهو؟
قلت ليهو والله ماكلمتني.. رفضت ماعايزاني اشيل في قلبي من ابوي .. لكن ياهو بكون قال ليها ابعدي الولد ده من اولادي.
معاذ قال لي (الولد من اولادي ؟؟) قلت ليهو اي والله يا معاذ .. انا ذاتي قال لي ابعد من اولادي ...
معاذ قال لي طيب انت ماولدو؟؟
مايكون الزول ده مشكك في امك انك ماولدو ؟؟ قلت ليهو والله برضو وارد .. الزمن ده ممكن تتوقع اي حاجة ..
قال لي لو فكر كدا .يبقى ماعندو نظرية بي تعريفة .. لانه الزول النظرو ضعيف.. لو شافك في الشارع.. بعرفك انت ود الامين.. انت بتشبهو اكتر مننا كلنا ..
قلت ليهو صح .. لكن يكون شنو طيب؟ والله انا ذاتي مختار ..
قال لي اسمع يافتحي.. انت بتثق فيني؟ قلت ليهو ايوة بثق فيك ..
قال لي بس حاول بعدين العصر.. تعال لينا في السامراب .. قلت ليهو والله صعبة.. اولا امي مابتقبل .. وانا ماعايز اتصرف تصرف اندم عليهو .. قال لي انت ماتكلمها .. وما ح يحصل اي شي .. بس تعال نشوف الزول ده فهمو شنو ..
قدر ما انا حاولت اقنع معاذ.. انو الموضوع ده يبعدني منو .. والزول ده انا تاني ماعندي ليهو حاجة .. معاذ مصر .. وفي النهاية قال لي اسمع يافتحي.. اقسم بالله تجي تجي .. ماتجي انا يا ارتكب جريمة في ابوي ده وانت المسؤول .. يا أما ح اطلع من البلد دي.. تاني ما اعود..
قلت ليهو طيب طيب يامعاذ .. اهدأ ... انا بجي .. ان شاء الله العصر انا بجيكم هناك.
وقررت امشي البيت.. لاول مرة في حياتي.. وماعارف تصرفي ده صح ولا غلط .. ونتايجو شنو؟
خصوصا انو ابوي هددني وقال لي ابعد من اولادي ..
الفصل الخامس عشر
غايتو كلام معاذ كلام زول صادق .. وشكله كدا مابحترم ابوي كلو كلو .. وبتكلم عنه باسلوب .. اصلا ماممكن زول يتكلمو عن ابوهو .. ياخي انا الظالمني ومعاديني.. مابتكلم عنه بالطريقة دي ..
انا انتهيت من المكالمة بتاعة معاذ.. وقررت امشي طوالي.. واليحصل يحصل .. امي قبل كدا قالت لي انت راجل.. واتصرف زي ما عايز ..
بمسك ليها في الكلمة دي.. لو اكتشفت اني مشيت .. وممكن اقول ليها مشيت أساله .. اقول ليها انت قلت لامي شنو في التلفون؟؟؟ لانك انتي ابيتي توريني ..
ديل حجتين..
اهاابعد الغداء قلت لي بدرية .. يا خالتي انا عندي مشوار ضروري .. قالت لي بس ماتتأخر انا براي .. قلت ليها انتي براك مالك بتخافي؟؟ .. انتي والله تساوي الرجال ..
اها يازول ركبت مشيت .. وانا وصف البيت عااارفو.. ومؤكدو تمام .. ركبت نزلت في السامراب.. في المحطة القصاد البيت .. الكلام ده كان زي الساعة 4 ونص .. واتصلت على معاذ .. قلت ليهو انا وصلت السامراب .. ياسر موجود؟.. قال لي موجود انا ماسكو ليك ...
قلت ليهو ابوي برضو موجود؟؟
قال لي ايوة موجود قاعد .. ارح انحن منتظرنك ..
انا بتكلم مع معاذ وانا ماشي على البيت ..
دقيت الباب .. فتح لي الباب ياسر .. وسلم علي بي كل فرحة ودهشة .. ودخلت..
ابوي لمن شافني زي الصبت فوقو مطرة.. بقى يتململ .. اصلا ماكان متوقع.. انو انا ممكن اتجرأ.. واجيهو في البيت .. دخلت سلمت على معاذ .. وسلمت علي ابوي..ابوي سلم على سلام كدا زي التقول انا كاتل ليهو ابوهو ..
معاذ قال لي اتفضل يا فتحي .. يا ياسر عليك الله جيب الغداء ..
قلت ليهو لالا .. والله متغدي وشارب الشاي .. قال لي لازم تشرب حاجة .. قلت ليهو اديني موية ساده عليك الله ..
ابوي داير يقوم يمشي .. معاذ قال ليهو قايم وين يا ابوي؟ .. اقعد عليك الله لو سمحت ..
ابوي قال ليهو الزول ده .. القال ليهو تعال هنا منو؟
معاذ قال ليهو الزول منو؟ .. ده فتحي اخوي يا ابوي.. انت موضوعك شنو بالضبط كدا؟؟ فهمنا ممكن ؟؟..
الزول ده انا قلت ليهو تعال .. اها رايك شنو؟
وانا طبعا" قاعد متمحن بعاين بعيوني .. عايز اشوف اخرو شنو؟ قال ليهو طيب.. دام انت ناديتو.. انا علاقتي شنو بالموضوع .. عشان تقعدني ..
قال ليهو عليك الله يا ابوي.. اقعد النتفاهم .. ماتفور لي دمي .. طوالي قعد .. ولا كأنه شي.. قال ليهو طيب يا ابوي .. عشان نحن نختصر الوكت.. ونشوف البنينا من العلينا .. انت فتحي ده مشكلتك معاهو شنو؟.. قال ليهو ماعندي معاهو اي مشكلة ..
انا قلت ليهو كيف يعني؟؟ ماعندك معاي مشكلة؟؟ ..
وانت سنين ماجيتني عشان تشوفني انا حي ولاميت .. انت لاقيتني في السوق .. سلمت على كأنك مابتعرفني .. انت بتقول لي في التلفون .. ابعد من اولادي ؟. زي الكأنو انا ماولدك ..
معاذ قال ليهو يا ابوي.. لو في مشكلة بينك وبين سامية .. فتحي ماعندو ذنب في الحكاية دي ..
ياسر ساكت ساي .. بس معاذ بتكلم ..
ابوي قال ليهو عندو ذنب ولا ماعندو ذنب.. انا ما اتعديت عليهو في حاجة.. انا قلت ليهو ابعد من اولادي وخلاص ..
معاذ قال ليهو اولادك شنو ياحاج؟؟ .. يعني هو ما ولدك مثلا" ؟؟
ابوي قال ليهو الله اعلم ..
نحن صننننن سكتنا ..
انا قلت ليهو الله اعلم بالمعلوم والمجهول ياحاج .. بس هو بسألك انت مقتنع انو نحن واحد .. مقتنع اني انا ولدك زيهم ولالا؟؟
عاين لي كدا وقال لي.. صراحة لا ..
انا طبعا" في اللحظة دي .. حسيت بانو الدم انقطع من مخي .. وعيوني كبتن .. وجسمي انهار .. وقلبي ده والله بدون مبالغة.. حسيت بيهو انشق نصفين .. وبقيت اعاين لي نفسي كدا.. حسيت اني انا زي العريان ..
وهو لاهماهو بس عاين لي ياسر كدا .. وقال ليهو ياسر لو سمحت اقفل الباب ده مايجي زول ..
ياسر قام يقفل الباب ..
وانا قلت قمت علي حيلي .. وجسمي يرجف.. قلت ليهو خلاص لو كدا. انا تاني ماعندي معاك كلام .. كلامي مع المراة الولدتني .. وانا ماشي ودعتكم الله ..
معاذ قال لي والله العظيم مابتمشي.. الا نشوف نهاية الزول ده ..
قبل على ابوهو كدا قال ليهو .. يازول ماتخاف من الله الخلقك.. ده كلام شنو البتقول فيهو ده؟؟ ..
انت عندك اثبات انو فتحي ده ماولدك .؟ قال ليهو ايوة عندي اثبات.. خلي امو تحكي ليهو .. قال ليهو خليها امو.. ورينا اثباتك انت شنو .. في زول شاف ؟؟ او هي اعترفت؟؟ ورينا ..
قال ليهو ايوة في زول شاف .. قال ليهو وطيب.. الشبه الفي وش فتحي ده منك.. نقول عليهو شنو؟؟
قال ليهو ده الوحم يا معاذ.. اي مراة حامل بتتوحم على الزول القاعد معاها.. لانها بتشوفو كتير.. والجنى بتجي ملامحو منو ..
قال ليهو طيب انا الكلام ده مابخليهو.. الا اثبتو .. وريني الزول القالليك الكلام ده منو ؟؟
هنا ياسر دخل في الموضوع .. وقال ليهو اسمع يا ابوي ده اتهام خطير والله .. والله يوديك في ستين داهية ..
قال ليهم والله انا لو انتو ما ضغطتوني .. الكلام ده اصلا ماكنت عايز اتكلم بيهو .. طلقت المراة .. وسترتها .. وخليت معاها الولد .. لكن هي براها بقت تعمل حركات .. وترسل الولد عشان يلاقيكم .. ماعارف فهمها شنو .. يعني عايزاني اعترف بيهو بالضغط؟
انا طبعا زي الصابة فوقي مطرة تلج .. ماقادر اتكلم ..
وبقيت بتذكر في المواقف.. والشريط ماري قدامي زي الشايفو.... لمن يوم جاء يتكلم مع امي .. وامي قالت لي خش جوة ..
اتاريها في كلام كبير ماعايزاني اسمعو ..
يوم قال ليها ... انا بس ماعايزك في حياتي .. (يعني داير يطلقها تاني)..
قالت ليهو الله يخليك يا الامين .. انا ماعندي قبلة غيرك ..
وانا جيت على نفسي.. ونسيت كل الحصل زمان.. ورجعت ليك عشان فتحي يعيش بين امو وابوهو..
الله يخليك يا الامين ماتتخلا عني تاني ..
قال ليها .. انا مابهمني فتحي يعيش وين؟ .. انا عندي اولاد غيرو. .. ومامستعد اضحي باولادي الكبار.. عشان ولدك المامعروف مصيرو شنو؟
احتمال يطلع زي خالو ..
الكلام ده انا سمعتو منه.. وعمري عشرة سنة .. وكنت متذكره كلمة كلمة .. بس ماكنت متصور انو ممكن يكون الكلام بالطريقة دي ..
وخصوصا الكلمة القالتها ليهو امي دي .. انا فكرت فيها كتير .. ((وانا جيت على نفسي ونسيت كل الحصل زمان.. ورجعت ليك)) ..
فجأة كدا قلت ليهو طيب يا حاج .. ممكن سؤال بسيط .. انت اكتشفت متين اني ماولدك؟؟ ..
قال لي صراحة انا سمعت الكلام ده .. من زمن امك حامل بيك.. بس كنت بكذبو كل مرة .. وبحاول استر.. واتعايش مع الوضع لكن غلبني.. وكل مرة بقيت اكرها زيادة .. وبطني طامة منها .. وفي النهاية قلت اطلقها واخلي ليها ولدها ..
واعيش حياتي زي الكاني ما اتزوجت تاني .. لكن هسي انتو براكم بديتو تبحتو .. وبقيتو تتواصلو مع اولادي .. وانا في النهاية .. ماممكن اغش اولادي.. اقول ليهم ده اخوكم واكون كاذب ..
قلت ليهو طيب طيب.. امي عارفاك شاكي فيها؟؟ .. قال لي ابدا .. انا دايما بحاول اني ما اظهر الكلام لا ليها هي.. ولا لي اي زول ..
انا ماقلت ليها حقيقة الجواي.. الا البارح القريبة دي .. في التلفون الانت عارفو. والشي الخلاني اعمل كدا.. انو الاولاد بدوا يرتبطو بيك .. وهي عرست ودعيتوهم للزواج .. عشان الارتباط يقوى .. يعني خلاص خلتك لينا؟؟ ..
نحن ياخووي بي صراحة .ما بنقبل كلام زي ده ..
معاذ قال ليهو يا حاج والله انت جاهل .. يشهد الله انت جاهل ..
يعني انت هسي صدقت ليك زول واحد.. وربنا في القران قال الحكاية الا اربعة شهود.. انت كيف صدقت الزول الواحد.. وشلت ثقتك من مراتك ..
قال ليهو لانو الزول الكلمني مابعرف يكذب يا معاذ .. وهو ماعنده اي مصلحة في انه يكذب علي.. ويخليني اتبرأ من جناي .. قال ليهو طيب انت ممكن تورينا الزول القال ليك الكلام ده منو؟ .. عشان على الاقل نحن نفهم منو شاف شنو؟.. وشافها وين؟ .. ويصارحنا بي انو فتحي ابوهو منو؟ .. انا ماااابسكت علي كلام زي كدا واقبل الكلام وخلاص ..
قام قال ليهو .. مستحيل انا اقول ليك الزول منو؟
لانو ماخد علي عهد .. اني ما اقول لاي بشر .. بس اكون عارف انو الجنى ده ما جناي وخلاص .. ولو فيكم زول مشى سأل او اتكلم بالحكاية دي انا ما عافي ليهو ..
معاذ قال ليهو اسمع يا ابوي .. هو شنو الماسك لينا فيها دي.. ماعافي ماعافي .. انت قايل حكاية العفو .. شماعة عشان تمرر افكارك الكلها مسمومة دي ؟؟ .. نحن ماشغالين بي عفوك ورضاك.. ياحاج نحن دايرين نقيف فوق الحقيقة ..
وماح نشتغل بي كلامك .. وانت لازم تكلمنا بالانسان المفتن الكذاب القاليك الكلام ده منو؟
قال ليهو ابدا يامعاذ.. الزول ده ما كذاب الزول ده ثقة .. انت ذاتك بتثق فيهو .. ومابكذب .. وماعندو مصلحة في الموضوع ..
معاذ قال ليهو كلمتك بالكلام ده امي؟؟؟
لو كلمتك امي.. امي كذابة وانا مابثق فيها .. وعندها مصلحة .. وزول تاني غيرا بقول لك كلام زي ده مافي ..
قال ليهو ابدا والله .. امك ماقالت كلام زي ده .. ومستحيل تقول لي كلام زي ده. وانا لو قالتو لي امك برضو مابصدقو.. لانو مافي زول بصدق كلام الضرات في بعض .. الا زول اهبل .. ومابفهم ..
قال ليهو طيب انا بقول ليك للمرة الاخيرة .. قول لينا نحن التلاتة عايزين نعرف منو الاتهم ليك ليك سامية ..
وقال شافها بي عينو ..
قال ليهو اسمع يامعاذ.. والله انا سكت ليك كتير .. وانت بقيت تتزاود
وانت قايلني بخاف منك .. والله انا بخاف عليك .. لكن بعد ده انا والله اديك على راسك .. انت عايز تهددني؟؟ اني اطلع ليك اسرار الناس .. وزول وثق فيني وانا عاهدته .. اجي اطلع اسرارو ؟؟
معاذ قال ليهو معناها الزول ده اعز من اولادك ..
طيب جدا يلا اسمعني كويس .. من الليلة انا ما ولدك .. انا اخو فتحي .. ومادام انت اتبرأت من فتحي.. يبقى انا ذاتي تتبرأ مني.. ومن الليلة تاني مابتشوفني .. ياسر قال ليهو وانا معاك يا معاذ .. ولو عايزنا تعال كلمنا بالزول الشاف بي عينو .. ونحن بعدين بنتبرأ من فتحي ونجيك .. يلا يافتحي بيتك بشيلنا ؟؟
قلت ليهم والله يا معاذ.. لو ماشالك البيت اشيلك في راسي .. يلا نمشي .. ياسر قال دقيقة .. بس انتظروني اجيب اولادي .. تاني البيت ده مابلزمني ..
والله انا الالم الوقع فوق قلبي من اتهام ابوي.. الجبال ماتتحملو .. لكن اخواني خففو على الصدمة بطريقة... سبحان الله ..
لمن معاذ شال شنطتو طبعا معاذ مامتزوج .. وياسر بي زوجته ضريرة .. لمن خلاص نحن مارقين .. معاذ قال ليهو فتناك بي عافية ياحاج وان شاء الله تاني ما نتلاقى ..
الفصل السادس عشر
انا وكت شفت ياسر طالع بي زوجته .. وماسك ليهو ولد بي ايدو وفي طفل صغير شايلاهو امه العمياء .. قلت ليهو دقيقة يا ياسر .. انت ح تخلي البيت لمنو؟ والوالدة؟؟ .. معاذ قال لي خلي ابوي يتصرف بي طريقتو.. موش عايز يعيشنا على اعصابنا ؟.. بالمناسبة انت ماقادر تتصور الكلام القالو ده خطير كيف؟
قلت ليهو يعني يا معاذ.. ح تكون حسيت احساس اسوء من احساسي انا .. انا عندي يقين انو الكلام ده كذب .. ومستحيل.. حسب معرفتي بي امي.. لكن متحسر.. انو ابوي يكون عايش عمرو كلو.. وهو مفتكر عني دي .. والله ده اسوء احساس .. بس الحمد لله انو كان بعيد مني .. وجواي ماعندو وجود كأب ..
(ده كلو ونحن لسه جنب الباب .. وابوي هنا يعاين لينا ماسامع لكن ولاقال كلمة .. انا قلت لمعاذ ..
بس انا يامعاذ .. هسي طالب انو ياسر يرجع بي اولادوه .. ياسر اصر .. قال لي مابرجع.. انا معاك .. انت لو ماعايزني ..
سوق معاذ وامشو انا بشوف لي اي جيهة تانية .. انا تاني مابقعد هنا .. والله نفسي كشت ..
قلت ليهم ياجماعة امكم ذنبها شنو؟
معاذ قال لي انت بس ارح وانا بحكي ليك الفكرة .. المهم ركبنا مشينا .. وصلنا البيت لقينا بدرية قاعدة وسلمو عليها .. وقلت ليها ديل اخواني.. انتي مابتعرفيهم صح؟.. ده ياسر وده معاذ ودي زوجة ياسر معزة .. زولة جميلة .. طيبة طيبة غايتو .. ربنا يعوضها في عيونها ..
المهم بدرية في البداية كانت مرتبكة .. ومتوترة .. ومامرتاحة لي جية الناس ديل هنا ..
قامت عملت لينا الشاي باللبن .. وهم كانوا مرتاحين ويتونسو .. بدرية ومعزة دخلن جوة.. ومعاهن الاطفال.. ونحن التلاتة قاعدين برة ..
قلت لي معاذ انت فهمك شنو يعني خليتو الوالدة براها؟؟ ..
قال لي اول حاجة طبعا سهير موجودة في البيت .. ومامحاجين لينا نحن .. خليهو هو يتصرف .. يقوم بالشي الكنا قايمين بيهو وبالاصح الكان قايم بيهو ياسر ..
بعدين كلها يومين.. وبغلبو البسويهو.. وبجي براهو يكوس لينا.. واشارطك ح يعترف بالزول القال ليهو كدا ده منو ؟..
ونحن والله الموضوع ده ما ح نخليهو.. الا نوصله اخره .. ياسر قال ليهو ياخي الموضوع ده بخلق بلبلة .. وبعدين سمعة ماحلوة في حق فتحي وامه ..
معاذ قال ليهو ياسر اخوي.. والله انا ممكن اقسم بالغيب.. انو فتحي اخونا .. ودي حاجة انا بحس بيها وانت حاسي بيها .. وفي النهاية الحق بظهر انت بس اصبر ..
اتاريها في نقاشنا ده.. بدرية خالتي كانت راخية اضانها .. وسمعت كل شي .. جات طالعة .. قالت لينا انا ماشة الدكان ده.. وجاية خلو بالكم للاولاد ..
طلعت اتصلت على امي.. وحكت ليها الرصة من طق طق للسلام عليكم .. وجات راجعة زي الكانو مافي شي ..
كلها دقيقتين بعد بدرية دخلت .. امي طوالي اتصلت علي .. قالت لي ده شنو العلملتو ده يافتحي؟
انت مشيت ليهم في البيت يافتحي؟
قلت ليها انت خليك في حالك يا امي.. انا بتصرف براي .. انتي ليه ابيتي تكلميني بالموضوع ده؟.. انت قايلاني انا مابتحمل؟ انا راجل وعارفك انتي شنو؟ ..
وثقتي فيك بتخليني اتصدى لاي اتهام باطل ..
قالت لي انا بجيكم في البيت .. قلت ليها لالا ..
انا الصباح بجيك هناك يا امي.. واحكي ليك وتحكي لي اصبري بس اصلك ماتتحركي عشان خاطري ..
قالت لي هوي يافتحي .. انت متأكد من الناس ديل؟؟
قلت ليها ايوة متأكد .. والله وقفو معاي وقفة رجال .. وطلعو من البيت زعلانين من ابوهم.. بي سبب الكلام ده ..
قالت لي خلاص خلاص.. انا بكرة لمن اتصل عليك.. اقول ليك تعال لي.. تعال ..
لمن اكون براي واباذر يمشي بديك خبر .. قلت ليها اتفقنا.. وقفلت الخط على كدا ..
المكالمة دي كانت قدام معاذ وياسر.. بعد خلصت قلت ليهم دي امي..
الظاهر بدرية وصلتها خبر انكم هنا ..
معاذ قال لي عليك الله ارجع ليها .. واديني ليها في التلفون .. قلت ليهو جدا .. اتصلت على امي تاني ..
وقلت ليها معاذ اخوي عايز يتكلم معاك هاك ..
سلم عليها .. وقال ليها اول شي مبروك .. وان شاء الله ربنا يجعل ليك فيهو الخير..
بالنسبة لي فتحي .. اصلك ماتشيلي همو .. والله نحن نختو في عيونا .. والله الكلام القالو ليك ابوي ده.. نحن متأكدين انو مجرد افتراء واتهام .. واوعدك انا شخصيا مابرتاح.. لو ما وصلت الكلام ده لي حدو ..
امي قعدت تتكلم معاهو.. وهو بسمع ونحن ماسامعين ..
في النهاية قال ليها .. ده ابوي وانا عارفو.. وعارفو امورو .. اصلك ما تتزعزعي.. بي سبب تصرفاتو المامسؤولة.. وفي النهاية فتحي راجل .. ومامحتاج لي عطف وحنان زي البنات .. ياهو ده ماشاء الله راجل يسد عين الشمش .. بس انتي زي ماقال ليك خليك في حالك.. وحياتك ..
سكت مسافة اظنها سألتو من ياسر .. قال ليها ياسر يهوده .. جنبي هاك ياسر عايزنك ..
ياسر سلم عليها سلام .. كلو طيبة ونقاء وسلامة قلب وضوق واضح .. وقال ليها والله اصلي مانسيتك .. وكل مرة بتذكرك .. وحاسي انك مظلومة .. لاني الحادثة الزمان ديك بتذكرها.. زي البارح ..
اها المهم المكالمة انتهت .. وودعها واداني التلفون ..
قلت ليهو والله يامعاذ .. كلامك ليها ده كان بالجد مهم .. لانها ماكانت مطمئنة.. حتى لي وجودكم معاي .. بسي سبب الخوف من ابوي وتأثيره عليكم ..
قال لي ايوة صح.. وليها الحق ماتكون مطمئنة.. بعد الكلام البقول فيهو ابوي ده ..
انا ذاتي بقيت ما مطمن ليهو.. ممكن يوم يطلع في راسو يقول معاذ ده ماولدي .. وفي زول كلمني قال لي شفت بي عيني.. وتخاريفو البقول فيها دي ..
المهم يازول يومنا داك بيتنا في البيت.. الضيق الفي الاملاك ده .. واتونسنا وانا كنت مرتاح بوجودهم معاي .. ياريت كنت معاهم من زمان.. الله يجازي الكان السبب.. وحرمني من اخواني كل الفترة دي ..
اتعشينا وبيتنا قمنا الصباح .. فطرنا وانا كل مرة بعاين لي تلفوني.. امي تتصل علي .. بعد الفطور وانا البصرف علي البيت طبعا امي خلت لي قروش كويسة .. بتقعدني شهر لي قدام ..
المهم يازول امي اتصلت علي .. وقال لي تعال لي.. انا في المغتربين في شقة .. في الحتة الفلانية ..
ركبت ركشة مشيت ليها المسافة اصلا مابعيدة .. دقيت ليها الباب لقيتها براها .. ومنزعجة شديد .. وبتعاين لي في وشي .. خايفة انو الكلام يكون اثر علي .. قالت لي اسمع يافتحي ..
يهوده المصحف قدامي.. انا هسي بتوضا.. وبحلف ليك.. انو انا مافي راجل قرب مني غير ابوك .. واقسم بالله العظيم انت ولده للاسف الشديد ..
انا قعدت اضحك .. قلت ليها لو انا بطالبك بانك تحلفي لي.. يبقى انا غبي مابفهم .. انا عارفك انتي شنو يا الغالية .. والله لو ناس الدنيا دي كلهم جوني.. وقالو لي شافوك بي عيونهم.. انا مابصدقهم .. بصدقك انتي .. في زول في الدنيا دي قعد معاك اكتر مني؟
وكت سمعت الكلام ده بكت بكا .. وظهرت فوقها اسارير الفرحة.. من جديد .. قالت لي اها احكي لي الحصل شنو؟
بقيت احكي ليها .. من طلعت من البيت لغاية ماجو معاي ناس معاذ..
قالت لي الله يبارك فيهم.. والله اولاد حلال .. غايتو ياسر ده انا من صغير بريدو ريدة ماطبيعة .. وكان بريدني اكتر من امو الولدته ..
انا والله ما دام اخوانك واقفين معاك كدي .. كدا يادوب اطنت عليك ..
واسمعني كويس اعتبريني مافيشة .. وشق طريقك براك .. واثبت حقك ..
انت بقيت راجل .. وشيل حيلك.. انا خلاص.. تاني بقيت في عصمة راجل .. وعندي واجبات واطفال مافاضية .. وانت براك اخترت لي الطريقة ده.. واصريت علي ..
قلت ليها يادوب كدا فرحتيني .. ودي العايزا انا .. بس زي ما اهتميتي بي فتحي.. تهتمي بي اولاد الدكتور .. قالت لي ياسلام على الدكتور.. يا سلام على الادب والطيبة .. تتخيل لغاية الان ماسألني قال لي المشكلة الفي التلفون شنو؟ ولا حتى غير تعاملو معاي .. غايتو انسان ملاك يا فتحي ..
قلت ليها طيب الحمد لله.. تستساهلي كل خير يا الغالية.. ربنا داير يعوضك سنينك الفاتن .. لكن ماقلتي لي ابوي ده في التلفون قال ليك شنو بالضبط كدا؟ ..
قالت لي عليك يافتحي انساني من كلامو .. ياهو اتهامو الماعندو طعم ده ..
قال لي الولد ده ماولدي .. وانا عارف كدا .. ماتمثلي علي .. وانا سكت ليك كتير .. لكين بعد كدا مابسكت ليك .. الولد ده مايقرب من اولادي.. لانك لاقطاهو من حتة.. ما اخوهم .. لو سمحتي تاني ما اشوفو مع اولادي .. ولا اسمع بيهو قرب منهم .. ده كلامو بالنص ..
وسكتت مسافة .. وقالت لي سهير كيف؟ ما لاقيتها؟ .. قلت ليها والله مالاقيتها .. ولا اتذكرت اسأل منها.. انتي ماعارفة الحصل علي شنو .. انا والله وكت قال لي كدا زي الفصلت كهربا من الوجود ..
قالت لي كرعلي يايمة .. ان شاء الله يا الامين.. ربي يفصل كهربتك ..
ويوريك ليهو في الدنيا قبل الاخرة.. شكيتك علي الله .. قلت ليها يا امي.. قولي يالطيف .. انتي موش قلتي تاني مابدعي عليهم .؟
قالت لي لكن قدر ده؟.. تحصل معاي لغاية كلام قدر ده.. حسبي الله ونعم الوكيل ..
قلت ليها كلها امتحانات من الله.. وانتي علمتيني المسامحة والصبر .. نسيتي الكلمة القلتيها لي .. انا كل مرة بتذكرها ..
خلي قلبك مدافن للالم .. ورش عليها موية السماح.. خليها تنبت فوقها زهور السلام والامان لي ابوك واخوانك .. نسيتي؟؟
قالت لي والله صاح.. استغفر الله العظيم .. لكن الحمد لله الامتحان كان علي قاسي ياحبيبي ..
قلت ليها بس انتي اصبري .. نحن هسي العملية العملناها دي.. عشان يعترف بالزول القال ليهو الكلام ده منو؟ .. ونحن بنعرف الحقيقة بأذن الله .. ونغسل ليهو دماغو الوسخان ده .. قالت خلاص ان شاء الله ربنا يوفقكم قلبي معاكم والله ..
المهم اطمنت على امي.. وطمنتها على حالي كويس .. وطلعت منها .. ماقعدت معاها اكتر من ساعة ..
رجعت البيت لقيت خالتي بدرية ومعزة .. واخواني الاتنين مافي .. قلت ليهم فاتو وين؟.. قالت لي طلعو على السوق يجيبو حاجات الغدا قال كدا ..
قلت ليها لكن ده كلام ده ياخالتي؟ قالت لي والله انا اتكلمت معاهم.. لكن قالو لي.. لو انتو عادين الحالة واحدة.. خلونا نتصرف بي راحتنا ..
قلت ليها يازولة فيها خير .. وقعدت بلعب مع محمد ياسر ود اخوي وهو يادوب بتعلم في الكلام .. (اقول ليهو..قول فتحي... دود فتي .. فتحي!! .. فتي... طيب قول بابا.. بابا.. مسافة كدا .. الجماعة وجابو الحاجات المهم ..
عدينا تلاتة ايام في البيت.. زي الماحصل شي.. كان الوضع اكتر من طبيعي .. وخالتي بدرية قالت لي انا بمشي بيتي.. بعد كدي الراجل ده بطلقني .. هسي العرس ليهو خمسة يوم ..
تاني مافي حاجة بتقعدني.. جبنا ليها امجاد.. جنب الباب وفاتت..
بقينا برانا .. نعمل اكلنا برانا ونتونس ..
بعد اربعة يوم بالتمام والكمال .. ابوي اتصل على ياسر .. قال ليهو خلاص تعالو .. انتو موش عايزني اوريكم منو القال لي الكلام ؟؟.. على الطلاق اقول ليكم.. واليحصل يحصل ..
ياسر قال ليهو ح يجي معانا فتحي .. لو فتحي ماجا معانا .. نحن ماجايين .. ابوي قال ليهو جيبوهو .. انا مالي؟؟ ..
انا في النهاية كنت عايز مصلحتكم .. وعشان ما يضايقكم زول ما اخوكم في حقوقكم ..
قال لي يا ابوي هي وينها حقوقنا البضايقنا فيها؟؟ .. ياهو بيتك ده ولاشي تاني ؟؟ فتحي مامحتاج ليهو ..؟
نحن جايين .. قفل مو الخط ونحن نعاين .. قومو ياجماعة ارح طوالي..
معاذ قال .. هاهاها .. انا قلت ليكم شنو؟ موش قلت ليكم الخطة دي ح تنجح وح يعترف .. الله اكبر .. سريع يلا ارح قبل يغير رايو ..
الكلام ده كان زي الساعة 1 ضهر .. خلينا العفش والشنط في البيت. وسقنا معزة واولادها وقفلنا بيتنا.. واتحركنا مشينا ركبنا. وصلنا السامراب .. لقيناهو راجينا وقاعد ..
ياسر دخل مراتو جوة .. ومعاذ قال لي ابوي قبل ما نقعد كويس .. عايزين نعرف الحقيقة .. ولا ح نرجع هسي .. قال ليهو انا ناديتكم عشان اقول ليكم القال منو ..
بس توعدوني .. انكم ماتمشو تسألوهو.. ولا تقومو في الكلام ده .. لانها المسألة فيها خطورة علي وعليكم.. لو عرف اني اتكلمت .. معاذ قال ليهو خطورة؟؟ .. خطورة من ياتو ناحية؟؟ .. وده منوى الانت خايف منو قدر ده ؟؟
ديل ناس الموساد ولا المافيا ؟؟ قول يا ابوي عليك الله وخلي الباقي علينا .. بلاخطورة بلا بطيخ ..
قال ليهو جدا بقول ..
الفصل السابع عشر
ابوي فرك يديهو كدا .. وقال ليهو يامعاذ .. انت بتعرف شيخ مصطفى؟ .. قال ليهو ايوة بعرفو ..
قال ليهو شيخ مصطفى مرة ناداني مخصوص .. وقال لي .. يا الامين .. انا عايز اقول ليك كلام.. والكلام العايز اقولو ليك ده خطير .. وانت لو مازول عزيز علي.. مابقولو ليك .. ولو اتكلمت بيهو.. انت عارف انا ممكن اعمل شنو؟ .. قلت ليهو اتفضل ياشيخ مصطفى .. بدون ماتحذرني .. كلامك مابطلعو الا اموت. قال لي انت عندك زوجة جديدة؟ قلت ليهو نعم ..
قال لي وهسي حامل؟ قلت ليهو نعم..
قال لي حرفها االاول بالسين وابوها حرفو بالباء؟ قلت ليهو نعم. قال لي الجنى الفي بطنها ده ماحقك يا لامين .. وده شي انا شفتو بي عيني جاني في الخيرة ..
وانا صدقتو طوالي الزول من الصالحين ..
وانا طبعا" يامعاذ اشك في عيوني .. وما اشك في شيخ مصطفى .. اها لمن سامية ولدت فتح الرحمن .. وكل ماكبر بقى يشبهني ..
بقيت شاكي. في كلام شيخ مصطفى .. لمن بقى الولد.
عمره عشرة سنة.. بقى بشبهني شبه شديد خلاص .. اهملت كلام شيخ مصطفى.. ورجعت مرتي وولدي .. لكن بقيت مامرتاح وخايف .. يوم شيخ مصطفى رسل لي مشيت ليهو .. قال لي انت يعني مامصدق كلامي ؟؟ قلت ليهو لكن ياشيخ مصطفى
الولد ده بشبهني شديد .. قال لي الشبه ده من الوحم.. لانك مقابل الام طوالي .. وأكد لي كلامو الاول وحذرني من الشك في كلام الشيوخ .. وقال لي انا بدمرك وادمر عايلتك كلها لو بتشك في الصالحين ..
وانا خلاص من اليوم داك تاني ماشكيت في كلامو ..
بس يامعاذ لو مشيت سألته تاني ..
انا وانت بنضيع الشيخ ده خطير وسرو باتع .. وانا مجربو بي نفسي .. اي حاجة بقولها بتحصل زي ماهي ..
معاذ قال ليهو والله يا ابوي اصلا ماكنت متخيل انك تكون جاهل للدرجة دي .. وتصدق كلام الدجالين في عرضك .. وتنكر ولدك بي سبب كلام زول بدعي علم الغيب مع رب العالمين ..
هسي انا قايلو زول شاهد بعينو .. وممكن يشهد في المحكمة يطلع شيخ عراف بفتح الكتاب وبجر السبحة؟؟ ويتهم ليك عرضك بالخيرة؟؟
ياخي اتقي الله .. انا شخصيا مامقتنع بي شيخك ده .. ومابخليهو والله مابخليهو ..
سبحان الله انا طبعا بسمع في الكلام ده.. وبضحك من الجهل الغريب.. الغرقان فيهو ابوي.. ومتحسر على انو ابوي يكون الشخصية الغريبة دي ..
خليت ابوي وقبلتا على معاذ .. قلت ليهو شيخ مصطفى ده منو يا معاذ؟
قال لي ده شيخ الاسرة.. والقديس بتاعهم من زمان.. بمشو ليهو. من انا طفل .. لو جاتني حمى ساي .. بمشو اول شي يجيبو لي منو البخرة والمحاية.. قبل مايودوني للدكتور .. ولو قال ماتمشو للدكتور .. مابودوني ليهو .. فهمت الحاصل؟
لكن اسمع يابوي .. شفت لو السماء ده انهدا انا ح أمشي لي شيخ مصطفى محلو واسأله من الكلام ده قسما" عظما .. نفتح فيهو بلاغ بتاع قذف. واحتمال قبل البلاغ انا اكسرو ليك .. الراجل المعتوه ده ..
قال ليهو اسمع يامعاذ .. انت ح تعمل لي مشكلة وفضايح. معاذ قال لي ياسر .. ياسر سكينك وينها؟ الشيخ ده انا الليلة بكتلو قبل ما يفكر يضر ..
قومو ارح هسي في الحظة دي والله دقيقة مانقعد .. ابوي قال انا بمشي معاكم وانا البتكلم معاهو .. معاذ قال ليهو يلا انت اصلا" لازم تمشي.. ركبنا مشى ليهو في حي من احياء الخرطوم الجنوبية .. وصلنا الراجل لقيناهو راجل كبير اكبر من ابوي ..
وسلمنا عليهو وقعدنا .. ابوي قال ليهو ياشيخ مصطفى ديل اولادي والموت والحياة ما معروف انا عايزك تقول ليهم الكلام القلتو لي قبل اكتر من 24 سنة وانا لاهسي كاتم السر .. لكن الحق حق والباطل باطل ..
شيخ مصطفى قال ليهو والله يا الامين مانا ماعارف اقول ليك شنو؟؟
اول حاجة الكلام ده انا زمان ماحكيتو ليك بالطريقة الصحيحة .. لكن انا برضي بقيت عقاب عمر عايز اقول ليك الحاصل .. الموضوع ده انا لاكشفتو في الكتاب ولا ظهر لي في خيرة ..
انا يا الامين جاتني زوجتك عايدة.. واختها ليلى .. وعايدة لي قالت لي الامين اتزوج ليهو مراة جديدة وسمعتها ماكويسة.. والامين اعمى وقلبو ماابشوف الا يكونو عاملين ليهو عمل البت ماكويسة واهلها ماكويسين والامين اصر يعقد عليها .. ماقلنا شي وقبلنا بالواقع ..
بس يوم المراة حملت والامين عيان .. شهرين مامشى ليها.. لمن رجعت رجعت حامل .. والامين ماعايز يصدق كلام زول .. نحن بس دايرنك تعالج الامين .. ولو اقتنع بالموضوع ده ياشيخ مصطفى ليك هدية نص وقية .. انا قلت ليها الدهب يطير.. انا اهم شي احذر الامين من جنى الحرام .. لاني بصراحة صدقت عايدة وليلى.. وكانن الاتنين بحلفن بالله العظيم ..
وانا عارفك ي الامين بتقتنع بي كلامي.. وعقيدة فينا قوية. قلت اقنعك بالموضوع ده كدا .. لكن والله ياهو الحكيتو ليك ..
ابوي ده قال لا اله الا اشهد ان محمد رسول الله .. الله يلعنك ياشيخ مصطفى .. الله يلعنك .. نوعك ده البخلي الاولاد .. يبقو ملحدين ويكرهو الدين .. نوعك ده البخلي اولادنا يبقو تكفيريين .. في زول بصدق كلام الضرة في ضرتها ياراجل يا جاهل؟
انت ماظلمت المراة المسكينة براها .. انت ظلمتها هي.. وظلمتني في ولدي الانا محروم منو طيلة السنوات دي .. وحرمت الولد وفرقتو من ابوهو واخوانه .. وظلمت اولادي وحرمتهم اخوهم .. انت ح تقابل ربك كيف يارجل؟ .. انت عارف زول بموت سكران افضل منك .. فعلا انا راجل جاهل.. وابو فاشل البسمع كلامك ..
انا بس دخلت في حالة ضحك وبكاء.. هستيرية وماقدرت اقيف منها .. وماعارف الحصل علي شنو؟ انا اصلا" من زمان متأكد اني انا ولد ابوي .. لاني ما حصل عاينت في المراية.. وماظهر لي ابوي قدامي.. في ملامح وشي .. قال وحم قال .. وحم ياوحم؟
وياسر بقى يقول الله يسامحك يا امي.. اعوذ بالله من غضب الله.. اعوذ بالله من غضب الله ..
معاذ زعلان زعل .. والله عيونو ديل زي الشرار.. ويعضعض في يديهو.. مرة يعاين للكهنوت .. ومرة يعاين لابوي .. وابوي ماقادر يعاين في وشي من الخجل ..
الشيخ قال ليهم يا الامين عليكم الله تعفو.. مني الموت من الحياة مامعروف .. الامين قال ليهو انا ماعافي منك دنيا واخرى ..
انا قمت طلعت ياسر حصلني قال لي ماشي وين؟ قلت ليهو خلاص
تاني في شنو؟ مالكم قاعدين متمحنين؟.
الشيخ قال لي انت الولد المقصود؟ قلت ليهو نعم يامولانا .. قال لي سامحني ياولدي ..
قلت ليهو سامحتك وسامحت ابوي وسامحت خالتي عايدة .. ومن جوة قلبي.. وان شاء الله ربنا مايعاقب زول فيكم بي سببي .. وربنا يعفو عننا اجمعين ..
صراحة انا قلبي نازف دم.. ومافي شي ممكن يخفف علي غير المسامحة .. وقلت كدا مخصوص عشان ابوي مايكلف نفسو ويجي يقول لي سامحني .. ومعاهد الله اني ادفن الالم جوة قلبي.. وارش عليهو موية السماح .. واخليهو دايما ينبت زهور السلام والامان ..
معاذ لمن سمع كلامي .. بكى .. لاول مرة اشوف الزول ده دموعو نازلة .. قلت لابوي .. يا ابوي لو سمحت اعفو عن الزول ده .. ربنا يعفو عنا وعنك.. ابوي ابا يعفا منو وطلع على كدا ..
وركبنا امجاد .. مشينا بحري .. وطيلة المسافة مافي زول اتكلم مع التاني .. وابوي ده انا اول مرة اشوفو مكسور ومنهار بالطريقة دي .. انا نزلت منهم .. قصاد السوق .. قلت ليهم انا ماشي البيت .. ابوي قال لي لمن تصل لامك اديني ليها في التلفون .. قلت ليهو رقمك مامعاي .. قال لياسر اديهو رقمي يا ياسر ..
ياسر ملاني الرقم .. وانا داير امشي كدا ابوي قال لي .. فتحي ممكن تجينا بكرة او بعدو .. وبتكلم بي كل انكسار.. يادوب شفت في عيونو نظرة الوالد العطوف سبحان الله.. ماتتخيل احساسي كان كيف .. قلت ليهو حاضر يا ابوي.. انت تامر بس .. انا اصلا بكرة ح اجيكم .. اجيب حاجات اخواني ..
دقيت لامي وقلت ليها انا الصباح بجيك .. قالت لي انت وين؟ قلت ليها في البيت .. والصباح مشيت ليها في الشقة .وقعدت حكيت ليها الفيلم من قولة تيت .. للنهاية .. امي دي اصلا ما حصت عليها ردة فعل.. غير انها بتتبسم وبتعاين لي .. قالت لي انت عارف اكتر حاجة مفرحاني في الموضوع ده شنو؟ .. راحتك انت النفسية. انا اصلا الامين مافارق معاي.. يقول عني شنو؟ دي مرحلة من حياتي واتعدت..
قلت ليها قال عايز يتكلم معاك .. قالت لي ماعايزة لي منه كلام ..
قلت ليها .. عشان خاطري .. قالت لي كويس اتصل عليهو ..
المهم دقيت عليهو واديتو ليها وماعارف قاليها شنو؟ لكن امي رمت ليها دمعتين حاراااات حقات مغسة شديدة خلاص .. وقالت ليهو ربنا يسامحنا يا الامين .. انا ماخلاص ربنا كتب لي حياة تانية .. ابقى عشرة على ولدك .. مع السلامة .. والعفو في العافية .. وقفلت الخط ..
عاينت ليها كدا وقلت ليها .. خلي قلبك مدافن للالم .. قالت لي ورش عليهو موية السماح.. قلت ليها وخليهو ينبت فوقو زهور السلام والامان ..
المهم اتونسنا واتهكمنا فوق مولانا الكهنوت المجرم.. الغشنو الحريم .. وضيع لينا سنين حياتنا في البهدلة ..
امي قالت لي عارف يا فتحي؟ الحصل لينا ده كلو لي خير .. اولا انت لو كنت مع ابوك ده .. ماكنت نجحتا النجاح ده .. لاننا انا وانت كنا في تحدي للفشل .. وانا ربنا كاتب لي حياة سعيدة مع انسان بحبو وبحبني وماعندي ضرة احمد الله .. مع ابوذر لا قوالات ولا حساسات ولامشاكل .. زولي براي .. قلت ليها زولي وحبة بندولي .. المهم ودعتها وقلت ليها انا بمشي باقي اليوم ده .. واحاول اودي الشنط والحاجات حقات اخواني ..
مشيت شلت الحاجات وقفلت البيت وطبلتو تمام .. ومشيت السامراب .. اول ما وصلت قلت ليهم .. انا عايز اسلم على اختي سهير .. سلمت عليها .. وسلمت على خالتي عايدة .. وحالتها كويسة.. لكن ماطبيعية مية المية .. يعني تحس بيها تايهة كدا .. .. لي درجة انها ماعارفة انا منو؟ .. ربنا يكتب الشفا ..
وابوي يعاين لي انا داخل وانا طالع .. وماعارف يقول شنو؟ شكلو الندامة كاتلاهو .. بالجد انا عايز اخفف عليهو الاحساس ده لكن ماعارف كيف ...
قعدت معاهم اليوم داك .. واتونسنا كلنا مع بعض.. بكرة قلت ليهم انا ماشي .. ابوي قال لي ماشي وين يافتحي؟ انا بتمنى تفك ايجار البيت ده وتجي تقعد معانا .. قلت ليهو .. ان شاء الله .. بس انا صراحة نفسيا صعبة علي طوالي كدي اجي اقعد معاهم .. ممكن لي قدام ..
وبقيت يوم بمشي ليهم وتلات يوم بكون في بيتي في الاملاك ..
وهنا انتهت قصة مدافن الالم .. ودفناهو الى الابد .. وكتير من الناس دافنة الام تئن منها الجبال .. ولو الزول مابنسى .. كان ممكن يموت بالذكريات المرة .. الحمد لله ...
بعد عشرة او 15 يوم من الكلام ده اتصل علي محمد حاتم وقال لي جهز اوراقك .. ودخلت في الاجراءات بتاعة السفر .. وكلمت ابوي انو انا جاني عقد عمل مع شركة مقاولات في الخبر في السعودية .. وامي كانت مبسوطة .. والحمد لله ربنا سهل لي وسافرت واشتغلت هنا في الخبر بي راتب ماكنت بحلم بيهو في النوم ..
الان انا في السعودية لي خمس سنوات .. تقريبا .. وفي الفترة دي اصلا مافكرت ارتبط .. بس كان همي اساعد ابوي واقيف معاهو عشان يقيف على حيلو .. والحمد لله ساعدت ابوي كتير ..
وفتحت ليهو مغلق في شارع المزاد .. وهسي هو فتح المغلق التاني. في الحلفايا .. وماشي كويس شديد ..
وعملت لي اقامة لي معاذ اخوي وسفرتو.. هسي هو في الطايف.. ليهو 8 شهور.. وبقينا انا ومعاذ شغالين قصاد البيت.. الحمد لله في امان الله .. وياسر اخوي عمرنا ليهو الدكان الفي السامراب .. وشغال في امن وامان .. وامورنا ماشة باسطة .... وشهريا برسل لي امي مرتبها من اول يوم اشتغلت فيهو .. امي هسي عندها بنيه زي القمر.. اسمها (سجى اباذر) .. اختي بت امي يعني.. عمرها 3 سنة .. وامي تشيل وتشكر في راجلا هههه..
اما ابوي كل تلات يوم بتصل علي .. ويطمن علي .. لمن امش السودان اجازة .. ببطل اي حاجة عشاني .. الحاج بقى بحبني اكتر من اخواني كلهم .. امكن داير يعوضني اللي فات .. او انو عايز يعوض روحو .. اها هسي قبل يومين اتصلت عليا الوالدة وقالت لي .. انا عايزاك تأخد اجازة وتجي. انا رشحت ليك واحدة .. زي الملاك .. خلاص كفاية تعال اتزوج ..
قلت ليها يا امي انا يادوب كملت البيت .. خليني اجهز عفشي .. واجي .. مابنتظروني شهرين؟؟ .. قالت لي راجنك.. دعواتكم معانا انو ربنا يوفقنا .. ويكفينا شر العوارض .. وفتكم بي عافية .. وربنا يسعدكم..
ويوقيكم شر الفتن ماظهر منها ومابطن ..
... النهاية ...

